America ge team eh visit maldives ge dhuvathaka rajje athuvejje - vNews.mv\nއެމެރިކާގެ ޓީމެއް ވިޒިޓް މޯލްޑިވްސްގެ ދައުވަތަކަށް ރާއްޖެއަށް\nމުހައްމަދު ހަފީޒް 05 November 2021, 17:09\nއެމެރިކާގެ މީޑިއާ ޓީމެއް ވިޒިޓް މޯލްޑިވްސްގެ ދައުވަތަކަށް ފެމިލިއަރައިޒޭޝަން ދަތުރެއްގައި ރާއްޖެ އަތުވެއްޖެއެވެ.\nމި ދަތުރު ކުރިއަށް ދާނީ ނޮވެންބަރު މަހުގެ3އިން 10 ވަނަ ދުވަހުގެ ނިޔަލަށެވެ.\nމި ދަތުރުގައި ރާއްޖެ އައިސްފައިވަނީ ޔޫއެސްއޭ ޓުޑޭ، ޓްރެވަލް ލެޝާ، ލޯންލީ ޕްލެނެޓްކޮންޑިނާސްޓް ޓްރެވަލް، ނިއުސްމެކްސް، ބްލޫ މެގަޒިން، މެޓަޑޯ ނެޓްވޯކްގެ ކްރިއޭޓާސްއަށް ލިޔާ ނޫސްވެރިންނާއި ފަތުރުވެރިކަމާބެހޭ ލިއުންތެރިން ހިމެނޭ ޓީމެކެވެ.\nމި މީޑިއާތަކަކީ މިލިއަނަކަށްވުރެ ގިނަ ކިއުންތެރިންނާއި، ބެލުންތެރިން ހިމެނޭ މީޑިއާތަކެކެވެ. މި ދަތުރަށްފަހު މިޓީމުން ރާއްޖޭގައި ކުރާ ތަޖުރިބާތަކާބެހޭ ފޮޓޯ، ވީޑިއޯ އަދި އާޓިކަލްތައް އެކި ޕްލެޓްފޯމްތަކުގައި ޝާއިއުކުރާނެއެވެ.\nވިޒިޓް މޯލްޑިވްސް އިން ބުނީ އެމެރިކާގެ މާކެޓަކީ ކޮންޒަވޭޝަން، ސަސްޓެއިނެބިލިޓީ އަދި ވެލްނަސް ތަޖުރިބާތަކަށް ލޯބިކުރާ ފަތުރުވެރިން ގިނަ މާކެޓެކެވެ. ރާއްޖެއަކީ މިފަދަ މޮޑެލްތަކަށް ހިދުމަތްދޭ ތަންތަން ގިނަ މަންޒިލެކެވެ.\nފެމިލަރައިޒޭޝަން ދަތުރުގެ ސަބަބުން ރާއްޖެއިން މިކަންކަމަށް ބަލާ ފަތުރުވެރިންނަށް ލިބެން ހުންނަ ހިދުމަތްތައް އިޝްތިހާރު ކުރެވިގެންދާނެކަމަށް ވެސް ވިޒިޓް މޯލްޑިވްސްއިން ބުނިއެވެ.\nމި ފެމިލަރައިޒޭޝަން ދަތުރުގެ މަގްސަދަކީ އެމެރިކާ މާކެޓުން ރާއްޖެ އަންނަ ފަތުރުވެރިން އިތުރުކުރުމެވެ.\nމިގޮތުން މިދަތުރުގެ ސަބަބުން އެމެރިކާގެ ފަތުރުވެރިންގެ މެދުގައި ރާއްޖޭގެ މަގްބޫލުކަން ދަމަހައްޓާ، ރާއްޖެއަކީ މި މާކެޓުގެ ފަތުރުވެރިން ދަތުރުކުރުމަށް އެންމެ ރައްކާތެރި މަންޒިލްގެ ގޮތުގައި ޕްރޮމޯޓުކުރެވޭނެއެވެ. އަދި ރާއްޖޭގެ އެންމެ ފަހުގެ މައުލޫމަތު އެމެރިކާގެ ފަތުރުވެރިންނަށް ހިއްސާކޮށް، ރާއްޖޭގެ ރިސޯޓު، ހޮޓެލް، ގެސްޓްހައުސް އަދި ލިވަބޯޑުތަކުގެ މައުލޫމާތާއި، ރާއްޖެއިން ފަތުރުވެރިންނަށް ލިބެން ހުންނަ ތަފާތު ތަޖުރިބާތައް އިޝްތިހާރުކުރެވޭނެއެވެ.\nވިޒިޓް މޯލްޑިވްސް ބުނީ ފެމިލިއަރައިޒޭޝަން ދަތުރުގައި ބައިވެރިވާ މީޑިއާ ޓީމް ތިބުމަށް ހަމަޖެހިފައިވަނީ ކޮކޯ ބޮޑު ހިތި ރިސޯޓް، ޔޮޓް މޯލްޑިވްސް އަދި ރީތި ބީޗް ރިސޯޓް ގައެވެ.\nމިޓީމުން ރާއްޖޭގެ މަގުބޫލު މެހްމާންދާރީ ތަޖުރިބާކޮށް، މި ރިޒޯޓުތަކުގައި ލިބެން ހުންނަ ސްޕާ، ވޯޓާ ސްޕޯޓްސް، ސްނޯކްލިން ފަދަ ހިދުމަތްތައް ތަޖުރިބާ ކުރާނެއެވެ. އަދި މި ރިޒޯޓުތަކުގެ އެކި ރެސްޓޯރެންޓުތަކުން ލިބެން ހުންނަ ތަފާތު ކެއުންތައްވެސް ތަޖުރިބާކުރާނެއެވެ.\nމި ދަތުރުގެ ސަބަބުން އެމެރިކާގެ މަތީ ފަންތީގެ އަދި ބަޖެޓް ފަތުރުވެރިންނާ ހަމައަށް ރާއްޖޭގެ ފަތުރުވެރިކަމާބެހޭ މައުލޫމަތު ފޯރާނެކަމަށް ބެލެވެއެވެ.\nމި ފެމިލަރައިޒޭޝަން ދަތުރަކީ އެމެރިކާގެ މާކެޓުގައި ރާއްޖޭގެ މަގްބޫލުކަން ދެމެހެއްޓުމަށް ވިޒިޓް މޯލްޑިވްސްއިން ގެންގުޅޭ ސްޓްރެޓެޖީގެ ދަށުން ހިންގޭ ހަރަކާތެކެވެ.\nމި ފޭމް ޓްރިޕްއަކީ މި މާކެޓުގައި ރާއްޖެ ޕްރޮމޯޓުކުރުމުގެ ގޮތުން ވިޒިޓް މޯލްޑިވްސްން މި އަހަރު ކުރިއަށް ގެންދާ ދެ ވަނަ ފޭމް ޓްރިޕްއެވެ. މީގެއިތުރުން މިމާކެޓުގައި ރާއްޖޭގެ މަގުބޫލުކަން އިތުރުކުރުމުގެ ގޮތުން މި އަހަރު ވަނީ އައިއެލްޓީއެމް ނޯތް އެމެރިކާގައިވެސް ބައިވެރިވެފައެވެ.


އަންހެން ޑިވިޝަނުގެ ގްރޫޕް ސްޓޭޖް މެޗުތައް ނިމިއްޖެ – MNUSU\nއަންހެން ޑިވިޝަނުގެ ގްރޫޕް ސްޓޭޖް މެޗުތައް ނިމިއްޖެ\nin ހަރަކާތް, އަހުރަ\nލ. އަތޮޅުގެ މުއައްސަސާތަކަށް ހުޅުވާލައިގެން ކުރިއަށްދާ އެމް.އެން.ޔޫ.އެސް.ޔޫ އަހުރަ ހޭންޑްބޯޅަ މުބާރާތުގެ އަންހެން ޑިވިޝަނުގެ ގްރޫޕް ސްޓޭޖް މެޗުތައް ކުޅެ ނިމިއްޖެއެވެ.\nބުރާސްފަތި ދުވަހުގެ ރެޔަށް ތާވަލު ކުރެވިފައިވި މި މެޗުތައް އެރޭ މޫސުން ތަން ނުދިނުމުގެ ސަބަބުން ކުޅެވުނީ ހުކުރު ދުވަހުގެ ހެނދުނެވެ.\nއެދުވަހު ހެނދުނު 06.00ގައި ކުޅެވުނު ފުރަތަމަ މެޗު އިހައްދޫ ސްކޫލުން 4-2ގެ ނަތީޖާއަކުން ގަން ރީޖަނަލް ހޮސްޕިޓަލް ބަލިކުރިއިރު، މި މެޗުގެ މޮޅު ކުޅުންތެރިޔަކަށް ހޮވިފައިވަނީ އިހައްދޫ ސްކޫލުގެ ޖާރޒީ ނަންބަރ 08 ފާތިމަތު ރިޝްފާ އެވެ.\nމޯލްޑިވިއަން އަދި ފެނަކަ ބައްދަލުކުރި ފޯރިގަދަ މެޗު 8-7ގެ ނަތީޖާއަކުން ކާމިޔާބުކުރީ މޯލްޑިވިއަން އެވެ. މި މެޗުގެ މޮޅު ކުޅުންތެރިޔަކަށް ހޮވުނީ މޯލްޑިވިއަންގެ ޖާރޒީ ނަންބަރ 12 ފާތިމަތު ޝަރުމީލާ އެވެ.\nތިންވަނަ މެޗުގައި އިސްކަންދަރު އެއަރ ބޭސް އިން 10-4ގެ ނަތީޖާއަކުން ލ. އަތޮޅު ތައުލީމީ މަރުކަޒުގެ މައްޗަށް ކުރި ހޯދިއިރު، މި މެޗުގެ މޮޅު ކުޅުންތެރިޔަކަށް ހޮވުނީ އިސްކަންދަރު އެއަރބޭސްގެ ޖާރޒީ ނަންބަރ 05 މައީޝާ އަބްދުލްހަންނާނެވެ.\nއެދުވަހު ހެނދުނު ކުޅެވުނު ފަހު މެޗުގައި ލާމު ބްލޫސްއިން ދިރާގުގެ މައްޗަށް ކުރިހޯދީ 5-2ގެ ނަތީޖާއަކުންނެވެ. މެޗުގެ މޮޅު ކުޅުންތެރިޔަކަށް ހޮވުނީ ލާމު ބްލޫސްގެ ޖާރޒީ ނަންބަރ 30 ޢާއިޝަތު ޒީނާ އެވެ.\nމި މެޗުތައް ނިމުމާއެކު އެއް ޓީމު ފިޔަވައި މި ޑިވިޝަނުގެ ކްއާޓަރ ފައިނަލަށް ހޮވުނު ޓީމުތައް ވަނީ ޔަގީންވެފައެވެ.\nމިގޮތުން ގްރޫޕް ބީގެ އެއްވަނަ ޓީމު އިސްކަންދަރު އެއަރބޭސް ބައްދަލުކުރާނީ ގްރޫޕް އޭގެ ތިންވަނަ ޓީމު އިހައްދޫ ސްކޫލާއެވެ. ގްރޫޕް ސީގެ އެއްވަނަ ޓީމު ލާމު ބްލޫސް ބައްދަލުކުރާނީ ގްރޫޕް އޭގެ ދެވަނަ ޓީމު ފެނަކަ އާއެވެ. ގްރޫޕް ބީގެ ދެވަނަ ޓީމު ލ. އަތޮޅު ތައުލީމީ މަރުކަޒު ބައްދަލުކުރާނީ ގްރޫޕް ސީގެ ދެވަނަ ޓީމު ލާމު ގަން ކައުންސިލާއެވެ. އަދި ގްރޫޕް އޭގެ އެއްވަނަ ޓީމު މޯލްޑިވިއަން އާ ބައްދަލުކުރާނީ ގްރޫޕް ބީގެ ތިންވަނަ ޓީމު މުންޑޫ ކައުންސިލް އަދި ގްރޫޕް ސީގެ ތިންވަނަ ޓީމު ދިރާގު ބައްދަލުކުރާ ޕްލޭ އޮފް މެޗު ކާމިޔާބު ކުރާ ޓީމާއެވެ.\nމުބާރާތުގެ ފިރިހެން ޑިވިޝަނުގައި ޖުމްލަ4ޓީމެއް ވާދަކުރާއިރު އަންހެން ޑިވިޝަނުގައި ޖުމްލަ 10 ޓީމެއް ވާދަކުރެއެވެ. މި މުބާރާތަކީ ލ. އަތޮޅުގެ މުއައްސަސާތަކަށް ހުޅުވާލައިގެން ބާއްވާ މުބާރާތަކަށްވާއިރު، މުބާރާތް ކުރިއަށްދާނީ އޮކްޓޯބަރ 01ން 06 އަށެވެ. މި މުބާރާތް ރާވާ އިންތިޒާމު ކުރަނީ ލ. ގަމު ކެމްޕަހުގައި ޤާއިމުކުރެވިފައިވާ އެމް.އެން.ޔޫ.އެސް.ޔޫގެ ގޮފި އަހުރައިންނެވެ. މިފަހަރުގެ މުބާރާތުގައި އެމް.އެން.ޔޫ.އެސް.ޔޫއިން ދަނީ މުބާރާތް އިންތިޒާމުކުރުމުގައި އަމަލީގޮތުން ހަރަކާތްތެރިވަމުންނެވެ.\nމިއީ 2017 ވަނަ އަހަރުން ފެށިގެން ސިލްސިލާގޮތެއްގައި ބާއްވާ މިފަދަ3ވަނަ މުބާރާތެވެ. މިއަހަރުގެ މުބާރާތުގެ އެކަމޮޑޭޝާން ޕާޓްނަރ އަކީ “ނިރުވާނާ އިން ލާމު” އެވެ. ސްޕޮންސަރުންގެ ތެރޭގައި “ލ. ގަމު ކައުންސިލް”، “ލ. ގަން ޕޮލިސް ސްޓޭޝަން”، “ދިރާގު”، “އައިލެންޑާސް އެސޯސިއޭޝަން” އަދި “އަމީގޯސް ސްޕޯޓްސް ކްލަބް” ހިމެނެއެވެ. އަދި ހަމަ އެހެންމެ އެމް.އެން.ޔޫގެ ލ. ގަން ކެމްޕަހުން ދެއްވާ ފުރިހަމަ އެއްބާރުލުމާއި އެހީތެރިކަން ފާހަގަކުރެވެއެވެ.\nލިޔުނީ: އާމިނަތު ސަމާ މުހައްމަދު،


03/10/2011 – DhiSalafiyyah\nފަތިސް ނަމާދުކުރުމުގައި ދެމިތިބޭ މީހުން – ފަހު ބައި\nފަތިސް ނަމާދަށް ރައްކާތެރިވާ މީހުންނަށް ސަލާމަތްކަން ހުއްޓެވެ. ރޭގަނޑު ހަތަރުދަމު ހޭލާތިބެ މަޖާނެގުމުން ދުރުހެލިވެ، މިމަތިވެރި އަޖުރު އެމީހުން ޙާޞިލު ކޮށްފިއެވެ. އެމީހުން، ނަމާދަށް ތެދުވުމަށްޓަކައި އެމީހުންގެ ގަޑިތައް ތައްޔާރުކުރާތަން ފެންނާނެއެވެ. އަދި ވުޟޫކޮށް، ނިދުމުގެކުރިން ކިޔަން ވާރިދުވެފައިވާ ޛިކުރު ކިޔާތަން ފެންނާނެއެވެ. އަދި ހޭނުލެވޭނެހެން ހީވެއްޖެނަމަ، ނަމާދަށް ހޭލެއްވުމަށް އެހެންމީހެއްގެ ކައިރިން އެދެއެވެ. އެމީހުންގެ ހިތްތައް ވަނީ އީމާންކަމުން ފުރިގެންނެވެ. އެއްވެސް ސަބަބަކާއިހުރެ ނިދުން ލަސްވެގެން ނަމާދަށް ހޭލެވުން ލަސްވެއްޖެނަމަ، ހޭލެވުމުން އަވަހަށް ފުންމައިގެން ތެދުވެ…\n03/10/2011 އެހެނިހެން, ދީންއައްޝައިޚު އަޙްމަދު ނާޒިޙް\nއަބޫބަޝަރީ އަލް އަންސާރީގެކިބައިން ރިވާވެގެންވެއެވެ. ” އެއްދުވަހަކު އެކަލޭގެފާނު ކީރިތި رسول الله صلّى الله عليه وسلّم އާއިއެކު ދަތުރުފުޅެއްގައި ވަޑައިގަތެވެ. ފަހެ އިތުރު އެކަލޭގެފާނު މީހަކު ފޮނުއްވައި އިޢުލާންކުރެއްވިއެވެ. އެއްވެސް ޖަމަލެއްގެ ކަރުގައި ދުނިދަނޑީގެ ވަރައިން ހަދާފައިވާ ހާރެއްވިޔަސް ނުވަތަ އެހެންއެއްޗަކުން ހަދާފައިވާ ހާރެއްވިޔަސް އޮވެގެން ނުވާނެއެވެ. އޮވެއްޖެނަމަ ކަނޑައިލާހުށިކަމެވެ. ” (ބުޚާރީ ވަމުސްލިމް) މީގެ އިތުރުން، އިތުރު އެކަލޭގެފާނު ޙަދީޘްކުރެއްވިއެވެ. ” ހަމަކަށަވަރުން މަންތިރިއާއި، ތަވީދާއި، އިސްތިރިއާއި މިހުރިހާ އެއްޗަކީ ޝިރުކެވެ. ”…\n03/10/2011 ޢަޤީދާއާއި ފިރުޤާތައްއަލް އަޚް މުޙައްމަދު ނިހާދު ޖަމާލު\nޤަބުރަށް އަޅުކަންކުރުމުގެ ޝިރުކު\nﷲ ތަޢާލާ ވަޙީ ކުރައްވާފައިވެއެވެ. (إِنَّ الَّذِينَ تَدْعُونَ مِن دُونِ اللَّـهِ عِبَادٌ أَمْثَالُكُمْ) الأعراف 194 މާނައީ: “ހަމަކަށަވަރުން، اللَّه ފިޔަވައި ތިޔަބައިމީހުން ދުޢާކޮށް އަޅުކަން ކޮށްއުޅޭ ފަރާތްތަކަކީ، ތިޔަބައިމީހުންނާ އެއްފަދަ އަޅުންތަކެކެވެ.”\n03/10/2011 ޢަޤީދާއާއި ފިރުޤާތައްއައްޝައިޚް އަޙްމަދު މިޙްސަން މުޙައްމަދު\nއިސްލާމީ ޢަޤީދާ މަޢްރިފާކޮށް ދަނެގަތުމުގެ ވާޖިބު\nއިސްލާމީ ޢަޤީދާ އުނގެނުމަކީ ކޮންމެ މުސްލިމެއްގެ މައްޗަށްވާ ވާޖިބެކެވެ. އެގޮތުން، އިސްލާމީ ޢަޤީދާގެ ޙަޤީޤަތާއި އެ ޢަޤީދާގެ މަޤްޞަދާއި، އެ ޢަޤީދާގައި ހިމެނޭ އަޞްލުތަކާއި އުޞޫލުތަށް ދަނެގަންނަން ޖެހޭނެއެވެ. އަދި މީގެ އިތުރުން މި ޢަޤީދާއާ ފުށުއަރާ އަދި މިޢަޤީދާ ނަފީކޮށްލާ ފަދަ ހުރިހައި ކަމަކަމާއި ބާޠިލު ގޮތްތަކަކީ ކޮބައިކަންވެސް އެނގުން ލާޒިމެވެ. އަދި ޝިރުކުގެ ވައްތަރު ތަކަކީ ކޮބައިކަމާއި، ކުދި ޝިރުކާއި ބޮޑު ޝިރުކަކީ ކޮބައިކަންވެސް ދަނެގަތުން ލާޒިމުވެގެން ވެއެވެ. މާތް ﷲ ވަޙީކުރައްވާފައި ވެއެވެ.…\n03/10/2011 ޢަޤީދާއާއި ފިރުޤާތައް, މުހިއްމު ލިޔުންތައްއައްޝައިޚު ޝަފީޢު ޢަބްދުﷲ\nޤަބުރުސްތާނަށް ޒިޔާރަތްކުރާއިރު ކިޔާ ދުޢާ\nعَنْ سُلَيْمَانَ بْنِ بُرَيْدَةَ عَنْ أَبِيهِ قَالَ كَانَ رَسُولُ اللَّهِ -صلى الله عليه وسلم- يُعَلِّمُهُمْ إِذَا خَرَجُوا إِلَى الْمَقَابِرِ فَكَانَ قَائِلُهُمْ يَقُولُ ” السَّلاَمُ عَلَى أَهْلِ الدِّيَارِ مِنَ الْمُؤْمِنِينَ وَالْمُسْلِمِينَ وَإِنَّا إِنْ شَاءَ اللَّهُ لَلاَحِقُونَ أَسْأَلُ اللَّهَ لَنَا وَلَكُمُ الْعَافِيَةَ.” ( رواه مسلم ) މާނަ : ސުލައިމާން ބިން ބުރައިދާ ރަޟިޔަﷲ ޢަންހުމާ ، އެކަލޭގެފާނުގެ ބައްޕަ (ބުރައިދާ…\n03/10/2011 ދުޢާއާއި ޛިކުރުއަލް އަޚް ބިލާލް ޢަބްދުއްސައްތާރު


Transfer Market Gai Messi Ge Agah 20 Million Euro Ge Vettumeh - Vaguthu\nމާލޭގެ އަދަދު މަދު، ނަމަވެސް އަދި އުފަލެއް ނެތް -4މިނެޓް ކުރިން\nޓްރާންސްފަރ މާކެޓުގައި މެސީގެ އަގަށް 20 މިލިއަން ޔޫރޯގެ ވެއްޓުމެއް\nފުޓުބޯޅައިގައި އެންމެ އަގުބޮޑު އަދި އެންމެ ގިނަ ކުލަބުތަކުން އެކުޅުންތެރިއަކަށް ފާރަލާ އެއް ކުޅުންތެރިޔާ ކަމަށްވާ ބާސެލޯނާ އަދި އާޖެންޓީނާގެ ކެޕްޓަން ލިއޮނަލް މެސީގެ ޓްރާންސްފަރ ވެލިއު އަށް 20 މިލިއަން ޔޫރޯގެ ވެއްޓުމެއް އަތުވެއްޖެއެވެ.\nސްޕެއިންގެ ބައެއް ނޫސްތަކުން ރިޕޯޓްކުރާ ގޮތުގައި މި އަގު ވެއްޓިފައިވަނީި 80 މިލިއަން ޔޫރޯއަށެވެ. އެހެންނަމަވެސް ހަ ފަހަރަށް ބެލަންޑޯ އެވޯޑް ހޯދާފައިވާ މެސީ އަކީ އަދިވެސް ލަލީގާގައި މިހާރުގެ ޓްރާންސްފަރ މާކެޓުގައި ހަތަރުވަނަ އަށް އެންމެ އަގުބޮޑު ކުޅުންތެރިޔާ އެވެ. މިލިސްޓުގެ އެއްވަނައިގައި 100 މިލިއަން ޔޫރޯގެ ޓްރާންސްފަރ ފީއެއް ކަނޑައެޅިފައިވާ އެތްލެޓިކޯ މެޑްރިޑުގެ ޖޮއާއޮ ފީލިކްސް އޮތްއިރު ދެވަނައިގައި އެކުލަބުގެ ކީޕަރު އޮބްލަކް އޮތީ 90 މިލިއަން ޔޫރޯ އާއިއެކު އެވެ. ތިންވަނައިގައި އޮތީ މެސީ އާއިއެކު އެއް ޓީމަކަށް ކުޅެމުން އަންނަ ޒުވާން އުންމީދީ ފޯވާޑް އަންސޫ ފަޓީއެވެ.\nމެސީގެ ވެލިއު ވެއްޓުމާއި ބެހޭގޮތުން ވާހަކަދައްކަމުން ސްޕެއިންގެ ޓްރާންސްފަރ މާކެޓުގެ މެނޭޖަރު ޓޯބިއަސް ބްލެސެއިއޯ ބުނީ މެސީގެ ވެލިއޮ މިހާ ބޮޑަށް މިވެއްޓުނީ މެސީ މިހާރު ގުނަމުން އެދަނީ އޭނާގެ ކެރިއަރުގެ އެންމެ ފަހު އަހަރުތައް ކަމަށް ވުމާއި ބާސާއިން ކުރިމަތިލާން ޖެހިފައިވާ މާލީ މައްސަލަތަކުގެ ސަބަބުން ކަމަށެވެ.\nމެސީގެ އަގު 80 މިލިއަން ޔޫރޯއަށް މި ވެއްޓުނީ ގާތްގަނޑަކަށް 10 ވަރަކަށް އަހަރު 100 މިލިއަނަށް ވުރެ މަތީގަައި ހުރުމަށްފަހުގައި އެވެ. މިވަގުތު ދުނިޔޭގެ އެންމެ އަގުބޮޑު ފުޓުބޯޅަ ކުޅުންތެރިއެއްގެ ގޮތުގައި ހުރީ ޕީއެސްޖީއަށް ކުޅެމުން އަންނަ އިތުބާރު ފޯވާޑް ކިލިއަން އެމްބާޕޭ އެވެ. އޭނާގެ ޓްރާންސްފަރ ފީއެއްގެ ގޮތުގައި ކަނޑައެޅިފައިވަނީ 180 މިލިއަން ޔޫރޯ އެވެ.\nމެސީގެ ޓްރާންސްފަރ ވެލިއުއަށް ބޮޑު ވެއްޓުމެއް އައިސްފައިވާއިރު އޭނާ ބާސާ އާއިއެކު ހަދާފައިވާ އެއްބަސްވުމުގެ މުއްދަތު މިއަހަރުގެ ޖޫން މަހަށް ހަމަވާނެއެވެ. މިހާރުވެސް ބޭނުން ކުލަބަކާއި އެކު ޓްރާންސްފަރ މަޝްވަރާތައް ފެށުމުގެ ރަސްމީ ހައިސިއްޔަތު މެސީއަށް ލިބިފައިވާއިރު މިހާތަނަށް މެސީ ބެހެއްޓުމަށް ބާސާއިން ކުރި އެއްވެސް މަސައްކަތެއް ކާމިޔާބު ވެފައެއް ނުވެއެވެ. މެސީގެ ސޮއެ ހޯދުމުގެ ރޭހުގެ އެންމެ ކުރީގައި ރިޕޯޓްތައް ބުނާގޮތުން އޮތީ ފުޓުބޯޅައިގެ އެންމެ މުއްސަނދި ދެކުލަބު ކަމަށް ބެލެވިފައިވާ އިނގިރޭސި ވިލާތުގެ މެންޗަސްޓަރ ސިޓީ އާއި ފްރާންސްގެ ޗެމްޕިއަން ޕީއެސްޖީ އެވެ. އެހެންނަމަވެސް މިހާތަނަށް މެސީވެސް އަދި އޭނާގެ އެޖެންޓެއްގެ ގޮތުގައި ހަރަކާތް ތެރިވާ އޭނާގެ ބައްޕަ ވެސް ޓްރާންސަފަރ އާއި ގުޅުންހުރި އެއްވެސް މައުލޫމާތެއް ހިއްސާ ކޮށްފައެއް ނުވެއެވެ.


Jessi Jaise Koi Nahi In Mashhooruvi Moana Singh Kaivenikoffi - Vaguthu\nޖެސީ ޖޭސީ ކޮއި ނެހީއިން މަޝްހޫރުވި މޯނާ ސިންގ ކައިވެނިކޮށްފި\nސޮނީ އިން ގެނެސްދިން މަޝްހޫރުޓީވީ ސީރީޒް ޖެސީ ޖޭސީ ކޮއި ނެހީއިން އާއްމުންގެ މަޤްބޫލްކަން ހޯދި މޯނާ ސިން ކައިވެނިކޮށްފިއެވެ.\nއާއްމުކޮށް ޓީވީ ސީރީސްތަކުގައި މަސައްކަތްކުރާ ފަންނާނުންނާއި ޚިލާފަށް އޭނާ ކައިވެނި ކުރި ވަރަށް އާދައިގެ ސާދާ ހަފްލާއެއްގައެވެ. ހުކުރު ދުވަހު ބޭއްވި އެ ކައިވެނީގެ ހަފްލާގެ ފޮޓޯތަކުން މުޅި މީސްމީޑިއާވަނީ މިހާރު ފުރާލާފައެވެ.\nއުމުރުން 38 އަހަރުގެ މޯނާ އޭނާގެ ލޯބިވެރިޔާ އާއި ކައިވެނިކުރީ ޕަންޖާބުގެ ސަޤާފަތާއި އެއްގޮތަށް ބޭއްވި ހަފްލާއެއްގައެވެ. އޭނާ ކައިވެނި ކުރީ އިންޑިއާގެ އިންވެސްޓްމެންޓް ބޭންކިންގެ ދާއިރާގައި މަސައްކަތް ކުރާ މީހަކާއެވެ. އޭނާގެ ކައިވެނީގައި ބައިވެރިވީ އާއިލާގެ މީހުންނާއި ގާތް ރަހުމަތްތެރިން އެކަންޏެވެ.\nމޯނާ ކައިވެނި ކުރި އިރު އަޅައިގެން ހުރީ އިންޑިއާގައި އާއްމުކޮށް، ކައިވެނިކުރާއިރު އަޅާ ކަހަލަ ރަތް ލެހެނގާއެކެވެ. އަދި އެއާއި އެކު ޖަރީކުރި ރަތް ދުޕައްޓާއެއް ބޮލުގައި އަޅާފައި އޮތެވެ.\nމީސްމީޑިއާގައި މޯނާގެ ކައިވެނީގައި ރަހުމަތްތެރިންނާއި އެކު ނަށާ މަންޒަރު ދައްކުވައިދޭ ވީޑިއޯއެއްވެސް ފެނިގެންދެއެވެ.\nމޯނާ އަކީ އަބަދުވެސް ވަރަށް އާދައިގެ ދިރިއުޅުމަކަށް ލޯބި ކުރި ފަންނާނެކެވެ. އޭނާގެ މޮޅު އެކްޓިން އާއި އެކު އެތައް ބައެއްގެ މަގްބޫލްކަން ހޯދާފައިވީ ނަމަވެސް އަގުބޮޑު ހެދުންތަކާއި އަގުބޮޑު ތަކެއްޗަށް އޭނާ ލޯބި ނުކުރާކަން އަބަދުވެސް މޯނާ ފާހަގަކުރެއެވެ.\nއަދި ކައިވެނި ކުރާ އިރު އެހެން ބަޔަކު ހިތްހަމަޖައްސަން އެތައް ބައިވަރު ފައިސާތަކެއް ހޭދަކުރުމަކީ ބޭކާރު ކަމެއްކަމަށާ، ބޭނުންވަނީ ގާތް މީހުންނާއި އެކު ހިތްހަމަޖެހޭ ފަދަ ވަގުތުކޮޅެއް ހޭދަކޮށްލަން ކަމަށް އޭނާ ވަނީ މީގެ ކުރިން ބުނެފައެވެ.\nޖޫން 12, 2020 21:26\nހާދަ ކުރީގެ ހަބަރެކޭ. މޯނާ ކައިވެނި ކުރީ 27 ޑިސެންބަރު 2019 ގަ. ?\nޖޫން 12, 2020 22:49\nމޯނާ ސިންގ ކައިވެނި ކުރީ މިދިޔަ އަހަރު. ދެން ސާބަސް\nޖޫން 19, 2020 15:33\nދަރޭ އާއި ހެމާ ކައިވެނި ކޮށްފި


Report: Dhe ekuverin launch ah eree dream trip akah!\nނޮޅިވަރަންފަރު ލޯންޗުގެ ހާދިސާ\nދެ އެކުވެރިންގެ ޑްރީމް ޓްރިޕާއި ފޯނު ކޯލް!\nނޮޅިވަރަންފަރުން: ނާޒިމް ހަސަން\nއާސިމާ އަދި ގުރައިޝާ: ދެމީހުން ދަތުރެއް ފެށީ ރާވާފައި އޮތް ޑްރީމް ޓްރިފެއްގައިދާން\nފާތުމަތު ގުރައިޝާ އާއި އައިޝަތު އާސިމާގެ ރަހުމަތްތެރިކަމަކީ ނޮޅިވަރަންފަރު ދަންނަ ރަހުމަތްތެރިކަމެކެވެ. ދެ މީހުންނަކީ ވެސް އަވަށްޓެރިންނެވެ. ދެ ގެ ހުންނަނީ ކުރިމައްޗަށްވާ ގޮތަށެވެ. ބައްދަލުކޮށް އެކުގައި ވަގުތު ހޭދަކޮށްލައި މަޖާކޮށް އަނގަ ތަޅާ ނުލާ ހަމަ އެއް ދުވަސް ވެސް ނުދާނެ އެވެ. ގުރައިޝާގެ ގޭގެ ބޭރުގައި ހުންނަ ޖޯއްޔަކީ އެމީހުންގެ ރަހުމަތްތެރިިކަމުގެ ވަޒަނެވެ. އާސިމާގެ ވާހައަކީ މިއީ އެވެ: "ގުރައިޝާއަކީ އެންމެ ކުޑަ އިރުން ފެށިގެން ވެސް އެންމެ އެކުގައި އުޅުނު، އަބަދުވެސް ބެސްޓް ފްރެންޑު!"\nޖޯލި މިއަދު އެހުރީ ހުހަށެވެ. ދެ އެކުވެރިން އިށީނދެ ވަގުތު ހޭދަ ކޮށް ހީނ ސަމާސާކޮށް ސަކަރާތް ޖެހި އެ ޖޯލި ހުރި ސަރަހައްދުވެސް ހިމޭން ވެފައެވެ. އެ ޖޯއްޔާ ހަމައަށް ވެސް ނުކުންނަން ނުކެރި އާސިމާ މިއަދު އެ އިނީ ގޭގެ ސިޓިން ރޫމް ތެރޭގަ އެވެ. ސަމާސާކޮށްލަން ގާތުގައި ގުރައިޝއެއް ނެތެވެ. ހުއްޓިފައިވާ އާސިމާގެ ވަށައިގެން ވަނީ އެކުވެރިޔާގެ ހަނދާންތައް އެކަންޏެވެ. އެހެން އިނދެ އަސްމާ ކުރަނީ ސުވާލުތަކެކެވެ!\n"ކޮންމެ ރެއަކު ގުޅާފަ ބޭރު ޖޯލިފައްޗަށް ނުކުންނަން ބުނާ ކޯލް ހަނދާން ނައްތާލާނީ ކިހިނެއް؟ ކޮންމެ ރެއަކު ކޮންމެ ދުވަހަކު ޝެއާ ކުރާ ވާހަކަތައް ހަނދާން ނައްތާލާނީ ކިހިނެއް؟"\nމިދިޔަ ބުރާސްފަތި ދުވަހު މި ރަށުން ހަނިމާދޫއަށް ދާން ނައްޓާލި ލޯންޗަށް އެކުވެރި ގުރައިޝާއާ އާސިމާ އެރީ އެމީހުންގެ ރަހުމަތްތެރިކަން އިތުރު ހަރުފަތަކަށް ގެންގޮސް އެކުގައި ގިނަ ވަގުތު ހޭދަކޮށް މަޖާކޮށްލަން ރާވާފައި އޮތް ދަތުރެއްގައި ދާން ފުރުމަށެވެ. -- ވާހަކަ ދެކެވުނު މަންޒިލް އެ މީހުންނަށް ވަރަށް ސާފެވެ. -- އެކަމަކު، އެ ދުވަހުގެ މޫސަމަށް އައި ބަދަލާއެކު އުޑުމަތި ބައްދާލައި ކަނޑު ކެކި ގަތުމަށް ފަހު ކުއްލިއަކަށް އައި ހާދިސާގައި ދެ އެކުވެރިން އަބަދަށް ވަކިވާންޖެހުނީ އެެވެ. ދެކެވިފައިވާ ހުރިހާ ވާހަކައެއް އަޮޔާ ދިޔައީ އެވެ. އެ މީހުން ދަތުރުކުރި ލޯންޗު ބަންޑުން ޖަހާލައި އާސިމާގެ ލޯ މަތީގައި އެންމެ ގާތް އެކުވެރިޔާ، ގުރައިޝާ އާއި ދަރިފުޅު އީރާގެ ދެމައިންނާއިނާއި އެކުވެރިގެ މަންމަ އާއި ބައްޕަ މަރުވެ ރާޅު ތެރޭގައި އޮޔާ ދުރަށްގެންދިޔައީ އެވެ.\nގުރައިޝާގެ ދެމައިން އާސިމާއާއެކު މާލެ ދާން ދަތުރަށް އެރީ ސެޕްޓެމްބަރު މަހުގެ ދެވަނަ ދުވަހު ތައިލޭންޑްގެ ބެންކޮކަށް ދާށެވެ. އެ ދަތުރުގެ ވާހަކަ ދެކެވެމުން ދެކެވެމުން އައިސް މާލެދާން ހަނިމާދޫއަށް ދިއުމަށް ދަތުރު ފެށީ "ޑްރީމް ދަތުރު" ގެ އުންމީދީ ވާހަތަކައް ހިތާ ވަރަށް ކައިރީގައި ބާއްވައިގެނެވެ. އެ ދަތުރަށް ޕްލޭންކޮށް ތައްޔާރުވާތާ އެތައް ދުވަހެކެވެ. ބެންކޮކްގައި ފޮޓޯ ނަގާނެ ސަމާނާއި ދާނެ ތަންތަން ވެސް އޮތ ފައިނަލްކޮށްފަ އެވެ. އެ މަޝްވަރާތައް ދެ އެކުވެރިން ކޮންމެ ރެއަކު ކުރަމުން ދިޔައީ ގޭ ކުރިމަތީ ޖޯލީގަ އެވެ.\nގުރައިޝާ އަދި އީރާ: ހިތާމަވެރި ހާދިސާގައި މި ދުނިޔެ ދޫކުރި\n"ވަރަށް ކުރިންސުރެ ޕްލޭންކޮށްގެން ދެ މީހުން އެއްކޮށް އީރާ ގޮވައިގެން ދާން ރޭވީ. މީގެ ދެ މަސް ކުރިން ދަތުރުގެ ހުރިހާ ކަމެއް ތައްޔާރުވެއްޖެ، ޓިކެޓް ނަގައި ތިބޭނެ ތަން ވެސް ބުކް ކުރިން، މާލެ ގޮސް މަޑުކޮށްލާފަ ދާން އުޅުނީ، ގޮސް ކުރާނެ ހުރިހާ ކަމެއްގެ ވާހަކަ ވެސް ގުރޭ ދެއްކި، އެ ދަތުރަށް ވަރަށް ގިނަ އެއްޗެއްހި ވެސް ގަތިން،" ގިސްލެވިފައިވާ އާސިމާ ކިޔައިދިނެވެ.\nސިޓިން ރޫމްގެ ތެރެއަށް ހިމޭން ވެފައި އިން އާސިމާ މިއަދު ބޭނުން ވަނީ އޭނާގެ އެކުވެރިޔާގެ ވާހަކަ އެހެން މީހުން ގާތުގައި ގިނައިން ދައްކާށެވެ. ގުރައިޝާހެ ރަނގަޅު ވާހަކަ ހިއްސާ ކުރާށެވެ. "ކިޔާ ކިޔާ ނުއެއްނިމޭނެ ގުރޭގެ ވާހަކަތައް،" އޭނާ ވަރަށް މަޑުމަޑުން ބުނެލި އެވެ.\n"ކޮންމެ ތާކަށް ދިޔަސް އަހަރެމެން ދަނީ އެއްކޮށް ކޮންމެ ވާހަކައެއް ވެސް ކިޔައިދޭނެ، އެއް ރަށުގައި އަވަށްޓެރިއެއްގެ ގޮތުގައި އުޅުނަސް އެންމެ ދުވަހެއް ވެސް ނުދާނެ ފޭސްބުކުން ވެސް ގިނަ އިރު ވާހަކަ ނުދައްކާ،" އާސިމާ ބުންޏެވެ. "ކޮންމެ މަހަކު ގްރޭ އީރާއާއެކު ހާއްސަ ފޮޓޯއެއް ވެސް ނަގާނެ، އެ ފޮޓޯ ވެސް ކޮންމެ ފަހަރަކު ވެސް ނަގައިދެނީ އަހަރެން،"\nއާސިމާގެ ރޮމުން ރޮމުން ގޮސް އެހެން ދިމާއަކަށް ވާހަކަ ގެންދިއަ އެވެ: "އިޔާ [އީރާ] ބޭބީގެ ލޯބިލޯބި ބައިވަރު ފޮޓޯ އާސިމާ ދައްތަ އަތުގައި އެބަހުރި، އަދި މަންމީގެ ވެސް، ކިހިނެއް އިޔާ ބޭބީގެ މަތިން ހަނދާން ނައްތާލާނީ، ލޯންޗުގަ ވެސް އެންމެ ފަހު ވަގުތުކޮޅާ ޖެހެންދެން ވެސް އިޔާ ބޭބީ އިނީ އާސިމާ ދައްތަގެ އަތުގައި ހިފައިގެން، އެއީ އިޔާ ބޭބީގެ އެންމެ ފަހު ވަގުތުކޮޅަށް ވެދާނެ ކަމަކަށް ހިއެއް ވެސް ނުކުރަން!"\nފޯނު ކޯލާއި ރާޅު އެއް ވަގުތެއްގައި، ދެން ހަބަރެއް ނުވި!\nއެ ދުވަހު ހެނދުނު ފުރަން ލޯންޗަށް އާސިމާ އާއި އޭނާގެ އެކުވެރިޔާގެ އާއިލާ އަދި އާސިމާގެ ދޮންބޭބެ، އަބްދުއް ޝުކޫރުގެ ދެމަފިރިން ދިޔައީ 11:45 ގައި ޗެކިން ބަންދުވާން އޮތް ފްލައިޓްގައި ފުރާށެވެ. ބަނަ ފިލާފައި އޮތަސް އޭރު ވެސް ރަށަށް މޫސުން ގޯހެވެ. ހަނިމާދޫއަށް މޫސުން ރަނގަޅެއް ނޫނެވެ. ޝެޑިއުލް ފްލައިޓްތައް ވެސް އޮތީ ޑިލޭވެފަ އެވެ. އެކަމަކު ގަޑިއަށް ޗެކިން ފަށާނެކަން އެއާޕޯޓުން ބުނުމުން، އަދި އެ ދަތުރު ކޮންމެ ވެސް ދާން ބޭނުންވެފައި ތިބި ވަރުން ލޯންޗަށް އެރީ އެވެ. އޭރު ގަޑީން 11:30 ހިނގައިފި އެވެ.\n"ފުރަން އުޅުނު އިރު ވެސް އޭގެ ކައްޕި ބުނަމުން ދިޔަ މިއީ ދާ ކަހަލަ ދުވަހެއް ވެސް ނޫނޭ، ކީއްކުރަންހޭ ފްލައިޓްތައް ޑިލޭ ވެފަ އޮއްވާ ތި ދަނީ ވެސް... އެހެން ނަމަވެސް އެންމެން ވެސް ދާން ބޭނުންވެފަ ތިބީމަ އެރީ.... އެފަދަ ބޮޑު ކަމެއް ވާނެ ކަމެއް ކާކަށް އެނގެނީ؟ އެއީ އަބަދުވެސް ދަތުރު ކުރަމުން އައި ލޯންޗެއް މީގެ ކުރިން ދުވަހަކު ވެސް ކިތަންމެ ގަދަވިޔަސް އެ ލޯންޗުގެ ކައްޕި ވެސް ނުބުނާނެ ނުދާށެކޭ،" އާސިމާ ބުންޏެވެ. "ލޯންޗަށް އެރީސުރެން ވެސް ވަރަށް ގިނަ މީހުން ގުޅަމުން ދިޔައީ، ފޯނު އޮތީ ވަރަށް ބިޒީވެފައި... އޭރު ގުރޭގެ ފޯނު އޮތީ [ފާޑަކަށް] ހަލާކުވެފަައި ބައެއް ފަހަރަށް ގުޅެނީ، އެހެންވެ، ގްރޭގެ ފިރިމީހާ ވެސް ގުޅަނީ އަހަރެންގެ ފޯނަށް،"\nމާލެދާން އެންމެންގެ ޓިކެޓް ނެގީ ގުރޭ ފިރިމީހާ ޝިފާޒެވެ. މޯލްޑިވިއަނުން ގުޅަނީ އޭނާއަށެވެ. ފްލައިޓް ލަސްވި ވާހަކަ ބުނާށެވެ. ފްލައިޓް އެއާޕޯޓް ޖެއްސީމަ އެއާޕޯޓަށް ދިޔައަސް މައްސަލައެއް ނެތް ކަމަށް މޯލްޑިވިއަނުން ޝިފާޒަށް އެންގި އެވެ. އެކަމަކު އެ މައުލޫމާތު ދޭން އާސިމާގެ ފޯނަށް ޝިފާޒު ގުޅި އިރު "ސުޕީޑް" ނައްޓާލައި ދަތުރު ފަށައިފި އެވެ.\nލޯންޗު ދުއްވައިގަތް ތަނާހެން ޝިފާޒު، އާސިމާގެ ފޯނަށް ކުރި ފޯނު ކޯލްގައި ގުރައިޝާއާ ވެސް ވާހަކަ ދެއްކި އެވެ. އެކަމަކު ވަރަށް ކުޑަ އިރުކޮޅަކަށެވެ. އެއީ އެ ދެމަފިރިން މެދު އެންމެ ފަހުން ދެކެވުނު ވާހަކަކޮޅު ކަން މުޅީން ޔަގީނެވެ. އޭގެ ފަހުން ވެސް ޝިފާޒު ދެތެރެ ދޭރެއިން ގުޅަމުން ދިޔަ އެވެ. ގަދަވެ، ލޯންޗަށް ދެވުނުތޯ ބެލުމަށެވެ.\n"ކަނޑު ހުރަސްކޮށް ހަނިމާދޫ ފަޅު ތެރެއަށް ވަންނަން ލޯންޗު ކުޑަކޮށް އަރިކޮށްލައިގެން އަނބުރާލި ގަޑީގައި އެއް ރާޅު ނެގީ، އެހެން އިންދާ ބެލެންސްކޮށް ނުވެވެނީސް އަނެއްކާވެސް ހަމަ އެ ފަރާތުން ބޮޑު ރާޅެއް ނެގީ، ފަހު ރާޅު ނެގިތަނާހެން ޝިފާޒު ގުޅި، ހަމަ ގުޅި ވަގުތު އެއީ، އެ ކޯލް ނަގަންވެގެން ފޯން ދަބަހުން ވެސް ނެގިން، ފިތާ ވެސް ލިން، އެކަމަކު ނުއެއް ނެގުނު... ހަމަ އެ ވަގުތު ލޯންޗު ބަންޑުން ޖަހާލީ... އެއީ 11:53 " އެ ބިރުވެރި ވަގުތުކޮޅު ސިފަކޮށްދޭން އާސިމާ މަސައްކަތްކުރި އެވެ.\nއާސިމާ އަދި ގުރައިޝާ\nއާސިމާ ބުނި ގޮތުގައި ދެން ވީ ގޮތެއް ނޭނގުނެވެ. ބޮޑު ބިޔަ ރާޅާއެކު އެންމެން ރޮއެގަތީ އެވެ.\n"އަހަރެން ވެސް ރުއީ... އެތާކުން ތަނެއް ދޮރެއް ނުވެސް އެނގޭ، ހާސްވެގެން، ވަރަށް ބައިވަރު ލޮނު ވެސް ބޮވުނު، ލޯ ވެސް ބޮޑުވި... އެހެން އުޅެނިކޮށް ނަރުތަކެއް ފެނުނީ، އެއާ ދިމާލަށް ދެން ދިޔައީ، ގޮސް ތެޅިގަތީ، އޭރު އެއްވެސް ވަރަކަށް ނޭވާއެއް ނުލެވޭ، ތެޅިގަނެގެން ކޮންމެ ވެސް ގޮތަކަށް މައްޗަށް އެރުނީ،" އާސިމަށް އެއީ އެންމެ ބިރުވެރި ވަގުތެވެ. "އެ ގަޑީ އެ ތަނުގަ އެކި ގޮތްގޮތަށް އުޅުނުއިރު ވެސް އެކި މީހުންގެ އަތާއި ފަޔަގަޔާ އެއްކޮށް ހިފާ، އެކަމަކު ނޭނގޭ އެހެނެއް ކާކު ކަމެއް، ވަރަށް ހާސްވެފައި އޮތީ،"\nއާސިމާ، މައްޗަށް އެރި ތަނާހެން ލޯންޗުގެ ކައްޕި ވެސް މައްޗަށް އެރި އެވެ. އޭރު މަތީގައި ތިބީ އާސިމާގެ އިތުރުން ކައްޕި އާއި ފަޅުވެރިޔާ އެވެ. އެތަނުން އެކަކު އާސިމާ ލޯންޗުގެ އިންޖީނު މައްޗަށް އަރުވައި އެ ތަނުން ދޫނުކޮށް އިނުމަށް އެންގި އެވެ. ރޮއެ ގިސްލަމުން އޭނާ އެގޮތުގައި އިނީ އެވެ.\nއޭގެ އިރުކޮޅެއް ފަހުން އާސިމާގެ ދޮންބޭބެ، ޝުކޫރު މައްޗަށް އެރި އެވެ. ޝުކޫރު ވެސް ލޯންޗުގައި ހިފަހައްޓައިގެން އޮތީ އެވެ. ހަމަ ދިމާލުން ދެން ލޯންޗުގައި އިން ޓީޗަރު، ޝެހެނާޒް ވެސް މައްޗަށް އެރި އެވެ. އާސިމާއާ އެއްގޮތަށް ޝެހެނާޒު ވެސް އިންޖީނު މަތީގައި ހިފަހައްޓައިގެން އިނީ އެވެ. ތިން މީހުން ހިފަހައްޓައިގެން ތިބުމަށް އެންގުމަށްފަހު ކައްޕި އާއި ފަޅުވެރިޔާ އެހެން މީހުން ހޯދަން އަޑިއަށް ފީނައިގަތް ކަމަށް އާސިމާ ބުނެ އެވެ.\n"ވަރަށް ގިނައިރު އުޅުނު އެގޮތަށް، ދެން އިރުކޮޅަކުން އެރީ ގްރޭގެ ބައްޕަ ހުސެއިން ސޯ... އެކަމަކު އޭރު މަރެއް ނުވޭ، ވަރަށް ބައިވަރު ލޮނު ބޮވިފަ އޮތީ ... ހުސެއިން ސޯ ފެނުމާއެކު ކައްޕި އައިސް ބުނި ހިފަހައްޓާށޭ، ހުސެއިން ސޯ އަހަރެން ކައިރިއަށް ގެންނަން އުޅެނިކޮށް ސޯގެ ވައިފް މަރުވެގެން ބަންޑުން މައްޗަށް އެރީ، ހަމަ އަހަރެންގެ ކުރިމައްޗަށް އެރީ، އެތަން ފެނިފަ ހުސެއިން ސޯ ބޭނުންވީ އަޑިއަށް ދާން، ދަރިފުޅާއި ކާފަ ދަރިފުޅު ހޯދަން،"\n"ދެން ނޭނގޭ އަޑިން ގްރޭމެން ފެނިގެން، ތިބި ގޮތް ފެނިފައި ކަމެއް ދެން ސޯ މައްޗަށް އެރިއިރު ހަމަ އެއްވެސް ހަބަރެއް ނެތް، އެކަމަކު އޭރު ވެސް ފުރާނަ ހުރި. ދެން ސޯ ގެނައީ އަހަރެން ކައިރިއަށް، ހުސެއިން ސޯގެ އަތުގައި ހިފައިގެން އަހަރެންނާއި ޝުކޫރު ދޮންބެއާ ތިބީ، ހަމަ ދެ އަތުގަ ހިފަހައްޓައިގެން، އެހެން ކުރިމަތީ އޮވެ މަރުވެގެން ދިޔައީ ވެސް،" އާސިމާ އަޑު ކެނޑިގެން ދިޔަ އެވެ.\n"ދެން ވެސް ސޯ ވަރަށް ގިނައިރު އަހަރެން ކައިރީގައި ބޭއްވީން، އެކަމަކު ވަރުބަލިވެ ނުހިފެހެއްޓިގެން ވަލެއްގަ އައްސާފަ ދޫކޮށްލީ، ދޫކޮށްލިއިރު ވެސް އެހެން މީހުން ނުފެނޭ، އިރުކޮޅެއް ފަހުން ދޮންބެގެ ވައިފްގެ ހަށިގަނޑު މައްޗަށް އެރީ، އޭނާ ވެސް ހަމަ ބަންޑުން ކުރިމަތީގައި އޮތީ، އަހަރެންގެ ކުރިމަތީގައި އެންމެން ވެސް މަރުވެފައި ތިބީ،"\nގުރައިޝާގެ ކުޑަކުޑަ އާއިލާ އުޅުނުގޭގެ ބޭރުގައި ހުރި ޖޯލި\nއެހިސާބުން ފަޅުވެރިޔާ ފަތާފައި ހަނިމާދޫއަށް ދާން އާސިމާ ގާތު އެހި އެވެ. އާސިމާ އާއި ޝުކޫރު އެކަން އެގޮތަށް ކުރުމަށް ބުނުމުން އޭނާ ފަތައިގަތީ އެވެ. އޭނާ ފަތާފައި ހަނިމާދޫއަށް އެރުން ވެސް އެއީ ކުރު ދަތުރަކަށް ނުވާނެ އެވެ. އޭރު ވެސް އާސިމާގެ އެކުވެރިޔާ ގުރެއިޝާ އާއި އީރާ ފެންނާކަށް ނެތެވެ.\n"ދެން ހަމަ އެތާ ތިބީ، އެހާއިރު އެތަނުގަ ތިބިއިރު ވެސް ހަމަ އެއްވެސް މީހަކު ނުފެނޭ، ވަރަށް ގިނައިރު ތިބިން، އެހާ ބޯކޮށް ވާރޭ ވެހޭ، އެހާ ބޮޑެތި ރާޅު ޖަހާ،"\nއޭނާ ބުނާ ގޮތުން ސިފައިން އައީ އޭގެ އިރުގަނޑެއް ފަހުންނެވެ. އެމީހުން އާސިމާމެން ހަނިމާދޫއަށް ގެންދިޔަ އެވެ. އޭރު ވެސް އޭނާގެ އެކުވެރިޔާގެ ހަބަރެއް ނުވެ އެވެ. ފެންނާކަށް ވެސް ނެތެވެ. ވީތަނެއް ވެސް ނޭނގެ އެވެ. އެކަމަކު ދެން ގުރައިޝާ ދިރި ހުއްޓާ ފެންނާނެ ކަމުގެ އެއްވެސް އުއްމީދެއް އޭރު ނެތެވެ. އެހާ ހިސާބުން ގުރައިޝާއަށް އަލްވަދާއު ކީ އެވެ.\nގުރައިޝާގެ ފުރާނަ ނެތް ހަށިގަނޑު ފެނުނީ ލޯންޗު އޮޔާދަމުން ގޮސް ހަނިމާދޫއަށް ލައްވި ފަހުން އެ ލޯންޗުގެ ތެރެއިންނެވެ.\n"އަބަދުވެސް ގުރޭ ބުނާ ވާހަކައެއް، މިހާރު އެންމެ ދެކެން ބޭނުންވާ ދުވަހަކީ އާސި... މެރީ ކުރާ ދުވަހޭ، އެ ދުވަހަކުން ކޮންމެ ތާކުހުރި ނަމަވެސް އާސި ކައިރީގަ ހުންނާނެމޭ، އެ ދުވަސް ނައިސް އުޅެނިކޮށް އާސި އެކަނި ކޮށްލާފަ އެ ދިޔައީ،" އާސިމާ ބުންޏެވެ. "މި ދަތުރު ހިތުން ފިލައިގެން ދާނީ ކިހިނެއް؟ ގަޑީން 1:30 ވަންދެން އެ ބިޔަ ރާޅުތަކުގެ ތެރޭ ލޯ މަތީ އެ ހުރިހާ ފުރާނައެއް އޮޔާދާ ތަން ބަލަން އިނދެވުނީ! މިއީ މީހަކަށް އިހްސާސް ވެސް ކޮށް ނުލެވޭހާ ކަމެއް،"!\nއެކްސްޕްލެއިނާ: ލޯންޗު ބަންޑުން ޖަހާލުން!\nވިރިފައިވާ ހިތެއް: ލޯބި އައިޝާ މަރުވީ ލޯމަތީ!\nނޮޅިވަރަންފަރު ހުރިހާ ލޮލަކުން ކަރުނަ އޮހެނީ!\nވަރަށް ފަޅުވާނެ... ދެރަވޭ!


ޒަވާޖީ ހަޔާތެއްގެ ރަނގަޅު ފެށުމަކީ ރަނގަޅު ބައިވެރިއެކެވެ. އެ އެޅުނު ރަނގަޅު ފާލާއިއެކު ލޯތްބާއި އަޅަލުމުގެ ފާލެއް އަޅައިފިނަމަ ޒަވާޖީ ހަޔާތުގައި ނިކުންނާނެ ބޮޑެތި މައްސަލަތަކެއް ނުހުންނާނެވެ. އެކެ...\nމިއަދުގެ މުޖުތަމަޢުއިން ގިނަ ފަހަރު ފެންނަ މަންޒަރަކީ ރައްޓެހިވެގެން އުޅުނު ކުއްޖަކު ވަކިވެގެން ދިޔުމުން ހަޔާތުގެ އެކަން ބަރުދާސްތުކުރުމެވެ. ދިގު މުއްދަތަކަށް ރައްޓެހިވެގެން އުޅުމަށްފަހު ކައިވެންނާ...\nކިތަންމެ ލޯބިން އުޅޭ ދެމެފިރިއެއްގެ ދެމެދުގައިވެސް މައްސަލަ ޖެހުމަކީ ވާނެ ކަމެކެވެ. ނަމަވެސް ޖެހޭ ކުދި ކުދި މައްސަލަތަކުގައި އެކަކު އަނެކަކާއި ވާހަކަ ދައްކައި މަޝްވަރާ ކުރަންޖެހޭ ގޮތަށް މަޝްވަރާ ނު...\nކައިވެނީގެ އެންމެ ބޮޑު ބާރަކީ ކައިވެނީގެ މަޤްސަދު ދެމީހުންނަށް އެގި ކައިވެންޏަށް ރަނގަޅަށް ތައްޔާރުވުމެވެ. ނަމަވެސް މުޖުތަމަޢުތަކުން މިއަދު ފެންނަ އާއިލާތަކަކީ ކައިވެންޏަށްޓަކައި ދޭންވާ އިހުތިރާމާއ...\nދެމެފިރިންނަކީ އެކަކު އަނެކެއްގެ ސިއްރު ހިފަހައްޓައިދޭން ޖެހޭ ބައެކެވެ. ބައެއްފަހަރު އުޅޭ މާހައުލުގެ ގޮތުން ނުވަތަ ގޭގައި އިތުރު މީހުން އުޅުމަކީ އަނބިމީހާގެ އެނގެންނުޖެހޭ ސިއްރުތައް އެހެންމީހުންނަށ...\nރަނގަޅު އަންބަކަށްވުމަށް މި ސިފަތައް އަށަގަތުން މުހިއްމު\nދިވެހިންގެ ހަރުބަހެއްގައި ވެއެވެ. ވަޅި ރީތީ ތޫނީއްޔާއެވެ. އަނބި ރީތީ ހެވިއްޔާއެވެ. މިއީ ހަމަ ހަޤީގަތެކެވެ. އުޅުމެއްނެތް ރީތި އަންހެނެއްގެ ރީތިކަން ފެންނާނީ ދުވަސްކޮޅަކަށެވެ. މަދު ދުވަސްކޮޅަކުން އޭނ...\nކޮންމެ މީހަކަށްވެސް ހަޔާތުގައި އުނދަގޫ ހިތްދަތިކަންތަކާ ކުރިމަތިލާންޖެހިދާނެއެވެ. ލޯބިވާ މީހަކު ބަލިވުން ނުވަތަ މަރުވުން، ވަޒީފާ ގެއްލުން ނުވަތަ އެނޫންވެސް ކޮންމެވެސް ކަމެކެވެ. ހިތާމައިގެ ދަނޑިވަޅު...\nކޮންމެ މީހަކުވެސް ދިރިއުޅުމުގެ ކޮންމެވެސް ހިސާބެއްގައި އެހެން މީހަކާ އަޅާކިއުމުގެ ތަޖުރިބާ އާއި ކުރިމަތިލާފައިވާނެ މީހެކެވެ. މައިންބަފައިން އެމީހުންގެ ދަރިން އެހެން ކުދިންނާއި އަޅާކިޔައެވެ. "ދަރިފު...\nއޭނާގެ ރަހްމަތްތެރިކަމަކީ ވިހައެއްކަން އަންގައިދޭ ނިޝާންތައް!\nކޮންމެ މީހަކީވެސް ދެމެހެއްޓެނިވެގެންވާ ރަނގަޅު ރަޙްމަތްތެރިކަމެއް ބޭނުންވާ މީހެކެވެ. ނަމަވެސް ބައެއްފަހަރު އަހަރެމެން ރަޙްމަތްތެރިން ޚިޔާރުކުރާއިރު ވިސްނާނުލެވެއެވެ. ރަހްމަތްތެރިންނަކީ އެކުގައި ...\nކޮންމެ އިންސާނަކަށްވެސް ހަޔާތުގައި އެހެން މީހެއްގެ ފަރާތުން ދެރަކަމެއް ނުވަތަ އުދަނގުލެއް ކުރިމަތިވެދާނެއެވެ. ސްކޫލް ދަޢުރުގައި އެހެން ކުދިން ތިމާއަށް މަލާމަތްކޮށް އަނިޔާކޮށްފާނެއެވެ. ބޮޑުވެ ވަޒީފާ...\nތިބާގެ ބައިވެރިޔާ ތިބާގެ މަތިން ފޫހި ވެއްޖެ ކަމުގެ ބައެއް ނިޝާންތައް\nގިނަ މީހުންނަކީ ދިރިއުޅުމުގެ ކޮންމެވެސް ހިސާބެއްގައި މިތަޖުރިބާ ކޮށްފައިވާނެބައެކެވެ. އެއްބަޔަކު ވަރިވާއިރު އަނެއްބަޔަކު ލޯބިވެގެން ރައްޓެހިވެގެން އުޅޭ މީހާ އާއި ރުޅިވެއެވެ. މިއީ ގިނަ މީހުންނަށް ހި...\nގިނަމީހުންނަށް ހީވާ ކަހަލައެވެ. "ރޮމޭންސް" އަކީ ފެންވަރު މޮޅު ރެސްޓޯރެންޓެއްގައި އުބައްތި ދިއްލައިގެން ތިބެ ކެއުމެވެ. ނުވަތަ އަގު ބޮޑު އޮގޮއްޓި އާއި ގަޑި ފަދަ ހަދިޔާ ގަނެ އަނެކަކު ހިތްހަމަޖައްސައިދ...


Anhen muvazzafun skirt laa campaing ah faadukiyuthakeh | Mihaaru\nސްކާޓެއް ލައިގެން އަންހެނަކު ހިނގާފައި ދަނީ.\nއަންހެން މުވައްޒަފުން ސްކާޓް ލުމުން ބޯނަހެއް ދޭ ކެމްޕޭނަކަށް ފާޑުކިޔަނީ\n03 ޖޫން 2019 - 08:263comments\nރަޝިއާގައި ކުންފުންޏަކުން އެތަނުގެ އަންހެން މުވައްޒަފުން ސްކާޓް ލައިގެން މަސައްކަތަށް ދާ ނަމަ ބޯނަސް ދޭ ކެމްޕޭނެއް ފެށުމުން އެތައް ބައެއްގެ ފާޑުކިޔުން އަމާޒުވެއްޖެ އެވެ.\nއަންހެނުން ބާރުވެރި ކުރުވައި އަންހެންވަންތަކަން މަސައްކަތުގެ މާހައުލުގައި ވެސް ދައްކުވައި ދިނުމަށް ކަމަށް ބުނެ ފެށި ކެމްޕޭނުގެ ދަށުން، ކަކުލަށް ވުރެ ފަސް ސެންޓިމީޓަރަށް ވުރެ ދިގު ނޫން ސްކާޓް ލައިގެން މަސައްކަތަށް ދާ އަންހެނުންނަށް ބޯނަހުގެ ގޮތުގައި 100 ރަބަލްސް (1.50 ޑޮލަރު) ދޭން ވަނީ ނިންމައިފަ އެވެ.\nމިފަދަ ބޯނަހެއް ދޭން ނިންމީ އެލްމިނިއަމްގެ މަސައްކަތްކުރާ ކުންފުންޏެއް ކަމަށްވާ ޓެޓްޕްރޮފުންނެވެ.\nއެ ކުންފުނިން ބުނި ގޮތުގައި އާންމުކޮށް ފިރިހެނުންނާ އެއްގޮތަށް ފަޓްލޫނު ކަހަލަ ދިގު ހަރުވާޅު ލާ އަންހެން މުވައްޒަފުންނަށް ސްކާޓް ލައިގެން ބޯނަސް ހޯދުމުގެ ފުރުސަތު ލިބޭ "ފެމިނިޓީ މެރަތަން" ކެމްޕޭން މި މަހުގެ 30ގެ ނިޔަލަށް ކުރިއަށް ދާނެ އެވެ. އަދި އެކަން ކަށަވަރުކޮށް ދިނުމުގެ ގޮތުން ކުންފުނީގެ މެނޭޖްމަންޓަށް ސްކާޓާ އެކު ނަގާފައިވާ ފޮޓޯއެއް ފޮނުވަން ޖެހެ އެވެ.\nމި އުސޫލަށް ވަރަށް ގިނަ ބައެއްގެ ފާޑުކިޔުންތައް އަމާޒުވި ނަމަވެސް ޓެޓްޕްރޮފުން ބުނީ މިއީ ފިރިހެނުންނާ އެކީގައި މަސައްކަތްކުރި ނަމަވެސް، އަންހެނުންނަށް އެ މީހުންގެ އަންހެންވަންތަކަން ބިރަކާ ނުލައި މަސައްކަތުގެ މާހައުގައި ދައްކުވައި ދޭން ކުރި ކަމެއް ކަމަށެވެ.\n"ފެމިނިޓީ މެރަތަން" ގެ ނަމުގައި ޓެޓްޕްރޮފުން ކުރިއަށް ގެންދާ ކެމްޕޭނުގެ އިޝްތިހާރެއް.\n"މިއީ މަސައްކަތުގެ މާހައުލަށް އުފާވެރިކަމާއި ހިތްހަމަޖެހުން ވެސް ގެނުވާނެ ކަމެއް،" ކުންފުނީގެ ތަރުޖަމާން ރަޝިއާގެ ރޭޑިއޯއަކަށް ބުންޏެވެ. "އަދި މިއީ އަންހެނުންނަށް އެ މީހުންގެ އަމިއްލަ ނަފުސާ ދޭތެރޭ ވެސް ފަހުރުވެރިވާން ލިބޭނެ ފުރުސަތެއް."\nއޭނާ ބުނި ގޮތުގައި ޓެޓްޕްރޮފްގައި މަސައްކަތް ކުރާ މުވައްޒަފުންގެ 70 ޕަސަންޓަކީ ވެސް އަންހެނުންނެވެ.\n"އެހެންވީމާ މިފަދަ ކެމްޕޭނުތަކުގެ ސަބަބުން އަންހެނުންގެ ބާރުވެރިކަމާއި ކުޅަދާނަކަން އިތުރަށް ދައްކުވައި ދޭނެ،" ތަރުޖަމާން ބުންޏެވެ.\nއިތުރު ލިޔުންތައް އަންހެނުން ރަޝިއާ ޕްރައިވެޓް ކުންފުނިތައް


Annekkaa ves Brad Pitt film kulhun huttaalumuge vaahakathakeh – adduLIVE\nބްރެޑް ޕިޓް ފިލްމު ކުޅުން ހުއްޓައިލަފާނެ\nJun 24, 2022, 07:03 އަހުމަދު އަދްޝަން\nފިލްމު ކުޅުން ހުއްޓާލުމުގެ ވާހަކަތަކެއް ހޮލީވުޑްގެ މަޝްހޫރު ތަރި ބްރެޑް ޕިޓް އަނެއްކާ ވެސް ދައްކައިފި އެވެ.\nކާމިޔާބު އެތައް ފިލްމެއް ކުޅެފައިވާ 58 އަހަރުގެ އެކްޓަރު އެކްޓްކުރަން ހުއްޓައިލުމުގެ ވާހަކަތަކެއް މީގެ އަހަރެއްހާ ދުވަސް ކުރިން ވެސް ވަރަށް ބޮޑަށް މީޑިއާތަކުގައި ދެކެވުނެވެ. ޖީކިއު މަޖައްލާގެ އޮގަސްޓް މަހުގެ އެޑިޝަނަށް ދިން އިންޓަވިއުއެއްގައި އަނެއްކާ ވެސް ފިލްމު ކުޅުން ހުއްޓާލުމާ ބެހޭ ގޮތުން ވާހަކަ ދައްކަމުން ޕިޓް ބުނެފައި ވަނީ މިއީ "ކެރިއަރުގެ ފަހު ދުވަސްތަކަށް ވެދާނެ" ކަމަށެވެ.\n"އަހަރެން ގަބޫލު ވެސް ކުރަނީ މިއީ އަހަރެންގެ އެކްޓިން ކެރިއަރުގެ ފަހު ދުވަސްތަކަށް ވެދާނެ ކަމަށް." އަންނަ އޮގަސްޓް މަހު ރިލީޒްކުރަން ހަމަޖެހިފައިވާ "ބްލެޓް ޓްރެއިން" ގެ ބަތަލު ބުންޏެވެ.\nމަޝްހޫރު ތަރިން ކަމަށްވާ އެންޖެލީނާ ޖޯލީ އާއި ޖެނިފާ އެނިސްޓަނާ ކައިވެނިކުރި ޕިޓް ބުނި ގޮތުގައި ކެރިއަރުގެ މި ހިސާބަށް އައިސްފައި މިއީ މިހާރު މިއީ އޭނަގެ އެކްޓިން އަށް އަލްވަދާއު ކިޔަން ޖެހިފައި އޮތް "ސެމިސްޓާ" ނުވަތަ "ޓްރައިމިސްޓާ" އަށް ވެދާނެ އެވެ. "ބްލެޓް ޓްރެއިން" ގެ އިތުރުން ޕިޓްގެ ކުރިއަށް ހުރި ފިލްމުތަކުގެ ތެރޭގައި "ބެބިލޯން" ވެސް ހިމެނެ އެވެ.\n"އެކަމަކު އޭގެ ފަހުން ދެން ކުރާނީ ކީއް ކަމެއް ވާނީ ކިހިނެއް ކަމެއް ބުނާކަށް ނޭނގޭ." ޑައިރެކްޓަރު ކްއެންޓިން ޓެރަންޓީނޯ 2019 ގައި ގެނެސްދިން "ވަންސް އަޕޮން އައި ޓަމް އިން ހޮލީވުޑް" އިން އެންމެ މޮޅު ސަޕޯޓިން އެކްޓަރު އޮސްކާ ލިބުނު ޕިޓް ބުންޏެވެ.\nއެކްޓްކުރުން ހުއްޓައިލުމާ ދޭތެރޭ އޭނަ ފިކުރުކުރަމުން ދިޔަ ނަމަވެސް ފިލްމީ ދާއިރާ ދޫކޮށެއް ނުލާނެ އެވެ. ޕިޓް އަކީ ޕްލޭން ބީ އެންޓަޓައިންމަންޓްގެ ނަމުގައި އަމިއްލަ ފިލްމު ކުންފުންޏެއް ހިންގައި އޭގެ ދަށުން ވެސް ފިލްމުތައް ގެނެސްދެމުން އަންނަ މީހެކެވެ. އޭނަ ޕްރޮޑިއުސްކޮށް ގެނެސްދޭން ހުރި ފިލްމުތަކުގެ ތެރޭގައި "ޝީ ސެއިޑް"، "ވިމެން ޓޯކިން" އަދި "ބްލޮންޑް" ހިމެނެ އެވެ.


Maazeege Safha thakun: Kureege lava Kiyuntheriya Shany ge Basdheegathun | #Dhiislam\nމާޒީގެ ޞަފްޙާތަކުން : ކުރީގެ މަޝްހޫރު ލަވަކިއުންތެރިޔާ ޝާނީގެ ބަސްދީގަތުން\n6 years ago | 10 comments| April 17, 2012 |\nމިއުޒިކާއި ލަވައިގެ ދާއިރާގައި މަސައްކަތްކުރުން ހުއްޓާލިކަން އައިމިނަތު ޝާނީޒް (ޝާނީ) މީޑިއާތަކުގައި އިޢުލާންކޮށްފައިވަނީ މިދިޔަ އަހަރު އޭޕްރީލް މަހުގެ ތެރޭގައެވެ.\nމާޒީގެ ޞަފްޙާތަކުން މިފަހަރު އަލިއަޅުވާލާނީ ޝާނީ މިއުޒިކްގެ ދާއިރާ ދޫކޮށްލުމަށްފަހު ދީފައިވާ ބަސްދީގަތުމަކަށެވެ. މިއީ އޭޕްރީލް 11، 2011 ވީ ހޯމަދުވަހުގެރޭ ސަން އެފްއެމްއިން ފޮނުވި “ޢިލްމީ ޚަޒާނާ” ޕްރޮގްރާމްގައި ބްރޯޑްކާސްޓްކޮށްފައިވާ ބަސްދީގަތުމެކެވެ.\nޝާނީއާ އިންޓަވިއުކޮށްފައިވަނީ ކުރީގެ މަޝްހޫރު ލަވަކިއުންތެރިޔާ އަދި “ޢިލްމީ ޚަޒާނާ” ޕްރޮގްރާމްގެ ޕްރެޒެންޓަރ، ޢަލީ ރަމީޒެވެ.\n1- މިއުޒިކާއި ލަވަ ހުއްޓާލީ ކީއްވެތޯ؟\nޝާނީ : މިއުޒިކީ ދާއިރާގައި މަސައްކަތްކުރުމަކީ ކުރަން ހެޔޮވާވަރުގެ ކަމެއްނޫން\nޝާނީ ބުނެފައިވަނީ، މިއުޒިކް ދާއިރާގައި 13 އަހަރުވަންދެން އުޅުނުއިރު އެންމެ ފުރަތަމަ ދުވަހުއްސުރެ ފަށައިގެން ދުވަހަކުވެސް ހިތްހަމައެއްނުޖެހޭ ކަމަށެވެ. ވަރަށް ހިތްނުތަނަވަސްވާ ކަންތައްތައް ދިމާވަމުންދިޔަ ކަމަށެވެ. މައްސަލަތަކާއި އުނދަގޫތައް ވަރަށް ބޮޑަށް ކުރިމަތިވަމުންދިޔަ ކަމަށެވެ. އެހެންވުމުން ލަވަކިޔަން ފެށިތާ ދެއަހަރެއްވަރުވެފައި ވަނިކޮށް، މަޑުމަޑުން އެކަމަކީ ކޮންކަހަލަ ކަމެއްތޯ ދިރާސާތައް ކުރަން ފެށިއެވެ. އިންޓަނެޓުން މިއުޒިކާއި ބެހޭ އެކި މަޢުލޫމާތު ހޯދަންފެށިއެވެ. ނަމަވެސް އޭރު މިއުޒިކާއި ލަވައިގެ ތެރޭގައި އުޅޭތީ ދިރާސާ ކުރުމަށް އެހާބޮޑަކަށް ނޫޅެވުނު ކަމަށް ޝާނީ ވަނީ ބުނެފައެވެ.\nޝާނީ ބުނެފައިވަނީ އެދާއިރާގައި އުޅޭތާ3އަހަރު ނުވަތަ4އަހަރުވެފައި ވަނިކޮށް ޝައިޚެއްގެ ފަރާތުން މިއުޒިކަކީ ޙަރާމް އެއްޗެއްކަން އެނގުނު ކަމަށާއި، އޭރުއްސުރެ އެންމެ ހިތުގެ އަޑިން މިއުޒިކަކީ ޙަރާމް އެއްޗެއްކަން ޤަބޫލުކުރާމަށެވެ. ނަމަވެސް އެއްވެސް މީހަކު ގާތުގައި އެވާހަކަ ޝާނީ ނުބުނެއެވެ. އޭރު އޭގެ ތެރޭގައި އުޅުނީމަ ޝަނީގެ ހިތަށް އަރަމުން ދިޔައީ ކުރާނެ އެނޫން ކަމެއްވެސް ނެތް ކަމަށެވެ. އޭރުގައި އިނދެގެން އުޅުނު މީހާ އަކީ ވެސް މިއުޒިކީ މީހަކަށްވެފައި، އެގޮތުގެ މަތިންވެސް ދެމީހުން އެއްކޮށް އެކަމުގައި އުޅެވުނީ ކަމަށް ޝާނީ ވަނީ ބުނެފައެވެ.\nޝާނީ ބުނީ ދިރާސާކުރަމުން ދިޔައިރު، އެތައް ބައެއްގެ، އެތައް ޝައިޚުންގެ ވާހަކައިންނާއި، ޝާނީ މަދުން ކިޔާފައިވާ ލިޔުންތަކުންވެސް މިއުޒިކީ ދާއިރާގައި މަސައްކަތްކުރުމަކީ ކުރަން ހެޔޮވާވަރުގެ ކަމެއް ނޫން ކަމަށް ޤަބޫލުކުރެވިފައިވާ ކަމަށާއި، އަބަދުވެސް ހިތުގައި ހުއްޓާލުމުގެ ވިސްނުން އޮންނަ ކަމަށާއި، ޝާނީ އިތުރަށް ބުނި ގޮތުގައި ފެށުނީއްސުރެ ވިސްނަމުން އައި ގޮތާއި އެއްގޮތަށް މިއަދު ކަންތައް ކުރެވުނީމަ އޭނާ ހުރީ ވަރަށް އުފާވެފައި، ވަރަށް ހިތްހަމަޖެހިފައެވެ.\n2- ވަރަށް ގިނަ މީހުން މިއުޒިކުން ހިތްހަމަޖެހުން ލިބޭ ވާހަކަ އާއި މިއުޒިކަކީ ފުރާނައިގެ ކާނާ އޭ މިފަދަ ވަރަށް ފޮނި ފޮނި ބަސްތައް ބުނަމުންދޭ. މިއުޒިކުން ހިތްހަމަނުޖެހޭ ވާހަކަ ޝާނީ ބުނަނީ ކީއްވެގެންތޯ؟ ފެށުނީއްސުރެވެސް މިއުޒިކުން ހިތްހަމަޖެހުން ނުލިބޭތޯ؟\nޝާނީ : މިއުޒިކްގެ ސަބަބުން ހަމަ ހިތަށް އުނދަގޫވަނީ، ބޮލަށްވެސް އުނދަގޫވަނީ\nޝާނީ ބުނެފައިވަނީ ހަމައެއްގޮތަކަށްވެސް ބުނެދޭކަށްވެސް ނޭނގޭ ކަމަށާއި، އޭގެ ސަބަބުން އެންމެ ކުރީއްސުރެވެސް “ހަމަ ހިތަށް އުނދަގޫވަނީ، ބޮލަށް އުނދަގޫވަނީ” ކަމަށެވެ. އޭނާ ބޭންޑެއްގައި އުޅުނަސް، ނޫނިއްޔާ ޓީވީއެއްގައި އިންޓަވައިއުއެއް ދޭން، ލވައިގެ ކަމެއްގައި، ޝޯއެއްގެ ކަމެއްގައި އުޅޭއިރުވެސް ދުވަހަކުވެސް ހިތްހަމަޖެހުމެއް ލިބިފައެއް ނެތް ކަމަށެވެ. އަދި 13 އަހަރުވަންދެން ސްޓޭޖްތަކަށް އެރިއިރު ލަވަކިޔަން މައިކް ކައިރީގައި އިންނައިރުވެސް އަސްލުގައެއް މީހުން ޤަބޫލެއް ނުކުރާނެއޭ، އަދި މިތަނަށް އަރާ ކީއްކުރަންހޭ މިހުންނަނީ، މީދެން ކޮންކަމެއްހޭ ހިތަށްއަރާ ކަމަށާއި ތުރުތުރުވެސް އަޅާ، އުނދަގޫވެސްވާކަމަށް ޝާނީ ބުނެފައިވެއެވެ. މިއުޒިކުން ހިތްހަމަޖެހުން ލިބޭ ވާހަކަ މީހުން ބުނަމުންދަނީ ކީއްވެގެން ކަމެއް ނޭނގޭ ކަމަށާއި އޭނާ އަށް އެއްގޮތަކަށްވެސް އޭގެން ހިތްހަމަޖެހުމެއް ލިބިފައިނުވާ ކަމަށްވެސް ޝާނީ ވަނީ ބުނެފައެވެ.\n3 – މަޝްހޫރު ލަވަކިއުންތެރިޔަކު 13 އަހަރުވަންދެން މިއުޒިކް ތެރޭގައި އުޅުމަށްފަހު ހުއްޓާލުމާއި ގުޅިގެން ވަރަށް ގިނަމީހުންގެ ފުރައްސާރަތައްވެސް އަންނާނެ. ފިއްތުންތައްވެސް އަންނާނެ. ބައެއް ލަވަކިއުންތެރިން އެބަހުރި ހުއްޓާލާފައި. އަނެއްކާ ފައްޓާފައި. ބައެއް މިއުޒިޝަނުންވެސް ހަމަ އެގޮތަށް އެބަތިބި. ޝާނީއާ މެދުވެސް މިކަހަލަ މިކަހަލަ ވާހަކަތައް ދެކެވޭނެ ކަމަށް އަޅުގަނޑު ޔަޤީންކުރަނީ. އަޅުގަނޑުވެސް އެކަން ތަޖުރިބާކޮށްފައިހުރި މީހެއް. ކިހިނެއްތޯ ޝާނީ މިކަމުގައި ދެން ކުރިއަށް އޮތީ؟\nޝާނީ : މިއުޒިކާއި ލަވައިން ހިތްހަމަޖެހުން ނުލިބުނު މީހަކު، ދެން އަނެއްކާ އަނބުރާ ކީއްކުރަންތޯ ދާންވީ؟\nޝާނީ ބުނެފައިވަނީ ވަރަށް ގިނައިން ފިއްތުންތައް އަންނަމުންދާ ކަމަށާއި، ޚާއްޞަކޮށް މިއުޒިކާއި، މުނިފޫހިފިލުވުމުގެ ދާއިރާގައި އުޅޭ މީހުންނާއި ޢާއްމުންގެ ފަރާތުންވެސް ވަރަށް ފާޑުފާޑުގެ ނޭދެވޭ ބަސްތައް އިވެމުންދާ ކަމަށެވެ. ކުރު ޗުއްޓީއެއް ނެގީ ކަމަށް ބައެއް މީހުން ބުނަމުންދާކަމަށާއި، އެނބުރި މިއުޒިކީ ދާއިރާއަށް އަންނާނެ ކަމަށް ބުނަމުންދާކަމަށެވެ.\n“އެކަމަކު 13 އަހަރުވަންދެން މިކަމުގައި އުޅަފައި، މިކަން އެކްސްޕީރިއަންސް ކޮށްފައި، މިކަމުން ހިތްހަމަޖެހުން ނުލިބުނު މީހަކު، ދެން އަނެއްކާ އަނބުރާ ކީއްކުރަންތޯ ދާންވީ؟ އަނެއްކާ ހުއްޓާލުން މިއީ ކޮންމެހެން ވަކި އެޖެންޑާއެއްގެ ދަށުން ކުރި ކަމެއް ނޫން. ބައެއް މީހުން ބުނޭ ބަޔަކު އެއްޗެއް ކީހޭ. ރަނގަޅަށް ރިސާޗް ހަދައިގެންހޭ ތިހުއްޓާލީ” ޝާނީ ބުނެފައިވެއެވެ.\nޝާނީ ބުނެފައިވާ ގޮތުގައި އެނިންމުމަކީ އޭނާ އަމިއްލަޔަށް ނިންމި އަމިއްލަ ނިންމުމެކެވެ.\n4- ޝާނީގެ ވަރަށް ގިނަ ފޭނުން ތިބޭނެ ރާއްޖޭގައި. ކޮބައިތޯ ޚާއްޞަކޮށް މިއުޒިކްގެ ފޭނުންނަށް ނޫނީ މިއުޒީޝަނުންނަށް ދޭން ބޭނުންވާ މެސެޖަކީ؟ އަދި ޢާއްމުކޮށް ދިވެހި ހުރިހާ މުސްލިމުންނަށް ދޭންވާ މެސެޖަކީ ކޮބާ؟\nޝާނީ : މިއުޒިކީ ދާއިރާގައި އުޅުމަކީ އެއްވެސް ފައިދާއެއް ނެތް ކަމެއް\nޝާނީ ބުނެފައިވަނީ 13 އަހަރު މިއުޒިކީ ދާއިރާގައި އުޅުނުއިރު ރޭޑިއޯ، ޓީވީ، ނޫސް ތަކަށް މިހާތަނަށް ވަރަށް ގިނަ އިންޓަވިއުތައް ދެވިފައި ހުންނާނެ ކަމަށާއި، އެފަދަ އިންޓަވިއުތަކުގައި ރާއްޖޭގެ މިއުޒިކް ދާއިރާ އަށް ވަންނަން ބޭނުންވާ ކުދިންނަށް ދޭން ބޭނުންވާ މެސެޖަކީ ކޮބައިހޭ އެހުމުން އަބަދުވެސް ބުނެފައި ހުންނާނީ މިކަމަކީ ރާއްޖޭގައި ކުރާކަށް އެންމެ ރަނގަޅު ކަމެއް ނޫނޭ ކަމަށެވެ. މިއުޒިކީ ދާއިރާއަކީ ވަރަށް ބޮޑު އާމްދަނީ އެއް ނޫނީ ހިތްހަމަޖެހުމެއް ލިބޭ ކަމެއް ކަމުގައި މީހުން ބުނާ ބުނުމަށް ޝާނީ ވަނީ އިންކާރުކޮށްފައެވެ.\nޝާނީ ބުނިގޮތުގައި މިއުޒިކަކީ އާމްދަނީގެ ގޮތުން ބަލާއިރުވެސް، ދާއިމީ ގޮތެއްގައި އެއްވެސް ރަނގަޅު އާމްދަނީއެއް ލިބޭ ކަމެއް ނޫން ކަމަށާއި، ގޮތް ނޭނގޭ ދާއިރާއެއް ކަމަށެވެ. އެކި ދުވަހު އޮންނާނީ އެކި ގޮތަށް ކަމަށެވެ. އޭގެ އިތުރުން މީހަކު ކަމެއް ކުރަންޏާ “ޖޮބް ސެޓިސްފެކްޝަނޭ” ކިޔާ އެއްޗެއްވެސް އޮންނަން ޖެހޭނެ ކަމަށާއި، އެމީހާ އެކުރާ ކަމަކުން ހިތްހަމަޖެހުމެއް ލިބެންޖެހޭނެ ކަމަށް ޝާނީ ބުނެފައިވެއެވެ. އަދި މިއުޒިކީ ނުވަތަ ފިލްމީ ދާއިރާއިން އޭނާ އާއި ދިމާވެފައިވާ އެންމެން ވެސް ތިބެނީ ހިތްނުތަނަވަސް ކަމެއްގައި ކަމަށާއި، އެކަކަށްވުރެ އަނެކަކު މޮޅުވާން، ނޫނިއްޔާ ކޮންމެވެސް ހަސަދަވެރިކަމެއްގެ ތެރޭގައި ކަމަށް ޝާނީ ވަނީ ބުނެފައެވެ.\nޝާނީ ބުނެފައިވަނީ ގިނަ މީހުންނަށް މުހިންމުވަނީ މަޝްހޫރުކަން ކަމަށާއި، މިއުޒިކް ކުޅެ، ނުވަތަ މުނިފޫހިފިލުވުމުގެ ދާއިރާއަކީ އެއްވެސް ހިތްހަމަޖެހުމެއްވެސް ލިބޭނެ ކަމެއް ނޫން ކަމަށެވެ. މީހާގެ އުމުރުން ދުވަސްވެ ވަކި އުމުރަކަށް ދިއުމުން އެކަމަކުން ކުރިއަކަށްވެސް ނުދެވޭނެ ކަމަށާއި ދެން މީހާއަށް ވަރަށް އެހެން ކަހަލަ ޕްރެޝަރވެސް އަންނާނެ ކަމަށެވެ. އަދި ހުރިހާކަމެއްވެސް އެކަމުގެ ތެރޭގައި އުޅޭ މީހުންނަށް އެނގޭނެ ކަމަށް އެކަމަކު އެއްވެސް ބަޔަކު އެކަމަށް އިޢުތިރާފުވާން ބޭނުން ނުވަނީ ކަމުގައި ޝާނީ ބުނެފައިވެއެވެ.\n“އެހެންވީމަ، އެއްވެސް ފައިދާއެއް ނެތް ކަމެއް މިކަމަކީ ކުރަން.” ޝާނީ ބުނެފައިވެއެވެ.\n5- އަޅުގަނޑުމެންގެ ތެރޭގައި ވަރަށް ގިނައިން މިއުޒިކް ކުރިއެރުވުމަށް ތަފާތު ބޮޑެތި ހަރަކާތްތައް ބާއްވާ، މޮޅެތިހާ ނަން ކިޔައިގެން މިއުޒިކް ކުރިއެރުވުމަށް ވަރަށް ގިނަ ބަޔަކު އެބައުޅޭ. ވަރަށް ބޮޑު ޚަރަދުތަކެއްވެސް އެބަ ކުރޭ. ކޮބައިތޯ މިބައިމީހުންގެ އެޖެންޑާ އަކީ؟\nޝާނީ : ހުރިހާވެސް އެއްޗަކީ ހަމަ ވިޔަފާރި\n“އަޅުގަނޑު ހަމަ ވަރަށް ތެދަށް ބުނާނީ. އަޅުގަނޑު މިހެން ބުނެގެން ވަރަށް ބޮޑު ކަމަކަށްވެސް ވެދާނެ. ރާއްޖޭގައި މުނިފޫހިފިލުވަން ބާއްވާ ގިނަ ކަންތައްތަކަކީ ހަމަ ހުރިހާވެސް އެއްޗަކީ ހަމަ ވިޔަފާރި. ކޮންމެ ކަމެއްވެސް ނިމިފައި އިންނާނީ ހަމަ ވިޔަފާރިއަށް” ޝާނީ ބުނެފައިވެއެވެ.\nޝާނީ ބުނެފައިވަނީ ގިނަ ފަހަރު އެފަދަ ކޮންމެވެސް އިވެންޓެއް ނޫނީ ކޮންމެވެސް ޝޯއެއް ބާއްވަނީ ކުއްލިއަކަށް ބައިވަރު ފައިސާ ހޯދުމުގެ ނިޔަތުގައި ކަމަށާއި، އެހަރަކާތެއް ބާއްވާއިރު ސްޕޮންސަރޝިޕާއި، ވިޔަފާރީގެ ބައިވަރު ބައިތައް ހުޅުވިގެންދާ ކަމަށެވެ. ނަމަވެސް، ގިނަފަހަރު އަސްލު ފަންނާނުންނަކަށް އެކަށީގެންވާވަރުގެ އެއްވެސް އެއްޗެއްވެސް ނުލިބޭ ކަމަށާއި، އިވެންޓްގައި އެންމެ ބޮޑު ފައިދާ އެއް ނަގާ ބަޔަކީ މިބާއްވާ ބޮޑު ޝޯތަކާއި ހަރާކާތްތައް އިންތިޒާމް ކުރާ ފަރާތް ނޫނީ ކޮމްޕެނީ ކަމަށެވެ.\nއަދި ބުނެފައިވަނީ، ފަންނާނުން އެހަރަކާތެއްގައި ބައިވެރިވަނީ އެބައެއްގެ ޕަބްލިސިޓީއަށް ކަމަށާއި، އެއްވެސް ހާލެއްގައި މިއުޒިކާއި މުނިފޫހިފިލުވުމުގެ ދާއިރާ ޕްރޮމޯޓްކުރުމަށްޓަކައި ބާއްވާ އެކި ޝޯތަކާއި އެފަދަ ހަރަކާތްތަކުން އެކަމުގައި ބައިވެރިވާ އެއްވެސް ފަންނާނަކަށް އޭގެން އެއްވެސް ފައިދާއެއް ކުރާނެ ކަމެއް ކަމުގައި ޝާނީ ނުދެކޭ ކަމަށެވެ.\n“ފައިދާއެއް ނުކުރާނެ. ހަމަ ނުކުރާނެ.” ޝާނީ ބުނެފައިވެއެވެ.\n6- މިއުޒިކާއި ލަވައިގެ ދާއިރާ އިން ކުރިއަށް އޮތްތާގައި ފެނިދާނެތޯ؟\nޝާނީ : ކުރިއަށް އޮތްތާގައި މުނިފޫހިފިލުވުމުގެ ދާއިރާގެ އެއްވެސް ކަމަކުން، އެއްވެސް ހައިސިއްޔަތަކުން ނުފެންނާނެ އިންޝާ ﷲ\n“ދެން އިންޝާ ﷲ އެގޮތަށް އެކަން ހަމަ ދާނީ. މިހާރު ނިންމާފައިވާ ގޮތަށް، ހަމަމިގޮތުގައި ހުންނާނީ އިންޝާ ﷲ . ހުންނަން ބޭނުންވަނީވެސް މިގޮތުގެ މަތީގައި” ޝާނީ ބުނެފައިވެއެވެ.\nޝާނީގެ އިންޓަވިއު އަޑުއެއްސެވުމަށް :\nމިހާރު މުމްތާޒުވެސް ލަވަކިޔުން ހުއްޓާލާފިޔޯ!\nއެހެންތަ! ތީގެ ހަގީގަތަކީ ކޮބާ؟ ދިއިސްލާމުން މިޚަބަރު ލިޔެލަދީބަލަ ..ޖަޒާކައްﷲ ޚައިރަން\nމާތްﷲ ތިޔައުޚުތާޔަށް ރަހުމަތް ލައްވާށިއެވެ. އާމީން…..\nޝާނި ގެ ނިންމުން ވަރަށް ރަނގަޅު..\nއުއްމީދު ކުރަނީ ކުރަނީ އަޅުގަނޑު އަޙް ކުޑަ އިއްމެ ހުއްޓާ ލާނެ ކަމަށް ….. ޝާނީ އަށް މަރްޙަބާ\nސާނީ ގެ ޖަވާބް ތަށް ވަރަށް ސީދާ ސާދާ. ހަގީގަތަކީ ޝަހާދަތް ނުކިޔާމީހުންގެ އެއްޗެއް މިއުޒިކާ ލަވަޔަކީ، މުސްލިމުންގެ އެއްޗަކީ ކީރިތިގުރްއާނާ ޒިކުރުތަށް. ސާނީގެ ތިޔަނިއްމުމަށް ހަމަސާބަސް ހައްގު… ވިސްނުންތެރި އަކީ ހައްގު ފެނިޔަގީންވުމުން ފަހަތަށް އެބުރި ބެލުމެއްނެތި ކުރިއަރައި ގޮސް ކާމިޔާބު ކަމާއި އެކު ދުނިޔޭގެ ދަތުރު ނިއްމާލާނެމިހާ\nޝާނީ އަށް މަރްހަބާ\nމަށަކަށް މިކަން އޮތީކީ މިހެނެއް ކަމަކަށް ގަބޫލެއް ނުކުރެވޭ! އެންމެ ބޮޑުސަބަބކީ؛ ޒަމާނީ ޝެއިޚް ޑރ. އަފްރާޝީމް ވިދާޅުވަނީ އެމަނިކުފާނު ލަވަ ވިދާޅުވެ މިޔުޒިކް އަޑުއައްސަވާ އަދި މިޔުޒިކް ކުރިއެރުވުމަށް މަސައްކަތްޕުޅު ކުރާނަމޭ! ވީމާ، މިޔުޒިކަށް ލޯބިކުރާ މީހެއް ކަމުވާތީ މިއީ ގަބޫލުކުރެވޭ ވަރުގެ ވާހަކައެއް ނޫން! އަހަރެން މިޔުޒިކް އަޑުއަހަނީވެސް ކުޑަކޮށް ހައިޕާރ ވެލައިގެން ހުރެ…. އޭރުން ކިކް ވަރަށް ގަދަވޭ!\nޝާނީގެ ފައިތިލަ ﷲ ޡާބިތުކުރައްވާށި.. ދެން ވަތަންގެ ލެ އަށް ބުނެލަން އޮތީ ކަލޭގެ ތިބަހަކީ ޖާހިލު ބަހެކޭ، އަހަރުމެން އަޅުކަން ކުރަނީ ޑރ.އަފްރާޝީމަކަށްނޫނޭ…ﷲ ތަޢާލާއަށޭ…ކަލޭމެން ކަހަލަ ޖާހިލުނާ ޒުވާބު ކުރުމަކީ ބޭކާރު ކަމެއްކަމާ ކަލޭމެންގެ ކިބައިން ދުރުވެތިބުމަށް ﷲ އަހަރުމެންނަށް އަމުރުކުރައްވައެވެ…އޭގެ ދަލީލަކީ އަލް-އައުރާފް ސޫރަތުގެ 199 އާޔަތުގައިވާފަދައިން\n…………. وَأَعُرِضُ عَنِ آلْجَآهِلِينَ (އަދި ޖާހިލުންނާ އެއްކިބާވެ ވަޑައިގަންނަވާށެވެ)\nއަބޫ ނުހާސް މާ ފާޑުފާޑަށް މީހުންނަށް އިންޒާރުދޭން އުޅެންޏާ ރައްޔިތުންގެ މަޖިލީހުގެ ކޮމިޓީތަކަށް ގެންގޮސް ސުވާލުކުރީމަ ކިޔާނެ ހައިވާނު މަޖިލީހޭ އަނެކައްޗެކޭ. މީހުންނާއި ވާހަކަދައްކާއިރުވެސް ތަންކޮޅެއް ބަހުރުވަ ރީތިކޮށް ވާހަކަ ދައްކަން ދަސްކޮށްބަލަ. ހަމަ ހިތަށްއަރާހާ މީހަކު ކާފަރުކޮށްފައި އަނެއްބަޔަކީ އެންމެ ރަނގަޅު ބަޔަށް ހަދާލުމަކީ އެންމެ ރަނގަޅުގޮތެއް ނޫނޭ.


''India Out'' benaa nagaa fuluhunaai sifainah shareei hingeyne: Yameen - One Online\n"އިންޑިއާ އައުޓް" ކެމްޕޭނުގެ ދަށުން ގޭގައި ހަރުކުރާ "އިންޑިއާ އައުޓް" ބެނާތައް ނަގާ ފުލުހުންނާއި ސިފައިންނަށް ޝަރީއަތް ހިންގާނެ ކަމަށް ރައީސް އަބްދުﷲ ޔާމީން ވިދާޅުވެއްޖެއެވެ.\nވިލިމާލެ ދާއިރާގެ އަންހެނުންގެ ތަރައްގީއަށް މަސައްކަތްކުރާ ކޮމިޓީގެ ބައި އިލެކްޝަނުގައި ޕީޕީއެމްގެ ފަރާތުން ވާދަކުރާ ފާތިމަތު ނާޒިމާގެ ކެމްޕޭން ޖަލްސާގައި އިއްޔެ ވާހަކަފުޅުދައްކަވަމުން ޔާމީން ވިދާޅުވީ، އިންޑިއާ ސިފައިން ރާއްޖޭގައި ތިބުމާ ދެކޮޅަށް ކުރިއަށްގެންދާ "އިންޑިއާ އައުޓް" ހުއްޓުވުމަށް ގަރާރު ނެރުމުގެ ބާރު ރައީސްއަށް ލިބިވަޑައިނުގަންނަވާ ކަމަށެވެ. އެ ގަރާރަކީ ބާތިލު ގަރާރަކަށް ވުމުން ފުލުހުންނާއި ސިފައިން އެ ގަރާރު ތަންފީޒު ކުރަން މަސައްކަތްކޮށްގެން ނުވާނެކަމަށް ވެސް ޔާމީން ވިދާޅުވިއެވެ.\n"އިންޑިއާއަށް އަޅުވެތިވެފައި އޮތްލެއް ބޮޑުކަމުން، އަދި އިންޑިއާ ރުއްސަން މިކުރާ މަސައްކަތުގެ ތެރެއިން މި ނެރެފައި އޮތް ގަރާރަކީ ގާނޫނީ ބާރު އޮތް އެއްޗެއް ނޫން، އެއަކަށް ނުޖެހޭނެ އަމަލު ކުރާކަށް، އެއަށް އަމަލުކުރާ ފުލުހުންނާއި ސިފައިން ގަބޫލުކުރަން ޖެހޭނެ އެ މީހުންނާ ދޭތެރޭ ތަހުގީގާއި ޝަރީއަތް ހިންގޭނެ ދުވަހެއް އަންނާނެ" ޔާމީން ވިދާޅުވިއެވެ.\n21 އެޕްރީލް 2022، ޑިފެންސް މިނިސްޓަރު މާރިޔާ އަހުމަދު ދީދީ އާއި ޗީފް އޮފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލް އަދި ޕޮލިސް ކޮމިޝްނަރު މުހައްމަދު ހަމީދު --- ފޮޓޯ ޕޮލިސް ކޮމިޝްނަރު މުހައްމަދު ހަމީދު\nޖަލްސާގައި ވާހަކަ ދައްކަވަމުން ރައީސް ޔާމީން އިތުރަށް ވިދާޅުވީ، އެމްޑީޕީ ވެރިކަމަށް އަންނަންވެގެން ހިޔާލުފާޅުކުރުމުގެ މިނިވަންކަން އޮންނަން ޖެހޭނެ ވާހަކަ ދެއްކިޔަސް ވެރިކަމަށް އައުމުން އެ މިނިވަންކަން އޮންނަން އެ ޕާޓީން ގަބޫލުނުކުރާކަމަށެވެ. އެގޮތުން އިންޑިއާ ސިފައިން ތިބުމާ ދެކޮޅަށް އެމަނިކުފާނު އިސްވެ ހުންނަވައި ކުރިއަށް ގެންދަވާ "އިންޑިއާ އައުޓް" ކެމްޕޭނުގައި ބައިވެރިވާ މީހުން ހައްޔަރުކުރާ ކަމަށެވެ.\n"އިންޑިއާ އައުޓް" ހަރަކާތްތަކުގައި ބައިވެރިވުމަށް ނުކުންނަ ރައްޔިތުން "ތަޅާ ސުންނާފަތި" ކުރަނީ ފުލުހުންގެ ވަޒީފާއަށް އަލަށް ވަންނަ ކުދިން ކަމަށާއި، ސަބަބަކީ އެ މުއައްސަސާގައި ގިނަ ދުވަސްވީ މީހުން އަނިޔާވެރިވާން ބޭނުންނުވާތީ ކަމަށެވެ. އެއަށްފަހު ޔާމީން ވަނީ ފުލުހުން ލައްވައި ކުރުވާ ގާނޫނާހިލާފު ކަންކަމުގެ ޒިންމާ ސީޕީ ހަމީދު ނަންގަވަން ޖެހޭނެ ކަމަށްވެސް ވިދާޅުވެފައެވެ.\n"ހާލަތު ބަދަލުވާނެ. މާތްﷲ ގެ ނިންމެވުމަކަށް ގޮންޖެހޭނެ އެއްވެސް ބަޔަކު ނޫޅޭނެ. ތިޔަ ސީޕީ ހަމީދު ވެސް ޖެހޭނީ ގެއަށް ދާން. ނޫނީއްޔާ ދިގު މުއްދަތުގައި ޖެހޭނީ ޖަލުގައި ހޭދަކުރަން،" ޔާމީން ވިދާޅުވިއެވެ.\nމި ވެރިކަމުގައި އެއްވެސް "އުރަތްޕެއް އަދި ބާރެއް" ނެތް ކަމަށާއި، އެހެންކަމުން ވެރިކަމުގައި ތިބެވޭނީ އިންޑިއާ ސިފައިން ތިބުމާ ދެކޮޅަށް މުޒާހަރާކުރާ މީހުން ހައްޔަރުކުރުމުންކަން ސަރުކާރަށް އެނގޭ ކަމަށް ޔާމީން ވިދާޅުވިއެވެ.\nއެއަށްފަހު ސިފައިންނަށް އަމާޒުކުރައްވައި ޔާމީން ވިދާޅުވީ، ސިފައިންގެ އެންމެ ވަރުގަދަ ހުވައަކީ ގައުމު ދިފާއުކުރުން ކަމަށް ވިޔަސް ސިފައިން އެ ހުވައާ ހިލާފުވެފައިވާ ކަމަށެވެ.\nސިފައިން ހުވައާ އެއްގޮތަށް އަމަލުކުރަމުންދޭތޯ ރައްޔިތުން ބަލަމުން އަންނަ ކަމަށް ވިދާޅުވެ، ސިފައިންގެ ޖެނެރަލުން ވަޒީފާގެ ދަހިވެތިކަމުގައި ހުވައާ ހިލާފުވަނީތޯ ވެސް ޔާމީން ވަނީ ސުވާލު ކުރައްވައިފައެވެ.\n"ޖެނެރަލް ޝަމާލާއި ޖެނެރަލް ޝަމާލްއާއެކު މަސައްކަތްކުރައްވާ އެހެން ޖެނެރަލުންނަށް އެބަ ދަންނަވާލަން ބޭނުންވޭ، ހަމަ ވަޒީފާގެ ދަހިވެތިކަމުގައިތޯ ތި ތިއްބަވަނީ؟ އެބޭފުޅުން ކުރައްވާ ކަންތައް ދިވެހި ރައްޔިތުން ނުބަލާ ކަމަށްތޯ ހީފުޅު ކުރައްވަނީ؟،" ޔާމީން ވިދާޅުވިއެވެ.\nޝަމާލަކީ ޔާމީނަށް ބޮޑުބޭބެ ވިދާޅުވާ ބޭފުޅެއްކަން ފާހަގަކުރައްވައި ޔާމީން ވިދާޅުވީ، ގާތް މީހަކު ކަމަށްވިޔަސް ގާނޫނާހިލާފު ކަމެއްކުރާނަމަ ފިޔަވަޅު އަޅާނެ ކަމަށެވެ.\nގުޅޭ ޓެގު ޕީޕީއެމް ޕޮލިސް އިންޑިއާ އެމްއެންޑީއެފް ޕީޕަލްސް ނެޝަނަލް ކޮންގްރެސް ކުރީގެ ރައީސް އަބްދުﷲ ޔާމީން ޗީފް އޮފް ޑިފެންސް ފޯސް ސީޕީ މުހައްމަދު ހަމީދު އިންޑިއާ އައުޓް ކެމްޕޭން


Fahu Clasico match ah Enrique thayyaaru | Mihaaru\n23 އެޕްރީލް 2017 - 13:47\nސްޕެނިޝް ލީގުގައި މިރޭ ބާސެލޯނާ އާއި ރެއާލް މެޑްރިޑް ކުޅޭ މެޗަކީ، ބާސެލޯނާގެ ކޯޗުގެ ގޮތުގައި އެންރީކޭ ރެއާލް މެޑްރިޑާ ދެކޮޅަށް ނުކުންނާނެ ފަހު މެޗެވެ. އަނެއްކޮޅުން މިއީ ސްޕެނިޝް ލީގު ހޯދުމުގެ ރޭހުގައި ވެސް ވަރަށް މުހިއްމު މެޗެކެވެ. އެކަމަކު ބާސެލޯނާ އަށް ކުރިމަތިވެފައިވާ މައްސަލައަކީ މުހިއްމު ކުޅުންތެރިޔާ ނޭމާ އަށް ނުކުޅެވުމެވެ.\nސްޕެނިޝް ލީގު މެޗެއްގައި ދެއްކި ރަތްކާޑަކާ ގުޅިގެން ރެފްރީއާ ހިތްހަމަނުޖެހުން ފާޅުކުރުމުން ދިން ޖުމްލަ ތިން މެޗުގެ ސަސްޕެންޝަނުގެ ތެރެއިން ރަތްކާޑުގެ ސަސްޕެންޝަން ވަނީ ފުރިހަމަކޮށްފަ އެވެ. އަނެއް ދެ މެޗުގެ ސަސްޕެންޝަން އެޕީލްކުރި ނަމަވެސް ސްޕެނިޝް ފެޑެރޭޝަނުން ވަނީ އަދަބު ލުއިނުކުރަން ނިންމައިފަ އެވެ.\nބާސެލޯނާ އިން އަންނަނީ ސްޕެއިނުގެ ކޯޓް އޮފް އާބިޓްރޭޝަން ފޯ ސްޕޯޓްސް އަށް މައްސަލަ ހުށަހަޅައިގެން ވެސް އޭނާ އަށް ކުޅެވޭނެ ގޮތެއް ވޭތޯ ބަލަމުންނެވެ. އެންރީކޭ ބުނީ ކްލަބުން ކުރަމުން އަންނަނީ ރަނގަޅު މަސައްކަތެއް ކަމަށެވެ.\n"ކޯޗެއްގެ ހައިސިއްޔަތުން އަހަރެން މިހިރީ ތައްޔާރާށް ނޭމާއާ އެކު ވެސް ނުވަތަ ނޭމާއާ ނުލާ ވެސް ކުޅެން،" އެންރީކޭ ބުންޏެވެ. "ސީޒަން ނިމެން ކައިރިވެފައިވާތީ މިއީ މުހިއްމު ހަފުތާއެއް. މި ފަހަރުގެ ކްލަސިކޯ މެޗުން ލީގު ނަގާނެ ޓީމެއް ކަށަވަރުވެދާނެ ނުވަތަ ކަށަވަރުވުމާ ގާތަށް ގޮސްދާނެ ހަމަ އެގޮތަށް ލީގު ކާމިޔާބުކުރުމުގެ ފުރުސަތު ވެސް ހުޅުވިދާނެ ވަރަށް ބޮޑަށް."\nމިރޭގެ މެޗުން ބާސެލޯނާ މޮޅުވެއްޖެ ނަމަ އެ ޓީމަށް ރެއާލް މެޑްރިޑާ ހަމަކުރެވޭނެ އެވެ. އަނެއްކޮޅުން މެޑްރިޑް މޮޅުވެއްޖެ ނަމަ، އިތުރު އެއް މެޗު އޮވެމެ، އަށް ޕޮއިންޓަށް ލީޑު ފުޅާކުރެވޭނެ އެވެ. އެއް ވަނައިގައި 75 ޕޮއިންޓާ އެކު މެޑްރިޑް އޮތްއިރު ބާސެލޯނާ ދެ ވަނައިގައި އޮތީ 72 ޕޮއިންޓާ އެކު އެވެ.\nރެއާލް މެޑްރިޑުގެ ސެންޓިއާގޯ ބެރްނެބުއޭ ސްޓޭޑިއަމުގައި ކުޅޭ މެޗު ފަށާނީ މިރޭ ރާއްޖެ ގަޑިން 23:45 ގަ އެވެ.\nއިތުރު ލިޔުންތައް ރިއަލް މެޑްރިޑް ބާސެލޯނާ ލުއިސް އެންރީކޭ


ސީޕްލޭން ޓާރމިނަލްގެ "އެގްޒެކެޓިވް ލައުންޖު" ކުއްޔަށް ހިފާނެ ފަރާތްތަކެއް ހޯދަނީ ސީޕްލޭން ޓާރމިނަލްގެ "އެގްޒެކެޓިވް ލައުންޖު" ކުއްޔަށް ހިފާނެ ފަރާތްތަކެއް ހޯދަނީ\nސީޕްލޭން ޓާރމިނަލްގެ "އެގްޒެކެޓިވް ލައުންޖު" ކުއްޔަށް ހިފާނެ ފަރާތްތަކެއް ހޯދަނީ\nވީއައިއޭގެ އައު ސީޕްލޭން ޓާރމިނަލް - ފޮޓޯ: އެމްއޭސީއެލް\nވެލާނާ އިންޓަނޭޝަނަލް އެއަރޕޯޓްގެ ވީއައިއޭގެ އައު ސީޕްލޭން ޓާރމިނަލްގެ "އެގްޒެކެޓިވް ލައުންޖު" ކުއްޔަށް ހިފާނެ ފަރާތްތަކެއް ހޯދަން ފަށައިފިއެވެ.\nވީއައިއޭގެ ސީޕްލޭން ޓާރމިނަލްގެ "އެގްޒެކެޓިވް ލައުންޖު" ކުއްޔަށް ހިފަން ޝައުގުވެރިވާ ފަރާތްތަކުން 2020 ސެޕްޓެންބަރު 23 ވާ ބުދަދުވަހުގެ ހެނދުނު 11:00 ގެ ކުރިން، ސިޓީ, ފެކްސް ނުވަތަ އީމެއިލް މެދުވެރިކޮށް ޝައުގުވެރިކަން ފާޅުކުރަން އެމްއޭސީއެލްއިންވަނީ އެދިފައެވެ.\nމިކަމަށް ކުރިމަތިލާ ފަރާތްތަކަކީ ސީޕްލޭން، ޓުއޯރ، ރިސޯޓު އޮޕަރޭޓަރަކަށް ވާންޖެހޭއިރު، ޝައުޤުވެރިކަން ފާޅުކުރާ ފަރާތްތަކަށް ރަޖިސްޓްރީ ކުރެވި، ތައްޔާރު ކުރެވިފައިވާ ބީލަންފޮތް އީމެއިލް ކުރާނެކަމަށް އެމްއޭސީއެލްއިން ބުނެއެވެ. މި މަސައްކަތަށް ކުއްޔަށް ހިފަންބޭނުންވާ ކޮންމެ ސަރަހައްދަކަށް 10 ހާސް އެމެރިކާ ޑޮލަރު ނުވަތަ އެއާ އެކަށީގެންވާ ދިވެހި ރުފިޔާ ބިޑު ސެކިޔުރިޓީއެއްގެ ގޮތުގައި ދައްކަން ޖެހެއެވެ. ރަޖިސްޓްރީވާ ފަރާތްތަކުގެ ތެރެއިން ކުރިއަށް ވަޑައިގަންނަވާ ފަރާތްތަކަށް ބާއްވާ އޮޕްޝަނަލް "ސައިޓް ވިޒިޓް" 2020 ސެޕްޓެންބަރު 28 ވާ އަންގާރަދުވަހުގެ ހެދުނު 11:00 ގައި ވީ.އައި.އޭގައި އޮންނާނެކަމަށް އެމްއޭސީއެލްއިން ވިދާޅުވިއެވެ.\nމިކަމަށް އެދި ބީލަންތައް ހުށަހެޅުމުގެ ސުންގަޑިއަކީ 2020 އޮކްޓޫބަރު 11 ވާ އާދިއްތަދުވަހުގެ ހެދުނު 11:00އެވެ. އަދި ބީލަންތައް ހުޅުވުމަށް ހަމަޖެހިފައިވަނީ 2020 އޮކްޓޫބަރު 11 ވާ އާދިއްތަދުވަހުގެ ހެދުނު 11:00 ގައި، އެމްއޭސީއެލްގެ މައި އިދާރާގައި ބީލަން ހުށަހަޅާ ފަރާތްތަކުގެ ހާޒިރުގައެވެ. އެމްއޭސީއެލްއިން ވިދާޅުވީ، ޕްރޮޖެކްޓް އެވޯޑްކުރާނީ ފަންނީ އަދި މާލީ ދިރާސާއެއް ހެދުމަށްފަހު، ބީލަމުގައި ކަނޑައެޅިފައިވާ އުސޫލުތަކުގެ މަތިން، އެންމެ ފައިދާހުރި ބީލަން ހުށަހަޅާފައިވާ ފަރާތަކަށް ކަމަށެވެ.\nވީއައިއޭގެ ސީޕްލޭން ޓާރމިނަލްގެ "އެގްޒެކެޓިވް ލައުންޖު" ކުއްޔަށް ހިފާނެ ފަރާތްތަކެއް ހޯދަން ފަށައިފައިވާއިރު، ވެލާނާ އިންޓަރނޭޝަނަލް އެއަރޕޯޓުގައި ތަރައްޤީކުރާ އައު ސީޕްލޭން ޓަރމިނަލުގެ މަސައްކަތް ނިމުމަކާ ގާތަށް މިހާރު ވަނީ ގޮސްފައެވެ. އައު ސީޕްލޭން ޓަރމިނަލްގެ މަސައްކަތް މިއަހަރުގެ މެއިމަހުގެ ނިޔަލަށް ނިންމާލެވޭނެކަމަށް އެމް.އޭ.ސީ.އެލުން ކުރިން ވިދާޅުވެފައިވީނަމަވެސް ކޯވިޑް-19ގެ ސަބަބުން އެއަރޕޯޓުގައި ކުރިއަށްދާ ތަރައްޤީގެ މަޝްރޫޢުތަކުގެ މަސައްކަތު ސްޕީޑަށް ވަނީ ބަދަލުތަކެއް އައިސްފައެވެ. އެހެންކަމުން މިހާރު އައު ސީޕްލޭން ޓަރމިނަލުގެ މަސައްކަތް އެއްކޮށް ނިންމާލެވޭނެ ސީދާ ތާރީޚެއް އެމް.އޭ.ސީ.އެލުން ހާމަކޮށްފައެއްނުވެއެވެ.\nއަށާވީސް ހާސް އަކަމީޓަރުގެ ޖާގައިގެ ފްލޯރ ސްޕޭސްއަކާއެކު4ފަންގިފިލާއަށް ތަރައްޤީކުރާ އައު ސީޕްލޭން ޓަރމިނަލުން ވީ.ވީ.އައި.ޕީގެ ޚިދުމަތާއި، ޕަސެންޖަރުންނަށް ޚާއްސަ ލޮބީތަކާއި ލައުންޖްތަކުގެ އިތުރުން އޮފީސް މަސައްކަތަށް ޚާއްސަ ތަނެއްވެސް ހުންނާނެއެވެ. އަދި ސީޕްލޭންގެ އޮޕަރޭޝަންތަކަށް މިހާރު ބޭނުންކުރާ ޑޮކްތަކުގެ ޖާގަ 50 އިންސައްތަ އިތުރުވެ، އަށްޑިހައަށްވުރެ ގިނަ ސީޕްލޭނަށް އޮޕަރޭޓްކުރެވޭނެކަމަށްވެސް އެމް.އޭ.ސީ.އެލުން މަޢުލޫމާތުދެއެވެ.\nސީޕްލޭންގެ ޚިދުމަތަކީ ރާއްޖެއަށް ޒިޔާރަތްކުރާ ފަތުރުވެރިންގެ މެދުގައި ބޮޑު ޑިމާންޑެއް އޮންނަ ޚިދުމަތަކަށްވެފައި، ރާއްޖެއަށް ޒިޔާރަތްކުރާ ފަތުރުވެރިންގެ އަދަދު އިތުރުވަމުން އަންނައިރު، ސީޕްލޭންގެ ޚިދުމަތްދޭ ކުންފުނިތަކުން އަންނަނީ ސީޕްލޭންތަކުގެ އަދަދު އިތުރުކުރަމުންނެވެ.


Verikamah inthihaabu kuree Iboo tho? Nuvatha Nasheed tho?\nވެރިކަމަށް އިންތިޚާބު ކުރީ އިބޫތޯ؟ ނުވަތަ ނަޝީދުތޯ؟\n9 މަސް,2ހަފްތާ, 1 ދުވަސް, 10 ގަޑި, 32 މިނެޓް, 18 ސިކުންތު ކުރިން 3120އައިމިނަތު ރަމްލާ\nއިބްރާހިމް މުހައްމަދު ސޯލިހް، ކުރީގެ ރައީސް މުހައްމަދު ނަޝިދު އާއިއެކު ރާއްޖެ ވަޑައިގަންނަވަނީ\nމިއަހަރު ބޭއްވި ރިޔާސީ އިންތިޚާބު، އިބްރާހިމް މުހައްމަދު ސޯލިހް ކާމިޔާބު ކުރެއްވުން ވެގެން ދިޔައީ އެމްޑީޕީ އަށާއި ގުޅިފައިވާ ސިޔާސީ ޕާޓީތަކަށް އުފާވެރިކަން ގެނުވި ކަމަކަށެވެ. އިބޫ ރައީސް ކަމަށް ހޮވިވަޑައިގަތުމާއެކު، އެކަމުގެ އުފާ ފާޅު ކުރުމުގެ ގޮތުން ކޮންމެ ރެއަކުހެން، އެކި ސަރަހައްދުތަކުގައި ލަވަކިޔާ މަޖާ ނަގަމުން ގެންދިޔައެވެ.\nސުވާލަކީ އެކަމަކަށްޓަކައި ރައްޔިތުން އިބުރާހީމް މުހައްމަދު ސޯލިހު ހޮވާފައިވާ ކަންތައް އެމަނިކުފާނުގެ ވެރިކަމުގައި ފުރިހަމައަށް ވާނެތޯއެވެ؟ ގުޅިފައިވާ ސިޔާސީ ޕާޓީތައް އެއްގަލަކަށް އަރައިގެން، ރައީސް ޔާމީން ރާއްޖެއަށް ގެނެސްދެއްވާފައި މިވާ ތަރައްޤީ ދެގުނައަށް އިތުރު ކުރެވޭނެތޯއެވެ؟\nކޮންމެއަކަސް ރައްޔިތުންނަށް އިބޫ ވެފައިވާ ވައުދުތައް ފުރިހަމަވޭތޯ ބެލުމަށް ރައްޔިތުން ތިބީ ލޯ ހުޅުވައިގެންނެވެ. ރައްޔިތުންގެ އެ އުއްމީދުތަށް އިބޫ ބޭނުންވާނެ ގޮތަށް ފުރިހަމަ ކުރެވޭނެތޯ، މީވެސް އުފެދޭ ސުވާލެކެވެ. ސަބަބަކީ ކޯލިޝަންގެ ގިނަ ބައެއްގެ ހިޔާލު ތަފާތުވުންތަކާ، ނުފޫޒު އެކި ކަންކަމުގައި އިބޫއަށް ކުރިމަތިވާނެތީއެވެ.\nހާއްސަކޮށް، އިބޫ ވެރިކަމަށް ގެނައުމުގައި އެންމެ އިސް ދައުރެއް އަދާކުރެއްވި ކުރީގެ ރައީސް މުހައްމަދު ނަޝީދުގެ ނުފޫޒާ ނުލާ، އިބޫ ބޭނުންވެލައްވާ ގޮތަކަށް ވެރިކަން ކުރިއަށް ގެންދެވޭނެތޯ މީ ހަމަގައިމުވެސް ރައްޔިތުންގެ ހިތުގައި އުފެދޭނެ ސުވާލެކެވެ. އިބުރާހިމް މުހައްމަދު ސޯލިހް ވެރިކަމަށް ވަޑައިގަތީ ކުރީގެ ރައީސް މުހައްމަދު ނަޝީދަށް ސަޕޯޓް ކުރައްވާ ފަރާތްތަކުގެ އެހީއާއި އެކުގައި ކަމަށްވާއިރު، އެ ފަރާތްތައް ބޭނުންވާނީ ނަޝީދު ބޭނުންފުޅުވާ ގޮތަށް ޤައުމު ހިންގާށެވެ.\nއިބޫއަށް ވުރެ، ނަޝީދަށް އޮތް ތާއީދު، އެމްޑީޕީގައި ބޮޑުކަން މީ ފެންނަން އޮތް ހަޤީޤަތެކެވެ. މިކަން މި މަހުގެ އެއް ވަނަ ދުވަހު ނަޝީދު ރާއްޖެ ވަޑައިގަތުމުންވެސް އެނގިގެންދިޔައެވެ. އެދުވަހު އެއްވެސް ސަޕޯޓަރަކު އިބޫއަށް ތާއީދުކޮށް، އަޑު އުފުލި މަންޒަރެއް ފެނިގެން ނުދެއެވެ. އެހެން ގޮތަކަށް ބުނާނަމަ، ނަޝީދު ރާއްޖެ ވަޑައިގަތުމުން އިބޫ ހުންނެވީ ބާކީ ވެފައެވެ.\nއިބޫ ބޭނުންފުޅުވެ ނުލެއްވިޔަސް، ނަޝީދު ބޭނުންފުޅުވާ ގޮތަށް ނޫނީ، އިބޫގެ ވެރިކަމެއް ނުހިންގޭނެކަން ކަށަވަރެވެ. މިކަން ސާބިތުވާ އެއް ހެއްކަކީ، ނަޝީދު ރާއްޖެ ވަޑައިގެން މީޑިއާއަށް މަޢުލޫމާތު ދެއްވަމުން، އިބޫގެ ވެރިކަމުގައި އެއްވެސް މަޤާމަކާނުލައި އެމަނިކުފާނު ބޭނުންފުޅުވާ ކަންކަން ފުރިހަމަ ކުރެއްވޭނެ ކަމަށް ވިދާޅުވުމުންނެވެ. ނަޝީދު ވިދާޅުވެފައި ވަނީ އިބްރާހިމް މުހައްމަދު ސޯލިހަކީ އެމަނިކުފާނުގެ ހިޔަންޏެއް ނޫން ކަމަށާ، އިބޫގެ ސަރުކާރުގައި އެމަނިކުފާނު އެއްވެސް މަޤާމެއްގައި ހުންނަވަން ނުޖެހޭނެ ކަމަށެވެ. އަދި އިބޫގެ ސަރުކާރުގެ މަޤާމެއްގައި ނޫޅުއްވިޔަސް، ނަޝީދު ބޭނުންވާ ލަފަޔާ އިރުޝާދުގެ ދަށުން ކަންކަން ކުރިއަށް ގެންދެވޭނެ ކަމަށް ވަނީ ވިދާޅުވެފައެވެ.\n”މިހާރު ތި ފެނިވަޑައިގަންނަވަނީ އިބްރާހިމް މުހައްމަދު ސޯލިހްގެ ވެރިކަމުގައި އަޅުގަނޑު ކުރަމުންގެންދާ ކަންތައް. އަޅުގަނޑު ދެކޭ ގޮތުގައި އިބްރާހިމް މުހައްމަދު ސޯލިހްގެ ސަރުކާރުގެ މަޤާމެއްގައި އަޅުގަނޑު ހުންނާކަށް ކޮންމެހެން ނުޖެހޭ. އަޅުގަނޑަށް ޔަޤީން ކަށަވަރު، އަޅުގަނޑު އިބްރާހިމް މުހައްމަދު ސޯލިހަށް އަރުވަން ބޭނުންވާ އިރުޝާދެއް، ލަފަޔެއް ވާނަމަ، އެ އިރުޝާދުވެސް އަދި ލަފާވެސް އެރުވޭނެކަން." މުހައްމަދު ނަޝީދު ވިދާޅުވިއެވެ.\nމީގެއިތުރުން އެމްޑީޕީގެ ސަޕޯޓަރުންނާއި ބައްދަލު ކުރައްވައި ވާހަކަފުޅު ދައްކަވަމުން ކުރީގެ ރައީސް ނަޝީދު ވިދާޅުވީ އެމަނިކުފާނަކީ ފްލެޓް ދޮންބެ ކަމަށާއި، ކޯލިޝަން ސަރުކާރުގައި ރާއްޖޭގެ ރައްޔިތުންނަށް ބޯހިޔާވަހިކަން ހޯދައިދޭނެ ކަމަށެވެ.\nމިހާ ހިސާބުން އުފެދޭ ސުވާލަކީ ވެރިކަމަށް އިންތިހާބުވެ ވަޑައިގަތީ ކުރީގެ ރައީސް ނަޝީދުތޯ ނުވަތަ އިބްރާހިމް މުހައްމަދު ސޯލިހު ތޯއެވެ؟ އިބޫގެ ސަރުކާރުގައި އެއްވެސް މަޤާމެއްގައި ނެތި، ރައްޔިތުންނަށްޓަކައި ވައުދު ވެވޭނެތޯއެވެ؟ ވައުދު ވެއްޖެނަމަ އެއީ ކޮން ހައިސިއްޔަތަކުންތޯއެވެ؟ ކޮންމެ ގޮތެއްވިޔަސް އިބޫގެ ސަރުކާރުގައި އިބޫގެ ބަސް ނުހިނގާނެކަން ކަށަވަރު ވެއްޖެއެވެ.\nނަޝީދު ޖައްސަވާ ބެރަށް އިބޫ ހުންނެވީ ނަށަން ތައްޔާރަށެވެ. މިކަމުން ނިކުންނާނެ ނަތީޖާ އާއިމެދު އިބޫ ވިސްނަވާލެއްވީ ކިހާވަރަކަށްބާއެވެ؟ ފަސް އަހަރުގެ ދައުރެއްގައި މިކަން މިދެންނެވި ގޮތަށް ކުރިއަށްދާނަމަ، ރައީސްއެއްގެ ހައިސިއްޔަތުން އިބޫއަށް ކުރެވޭނެ ކަމެއް ނޯންނާނެއެވެ.\nހުރިހާ ކަމެއް ކުރެވިފައި އޮންނާނީ ނަޝީދުގެ ބޭނުންފުޅުވާ ގޮތަށެވެ. ސަޕޯޓަރުން ސަނާ ކިޔާނީ ރައީސް ނަޝީދަށެވެ. ކަންނުވެ ނަންވާ ވާހަކައަކީ، މުސްކުޅިން ބުނެ އުޅޭ ހަރުބަހެކެވެ. މި ހަރުބަސް މިތަނުގައި ބޭނުން ކުރާނަމަ ބުނެވޭނީ އިދިކޮޅަށެވެ. އިންތިޚާބީ ރައީސް އިބޫވާނީ، "ކަންވެފައި، ނަން ނުވާ" ބޭފުޅަކަށެވެ. އެހެންނޫންތޯއެވެ؟\nރައީސް ނަޝީދު އިބޫ ސޯލިޙް


Nuruhumuge Basthakun Vaahaka Dhehkun! | Thiladhun\nނުރުހުމުގެ ބަސްތަކުން ވާހަކަ ދެއްކުން!\nމުޙައްމަދު ޝިހާބް ނޮވެމްބަރ 7, 2019\nއަޅުގަޑުމެންގެ ދުވަސްތައް މިއަދު ވޭތިކުރަން ޖެހިފައިވަނީ ނުތަނަވަސްކަމާ، މާޔޫސްކަމާ، އިންތިހާދަރަޖައިގެ ކަންބޮޑުވުންތަކާ އެކުގައެވެ. އެއީ މިއަދުގެ ހަގީގަތެވެ. ކަން އޮތްގޮތެވެ. ހިތްހަމަނުޖެހުމުން ފުރިގެންވާ، ކުދިކުދި އެތައްކަމަކާ ކޮންމެ ދުވަހަކުވެސް ކުރިމަތިލާންޖެހެއެވެ. ދިރިއުޅުމުގެ ކޮންމެ ހިނދުކޮޅެއް ވޭތުކުރަންޖެހިފައި މިވަނީ އެގޮތުގައެވެ. އެއީ ހަލަބޮލި މިޒަމާނުގެ އިންސާނީ ހަގީގަތެވެ.\nމިހަލަބޮލިކަމުގެ ތެރޭގައި ދިރިއުޅުމުގެ ދުވަސްތައް ތަހައްމަލު ކުރަމުންދާ މީހުންނަށް، ނުރުހުމުގެ ބަސްތަކުން ވާހަކަދެއްކުމަށް ފަރިތަވެއެވެ. ތިމާގެ އެތެރޭގައި ކެކިއުތުރިއަރަމުންދާ ނެގެޓިވް އެނާރޖީ ގެ ސަބަބުން އުފެދިފައިވާ ނުތަނަވަސްކަން ބޭރުކޮށްލުމަށް އޮތް މަގެއްކަމުގައި އެކަން ވެގެންދެއެވެ. ކުދިކުދި ހިތްހަމަނުޖެހުންތަކަށް އޮތް ލުޔަކީ އެއީހެންވެސް ހީވެއެވެ. އެހެންނަމަވެސް، ހަގީގަތަކީ އެއެއްނޫނެވެ. އިންސާނީ ޠަބީޢަތުގެ ގާނޫނު ނިޔާކުރާގޮތުން އަޅުގަޑުމެން ކޮންމެ މީހަކަށްވެސް ދެވޭނީ އެމީހަކަށް ލިބިފައިވާ ނުވަތަ އެމީހެއްގެ ކިބައިގައި ހުރި އެއްޗެކެވެ. އެހެންކަމުން ތިމާގެ ނުތަނަވަސްކަމުގެ ބައެއް އެހެންމީހުންނަށް ދެވެނީއެވެ. ހަގީގަތަކީ އެއީއެވެ.\nއަޅުގަޑުމެން އިންސާނުންނަށްވީތީ، އަޅުގަޑުމެންގެ މިޒާޖުގައި ހުރި މިސިފަޔާއިމެދު ފަރުވާތެރިވުމަކީ މުހިންމުކަމެކެވެ. އަދި ތިމާގެ ފުށުން އަނެކާއަށް ހިތްހަމަޖެހުމާއި އުފާވެރިކަމުގެ ޒައްރެއްގެ މިންވަރު ނަމަވެސް ފޯރުކޮށްދެވޭތޯ ބެލުމަށް އިސްކަންދިނުމަކީ ބޭނުންތެރިކަމެކެވެ. އޭގެ ފައިދާ ތިމާއަށާއި އެހެންމީހުންނަށް ކުރާނެއެވެ. އަދި މުޖުތަމައުގެ މެދުގައި ހަމަޖެހުމާއި އުފާވެރިކަން އިތުރުވެ ފެތުރިގެން ދިޔުމަށް މަގުފަހިވެގެންދާނެއެވެ.\nހަގީގަތަކީ އެއީ އެވެ. އެހެންކަމުން، އެއީ އެއީ ސަދަގާތެއް ފަދަ ކަމެއްކަމުގައި ބެލިދާނެއެވެ.\nމީހަކާ ބައްދަލުވާއިރު ނުވަތަ ފޯނުން ދިމާވެގެން ވާހަކަ ދައްކާއިރު، ހިތްހެޔޮކަމާއި ހިނިތުންވުމާއިއެކު ހުރެ ވާހަކަ ދެއްކުމަށް އާދަކުރުމުން، ނުރުހުމުގެ ބަސްތަކުން ވާހަކަދެއްކުމާ ދުރުހެލިވެވިދާނެއެވެ. މިފަދަ ވަގުތެއްގެ އެންމެ ފުރަތަމަ ހިނދުކޮޅުގައި އެމީހެއްގެ ހުރި ރަގަޅު ސިފައެއް ނުވަތަ ތިމާ ރުހޭކަމެއް ހިތަށް ގެނައުމަށް މަސައްކަތްކުރާށެވެ. ރުހުމުގެ ލޮލަކަށް އައިބެއް ނުފެންނާނެކަމަށް ބުނަނީ ހަމަ ރަގަޅު ވާހަކަ އެކެވެ. ތިމާ ރުހޭ މީހެއްގެ އައިބެއް ހުއްޓަސް އެކަމެއް ފަހަނައަޅާ އެމީހަކާ ދޭތެރޭ ވިސްނުމަކީ އިންސާނީ ޠަބީޢަތުގެ ބައެކެވެ.\nމީހަކާ ވާހަކަދައްކަން ފަށާއިރު ނުވަތަ ބައްދަލުވާ ވަގުތު، އަމިއްލަޔަށް ބޭނުންވާ ކަންކަން އެމީހަކަށް ހުށަހަޅާ ތިމާގެ އިހްސާސްތައް އެމީހަކާ ދިމާއަށް އޮއްސާލުމުގެ ބަދަލުގައި، އެމީހާގެ ހިތްހެޔޮކަން ލިބޭނެ ބަސްތަކަކުން އެމީހަކާ ވާހަކަދައްކާ އެމީހަކު ބުނަން އޮތް އެއްޗެއް ބެލުމަށް އިސްކަންދީ ސުވާލުކޮށް، ވާހަކަ ދެއްކުމަށް ހިތްވަރުލިބޭ ބަސްތަކާއި އިޝާރާތްތައް ބޭނުން ކުރުމަށް އާދަކުރެވިދާނެއެވެ. އަދި އެމީހާއާއި ރަގަޅު ގާތް ގުޅުމެއް އުފެއްދުމަށް، ދިމާވާ ފުރަތަމަ 20 ސިކުންތުގެ ބޭނުން ހިފިދާނެއެވެ. މިގޮތަށް އަމަލު ބަހައްޓައިފިނަމަ އެހެންމީހުންނާއި ރަގަޅު ގާތްގުޅުމެއް އޮންނަމީހަކަށް ވެވިދާނެއެވެ. އަދި އެމީހުންގެ ހެޔޮބަސްތަކާއި ހެޔޮއެދުން ތިމާޔަށް އޮންނާނެއެވެ.\nމީހަކާ ވާހަކަދައްކަން ލިބޭ ކޮންމެ ފުރުޞަތެއްގައި ތިމާގެ ނުރުހުން އެމީހާއަށް ނަގުލުކުރުމުގެ ބަސްތަކުން ވާހަކަދެއްކުމަކީ ފަސޭހަކަމެކެވެ. އަނެކާ ދަށްކޮށްލާ ނިކަމެތިކޮށްލާ ކަމުނުދާކަން ދެއްކުމަށް ވާހަކަ ދެއްކުމަކީ ތިމާޔަށްވެސް އަދި އެބަސްތައް ރައްދުވާމީހާއަށް ވެސް ނަފްސާނީގޮތުން ގެއްލުންހުރި ކަމެކެވެ. އެކަމުން އެކަކަށްވެސް ކުރާނެ ފައިދާއެއް ނެތެވެ. ބޯދާ ޒަމާނުގައި، މީހުން އިސްލާހުކޮށް ރަގަޅުކުރުމަށް އޮތްމަގަކީ އެއީ ކަމުގައި ގަބޫލުކުރިޔަސް މިހާރު އެވިސްނުމާއި ފިކުރަކީ ތަހުޒީބު މުޖުތަމައުތަކުގައި ބަލައިގަންނަ ކަންކަމެއް ނޫނެވެ.\nއެހެންމީހުންގެ ރުހުމާއި މަގުބޫލުކަން އަދި އަމިއްލަ ނަފްސާނީ ދުޅަހެޔޮކަން ލިބިގަތުމަށް ބޭނުންކަމުގައި ވަނީނަމަ، ތިމާ އެހެންމީހުންނާއި ވާހަކަ ދެއްކުމަށް ލިބޭ ދަނޑިވަޅުތަކުގައި ހެޔޮބަސްތަކުން އެމީހުންނާއި މުޚާޠަބު ކުރުމަކީ މުހިންމު ކަމެކެވެ. މީހެއްގެ ރަނގަޅު ކުރަންޖެހޭ ކަމެއްގެ ވާހަކައެއް ނުވަތަ އެމީހަކު ނުރުހޭނެ ވާހަކައެއް ބުނަން ބޭނުންވާ ދަނޑިވަޅުތަކުގައި ވެސް، ދައްކާ ވާހަކައިގައި ނުރުހުމުގެ ބަސްތަކުން ވާހަކަ ދެއްކުމުގެ ބަދަލުގައި ހިތްހެޔޮކަމާއިއެކު ވާހަކަ ދެއްކިދާނެއެވެ.\nތިމާ ދައްކާވާހަކައިގެ ފަސްބައިކުޅަ ހަތަރުބަޔަކީ އަނެކާ ހިތްހަމަޖެހޭނެ ބަސްތަކުން މުޚާޠަބު ކުރެވޭ ވަގުތުކަމުގައި ހަދައިފިނަމަ، ތިމާ ބުނާ އެއްޗަކުން ހާސިލުކުރަން ބޭނުންވާ ނަތީޖާ ނެރުމަށް މަގުފަހިކުރެވިދާނެއެވެ. އަދި އެފަދަ ވާހަކަ ދެއްކުމުގައި ވާހަކަދެއްކުމަށް ހޭދަކުރާ ވަގުތުގެ ފަސްބައިކުޅަ އެއްބައިގައި ތިމާ ވާހަކަދައްކާ، ދެންހުރި ވަގުތުތަކުގައި އަނެކާގެ ވާހަކަ އަޑުއެހުމަށް އިސްކަންދީފިނަމަ، ވާހަކަ ދެއްކުމުގެ އުފަލާއި ހިތްހަމަޖެހުން އަދި އޭގެ ފޮނިމީރު، ދެފަރާތަށްވެސް ލިބޭނެއެވެ.


2021 REWIND: Aharuge enme biruveri vaguthukolhu, Raees Nasheed avahaara kohllan bomuge hamalaaeh - One Online\nރައީސް ނަޝީދަށް ދިން ހަމަލާގެ ގްރެފިކްސްއެއް --- ހެދީ: މުހައްމަދު ސިމާއު\n2021 ރިވައިންޑް: އަހަރުގެ އެންމެ ބިރުވެރި ވަގުތުކޮޅު! ރައީސް ނަޝީދު އަވަހާރަކޮށްލަން ބޮމުގެ ހަމަލާއެއް!\nމާލޭގެ މެދުން ކާރުބާރުބޮޑު މަޖީދީމަގެވެ. ރައްޔިތުންގެ މަޖިލީހުގެ ރައީސް މުހައްމަދު ނަޝީދު ދިރިއުޅުއްވާ ގ. ކެނެރީގެ ހުންނަ ނީލޯފަރު ހިނގުން ހުރަސްކޮށް, މަގުގެ އިރަށްވާ ގޮތަށް އޮތީ އެމަނިކުފާނުގެ ކާރުކޮޅެވެ. ދެ ފަޅީގައި އެމްއެންޑީއެފްގެ ސެކިއުރިޓީ ވެހިކަލްތައް އޮތެވެ. އޭރު ރަށުން ބޭރުގައި އޮތް ހަފުލާއަކަށް ވަޑައިގަތުމަށް ރައީސް ނަޝީދުގެ ގެކޮޅުން ނުކުމެވަޑައިގެން ހިންގަވާފައި ކާރާ ދިމާލަށް ވަޑައިގަންނަވަނީއެވެ. ކައިރީގައި އެމަނިކުފާނުގެ ސެކިއުރިޓީން ތިއްބެވެ. ކާރުކޮޅަށް އަރައިވަޑައިގަންނަވަނިކޮށް, ކުއްލިއަކަށް އިވުނީ ބާރު އަޑެކެވެ. އެއްޗެއް ގޮއްވާލީއެވެ. އޭގެ ސަބަބުން އެމަނިކުފާނު އަނިޔާތަކެއް ވެގެން ވެއްޓިވަޑައިގަތެވެ. ވަގުތުން ހޮސްޕިޓަލަށެވެ.\nމިއީ6މެއި 2021 ވަނަ ދުވަހު ރޭ ރައީސް ނަޝީދަށް އަމާޒުކޮށް ދިން ޓެރަރިސްޓް ހަމަލާ ދިން ވަގުތެވެ. ފަހުގެ ތާރީހުގައި ދިން އެންމެ ނުރައްކާތެރި ޓެރަރިސްޓް ހަމަލާގެ ވާހަކަތައް ފެށުނު ގޮތެވެ. މިއަހަރުގެ ތެރޭގައި ހިނގި އެންމެ ބިރުވެރި ހާދިސާގެ ކުރު ޓައިމްލައިންގެ ފެށުމެވެ.\n• ގަޑިން 8:27އެވެ. ރައީސް ނަޝީދު ކާރަށް އަރާވަޑައިގަންނަވަނިކޮށް, ކާރުކޮޅު ކައިރިން, ނީލޯފަރު ހިނގުމުން މަޖީދީމަގަށް ނުކުންނަ ކަންމައްޗަށްވާ ގޮތަށް ޕާކުކޮށްފައި ހުރި ސައިކަލެއްގައި އައިއީޑީއެއް ހަރުކޮށްގެން ގޮއްވާލި. ހަމަލާގައި ރައީސް ނަޝީދަށް ބޮޑެތި ޒަހަމްތަކެއް ލިބިވަޑައިެންނެވި. އަދި ވަގުތުން އޭޑީކޭގައި ފަރުވާދޭން ފެށި. • ރައީސް ނަޝީދުގެ ސިއްހީ ހާލުކޮޅު ސާފު ވަންދެން މަޖިލީހުގެ ޖަލްސާ ކުރިއަށް ގެންދަން ނިންމި. އެ ޖަލްސާ ބޭއްވީ މަޖިލިސް ޗުއްޓީގައި އޮއްވައި. ޖަލްސާގެ ރިޔާސަތު ބެލެހެއްޓެވީ މަޖިލީހުގެ ނައިބު ރައީސް އީވާ އަބްދުالله • ހަމަލާއާ ގުޅިގެން ސިފައިންގެ އެލާޓް ލެވެލް މަތިކުރި. މުހިންމު މަރުކަޒުތަކާއި ތަންތަނާއި މުހިންމު ބޭފުޅުންގެ ސެކިއުރިޓީ ހައިކުރި. • ރައީސް ނަޝީދުގެ އަރިހަށް ރައީސް ސޯލިހު ވަޑައިގެން ހާލުކޮޅު ބެއްލެވި. އަދި ރައީސް ސޯލިހު, ނޭޝަނަލް ސެކިއުރިޓީ ކައުންސިލާ ބައްދަލުކުރެއްވި.\n• ރައީސް ނަޝީދަށް ދިން ހަމަލާއަކީ ރާއްޖޭގެ ޑިމޮކްރަސީއާއި އިގުތިސާދަށް ދިން ހަމަލާއެއް ކަމަށް ރައީސް ސޯލިހު ވިދާޅުވި.\n• ހަމަލާއާ ގުޅިގެން ފުލުހުން ނޫސް ބަޔާނެއް ނެރުނު. ބުނީ, ރައީސް ނަޝީދަށް ދިން ހަމަލާއާ ގުޅޭ އިންޓެލިޖެންސް އެއްވެސް މައުލޫމާތެއް ލިބިފައި ނެތް ކަމަށް. އަދި އޮސްޓްރޭލިއަން ފެޑެރަލް ޕޮލިސްގެ ދެ ބޭފުޅަކާއި ޔޫއެންއޯޑީސީގެ ފަރާތުން ދިވެހިރާއްޖޭގައި މިވަގުތު ތިއްބެވި އިނގިރޭސި ފަންނީ2ބޭފުޅެއްގެ އެހީތެރިކަން ތަހުގީގަށް ފޯރޮކޮށްދެމުންދާ ކަމަށްވެސް ބުނި.\n• ރައީސް ނަޝީދުގެ އެންމެ ފަހުން ފެށި ސާޖަރީ ނިމުނު ކަމަށް އާއިލާއިން ހާމަކުރި. އަދި އޮތީ ސީސީޔޫގައި ކަމަށާއި ހާލު ސީރިއަސް ކަމަށްވެސް ބުނި.\n• ނަޝީދުގެ ހާލުކޮޅާ ގުޅޭ ގޮތުން އޭޑީކޭން ފުރަތަމަ ފަހަރަށް މައުލޫމާތު ދިން. ބުނީ, ރައީސް ނަޝީދު އޮންނެވީ އައިސީޔޫގައި ކަމަށް. އަދި 16 ގަޑިއިރުގެ ތެރޭގައި އެމަނިކުފާނުގެ ފުރާނަ ސަލާމަތް ކުރުމަށް ބޮލަށާއި މެޔަށް, ބަނޑަށް އަދި އަތަށާއި ފަޔަށް ލިބިފައިވާ ޒަހަމްތަކަށް ސާޖަރީތައް ހެދި ކަމަށް. އަދި ބުނީ ހާލު އަދިވެސް ކްރިޓިކަލް ކަމަށް\n• ރައީސް ނަޝީދަށް އަމާޒުކުރި ހަމަލާގައި ކަން ހިނގި ގޮތް އެމްއެންޑީއެފްގެ ޗީފް އޮފް ޑިފެންސް ފޯސް މޭޖާ ޖެނެރަލް އަބްދުالله ޝަމާލް ފުރަތަމަ ފަހަރަށް ކިޔައިދެއްވި. އޭނާ ސިފަކުރެއްވި ގޮތުގައި, ރައީސް ނަޝީދަށް ދިނީ ފުރާނައަށް ގެއްލުންވާހާ ބާރުގަދަ އަދި ނުރައްކާތެރި ހަމަލާއެއް. އަދި ގޮއްވާލި އައިއީޑީގެ ބާރު, 2007ގައި ސަލްޓަންޕާކުގައި ގޮއްވާލި އައިއީޑީއަށްވުރެ އެތައް ގުނައެއް ބާރުގަދަ ކަމަށް ވިދާޅުވި.\n• ހަމަލާއާ ގުޅިގެން ދެ މީހަކު ހައްޔަރުކުރި. އެއީ މއ. ފޭރުގެ/ މުޖާޒް އަހުމަދު, 21އ. އާއި ގއ. ކޮނޑޭ/ ފޮޅޭމާ, ތަހުމީން އަހުމަދު, 32އ. ދެމީހުންނަކީވެސް ކުށުގެ ރެކޯޑް އޮންނަ ހަރުކަށިފިކުރުގެ ވިސްނުން ގެންގުޅޭ ދެ މީހުން ކަމަށް ފުލުހުން ބުނި.\n• ގޮއްވާލި ވަގުތު އަތަމާ ޕެލެސް ކުރިމަތީގައި ހުރި މީހަކު ހޯދަން އާންމުންގެ އެހީއަށް އެދުނު\n• ރައީސް ނަޝީދަށް ލިބިވަޑައިގެން ޒަހަމްތަކުގެ ތަފުސީލު ހާމަކުރަން އޭޑީކޭ ޑޮކްޓަރުންގެ ޓީމުން ޕްރެސް ކޮންފަރެންސެއް ބޭއްވި. ޑޮކްޓަރުން ވިދާޅުވި ގޮތުގައި, ފުރާނައަށް ނުރައްކާވާ މިންވަރަށް ހަށިގަނޑަށް ވަދެފައި ހުރި ރޭޒާ ފުއްތައް ނެގުމަށް 16 ގަދިއިރުގެ އޮޕަރޭޝަންތައް ކުރަން ޖެހުނު. ބޮމުގެ ތެރެއަށް އަޅާފައި ހުރި 10 ބެއަރިން ބޯލްސް ހަށިކޮޅުން ނެގި.\n• ރައީސް ނަޝީދުގެ ސެކިއުރިޓީ ބްރީޗްވި ގޮތުގެ އިންކުއަރީއެއް މަޖިލީހުން ހަދަން ނިންމި\n• ހަމަލާ ދިނުމަށް ބޮން ގޮއްވާލި ވ. ތިނަދޫ/ ހިޔާ އަހުމަދު އަދުހަމް ހުޅުމާލެ ފުލެޓެއްގެ ތެރެއިން ހައްޔަރުކުރި.\n•\tރައްޔިތުންގެ މަޖިލިހުގެ ރައީސަށާއި އުއްތަމަ ފަނޑިޔާރަށް ދައުލަތުން ދެމުންގެންދާ ރައްކާތެރިކަމާއި ސަލާމަތްތެރިކަން އިތުރަށް ޔަގީންކުރުމަށް ގާނޫނުތަކަށް ގެންނަންޖެހޭ ބަދަލުތައް ގެންނެވުމަށް އެޓާނީ ޖެނެރަލް އިބްރާހިމް ރިފްއަތަށް ރައީސް ސޯލިހު އެންގެވި\n• ރައީސް ނަޝީދަށް ދިން ހަމަލާގެ އަޑީގައި ތިބި ބަޔަކު ހޯދައި, އިންސާފުގެ ކުރިމައްޗަށް ގެންނާނެ ކަމަށް ރައީސް ސޯލިހު ވިދާޅުވި\n• ހަމަލާއަށްފަހު ސޯޝަލް މީޑިއާ މެދުވެރިކޮށް ރައީސް ނަޝީދު އާންމުންނަށް ފުރަތަމަ ފަހަރަށް މެސެޖެއް ދެއްވި. ވިދާޅުވީ, ރައްޔިތުން އެދޭ ހެޔޮވެރިކަން ހޯދައިދިނުމަށް ދެމީހުންނަވާނެ ކަމަށް.\n• ކެނެރީގެ ހުންނަ ގޯޅީގައި ވެހިކަލް ޕާކު ކުރުން މަނާކުރި\n• ހަމަލާގައި ލިބިވަޑައިގެން ޒަހަމްތަކަށް އޭޑީކޭ އިން ފަރުވާ ހޯއްދެވުމަށްފަހު އިތުރު ފަރުވާއަށް ރައީސް ނަޝީދު ޖަރުމަނަށް ވަޑައިގެންނެވި. ވަޑައިގަތީ ޕްރައިވެޓް ޖެޓެއްގައި. ދަތުރުފުޅާއި ބޭސްފަރުވާގެ ހަރަދު ހަމަޖެއްސީ ޖަރުމަނު ސަރުކާރުން\n• އެމަނިކުފާނަށް ފަރުވާ ދިނީ ޖަރުމަނުގެ މިލިޓަރީ ހޮސްޕިޓަލެއްގައި.\n• ބޮމުގެ ހަމަލާއަށްފަހު ރައީސް ނަޝީދުގެ ހަށިކޮޅުގެ ފޮޓޯތަކެއް އާންމުވި. ފޮޓޯތަކުން މޭކަށިގަނޑުން ފެށިގެން ދައްބަނޑާ ހަމައަށް ފަޅާލުމަށްފަހު ފަހާފައި ހުރިކަން ފާހަގަވި. އަދި ވާއަތް ފަރާތުގެ މޭ މަތީގައި ތިން ތަނެއް ޒަހަމުވެފައި ހުރި އިރު، އެ އަތުގަޔާއި މުޅި ހަށިގަނޑުގައި އޮތީ ބޭސް އަޅާފައި\n• ހަމަލާއާ ގުޅިގެން އިންޓެލިޖެންސްގެ އޮޑިޓެއް ހަދަން ފެށި\n• ނަރުފަތު އުފެއްދުން ކުށަކަށް ހެދުމާއި މަޖިލިސް ރައީސާއި އުއްތަމަ ފަނޑިޔާރަށް ގެކޮޅު ހަމަޖެއްސުމުގެ ބިލު މަޖިލީހަށް ފޮނުވި\n• ނަޝީދަށް ދިން ހަމަލާއާ ގުޅިގެން ރައްޔިތުންގެ މަޖިލީހުން އިންކުއަރީއެއް ހަދަން ފާސްކުރި\n• ހަރުކަށި ފިކުރުގެ ބޮޑެއް ކަމަށް ތުހުމަތުވާ އއ. ހިމަންދޫ, އަބްދުالله އަލި މަނިކު ހައްޔަރުކުރި. އޭނާއަކީ 2007 ވަނަ އަހަރު ހިމަންދޫގައި ސަލާމަތީ ބާރުތަކާ ކުރިމަތިލުމަށް އިސްކޮށް ހުރި އެކަކު.\n• ރައީސް ނަޝީދަށް ދިން ހަމަލާއާ ގުޅިގެން ކުރިއަށް ގެންދާ ތަހުގީގާއި އެންމެހާ ކޯޓު މަރުހަލާތައް ގާތުން ބެއްލެވުމަށްޓަކައި ރައީސްގެ ހާއްސަ މަންދޫބެއްގެ ގޮތުން އިނގިރޭސި ވިލާތގެ ރައްޔިތެއް ކަމަށްވާ އައްބާސް ފާއިޒު ހަމަޖެއްސި. އޭނާއަކީ ވަރަށް ގިނަ ދުވަސްތަކެއްވަންދެން އެމްނެސްޓީ އިންޓަނޭޝަނަލްގެ ދެކުނު އޭޝިޔާ ބައްރުގެ އިޖްތިމާއީ، ސަގާފީ އަދި ސިޔާސީ މައްސަލަތައް ދިރާސާކުރެއްވި ކަމާ ގުޅޭ ހާއްސަ މާހިރެއް.\n• ރައީސް ނަޝީދަށް ދިން ހަމަލާއާ ގުޅިގެން ބ. ދަރަވަންދޫން ލ.ގަން/ ދުންފިނި އުފާ, އަހުމަދު ފާތިހު ހައްޔަރުކުރި.\n• ހަމަލާއަށްފަހު ޖަރުމަނުގައި ފަރުވާ ހޯއްދަވަމުންދިޔަ ރައީސް ނަޝީދު ހޮސްޕިޓަލުން ދޫކޮށްލި. އެމަނިކުފާނު ދޫކޮށްލި ހަފުތާއެއް ވަންދެން ހޮސްޕިޓަލުން ފަރުވާ ހޯއްދެވުމަށްފަހު.\n• ރައީސް ނަޝީދަށް ދެމުން ދިޔަ ސެކިއުރިޓީ ފޫގޮސްފައި އޮތް ކަމަށާއި އިންޓެލިޖެންސަށް ބޮޑެތި ބަދަލުތަކެއް ގެންނަންޖެހޭ ކަމަށް ރައްޔިތުންގެ މަޖިލީހުގެ ސަލާމަތީ ހިދުމަތްތަކާ ބެހޭ ކޮމިޓީގެ މުގައްރިރު މުހައްމަދު އަސްލަމް ވިދާޅުވި\n• ރައީސް ނަޝީދު ދިރިއުޅުއްވި ގެކޮޅުގެ ސެކިއުރިޓީއާ ގުޅޭ ގޮތުން ރާއްޖޭގެ ނޫހަކުން ލިޔުނު ރިޕޯޓަކާ ގުޅިގެން އެމަނިކުފާނުގެ ރައްކާތެރިކަން ގެއްލުވާލާފައިވާ ކަމަށް ބުނެ އެ މައްސަލަ ބަލަން ރައްޔިތުންގެ މަޖިލީހުން ނިންމި\n• އެމްއެންޑީއެފް ސްޕެޝަލް ޕްރޮޓެކްޝަން ގުރޫޕް (އެސްޕީޖީ)ގެ ކޮމާންޑަރުން ބަދަލުކުރަން ނިންމި\n• ހަމަލާއާ ގުޅިގެން ރައްޔިތުންގެ މަޖިލީހުން ކުރިއަށްގެންދިޔަ އިންކުއަރީއަށް ވަކިވަކި ސިފައިން ހާޒިރުކުރަން ނިންމުމުން, ކޯޅުންގަނޑެއް އުފެދުނު. އެކަމުގެ ތެރެއިން ރައީސް ނަޝީދު, ރައީސް ސޯލިހަށްވެސް ތުހުމަތުތަކެއް ކުރި. ނަމަވެސް ފަހުން ވަކިވަކި ސިފައިން މަޖިލީހަށް ހާޒިރުވެ, ބަޔާން ދިން\n• ހަމަލާއާ ގުޅިގެން ރައްޔިތުންގެ މަޖިލީހުން ކުރިއަށްގެންދިޔަ އިންކުއަރީއަށް ސީޕީ ހަމީދާއި ކައުންޓާ ޓެރަރިޒަމްގެ ވެރިޔާ ސުޕްރިންޓެންޑެޓް އޮފް ޕޮލިސް ފަރީދު އިސްމާއިލް ހާޒިރުކުރި\n• ރައީސް ނަޝީދަށް އަމާޒުކޮށް ދިން ބޮމުގެ ހަމަލާގެ ތަހުގީގު ހިނގާ ގޮތް އެމްޑީޕީގެ ތެރެއިން ބަލައި ފާރަވެރިވުމަށް "މޭހައެއް"ގެ ނަމުގައި ކޮމިޓީއެއް އުފެއްދުމަށް އެޕާޓީގެ ގައުމީ މަޖިލީހުން ފާސްކުރި. އެ ކޮމިޓީގައި ހިމެނިވަޑައިގެންނެވީ ރައީސް ނަޝީދުގެ ފަރާތުން ކަނޑައަޅުއްވާ މެމްބަރަކާއި ރައްޔިތުންގެ މަޖިލީހުގެ ވިލުފުށީ ދާއިރާގެ މެމްބަރު ހަސަން އަފީފާއި ފޮނަދޫ ދާއިރާގެ މެމްބަރު މޫސާ ސިރާޖާއި ހެންވޭރު އުތުރު ދާއިރާގެ މެމްބަރު އިބްރާހީމް މުއިއްޒު އަދި ކުރީގެ ޑިފެންސް މިނިސްޓަރު އަމީން ފައިސަލް\n•\tހަމަލާއާ ގުޅިގެން ރައްޔިތުންގެ މަޖިލީހުން ކުރިއަށްގެންދިޔަ އިންކުއަރީއަށް ރައީސް ނަޝީދުގެ ބޮޑީގާޑުން ހާޒިރުކުރަން ފެށި\n• ހަމަލާއާ ގުޅިގެން ރައްޔިތުންގެ މަޖިލީހުން ކުރިއަށްގެންދިޔަ އިންކުއަރީއަށް ހޯމް މިނިސްޓަރު އިމްރާން ހާޒިރުކުރި\n• ޑިފެންސް މިނިސްޓަރު މާރިޔާ އަހުމަދު ދީދީއާއި ޗީފް އޮފް ޑިފެންސް ފޯސް ޝަމާލް 241 ކޮމިޓީއަށް ހާޒިރުކުރި\n• މަޖިލީހުގެ ރައީސާއި އުއްތަމަ ފަނޑިޔާރަށް ދައުލަތުން ރަސްމީ ގެއެއް ދޭން ރައްޔިތުންގެ މަޖިލީހުން ފާސްކުރި\n• ރާއްޖޭގައި ޖާނުން ފިދާވުމުގެ ހަމަލާއެއް ދީފާނުގެ އިންޒާރު ރައީސް ނަޝީދު ދެއްވި\n• ރައީސް ނަޝީދަށް ދިން ހަމަލާގެ ތަހުގީގު ކުރިއަށް ގެންދާ 241 ކޮމިޓީން އިލްޔާސް ލަބީބު އިސްތިއުފާ ދެއްވި\n• ރައީސް ނަޝީދު އަވަހާރަކޮށްލަން ތިން މިލިއަން ޑޮލަރުގެ ޓާސްކެއް ހަވާލުކުރި ކަމަށް އިލްޔާސް ލަބީބު ވިދާޅުވި. އޭނާއާ ހަވާލާދީ އެ ވާހަކަ ހިއްސާކުރީ އެމްޑީޕީގެ "މޭ ހައެއް" ކޮމިޓީން\n• އިތުރު ފަރުވާއަށް ރައީސް ނަޝީދު އިނގިރޭސި ވިލާތަށް ވަޑައިގެންނެވި\n• ރައީސް ނަޝީދު އަވަހާރަކޮށްލަން ދިން ހަމަލާގެ ތަހުގީގަށް ރައީސް ސޯލިހު އައްޔަންކުރެއްވި މަންދޫބު އައްބާސް ފާއިޒް ރާއްޖެ ވަޑައިގެންނެވި\n• ހަމަލާއާ ގުޅުންހުރި ތިން މީހަކު ކުރިމިނަލް ކޯޓުން ދޫކޮށްލި. ނަމަވެސް ޕީޖީ އޮފީހުން އެ މައްސަލަ އިސްތިއުނާފު ކުރި.\n• ހަތިޔާރާއެކު ނަޝީދުގެ ގެކޮޅު ކައިރީ ފޯރިމަރަން ޖެހޭ ގޮތަށް ރައްޔިތުންގެ މަޖިލީހުން އިންކުއަރީ ރިޕޯޓް ފާސްކޮށްފި. އެ ރިޕޯޓުގައި ރައީސް ނަޝީދަށް ނުރައްކަލެއް އޮތް ކަމުގެ މައުލޫމާތު ލިބުމުން, އެ މައުލޫމާތު ޑިފެންސް މިނިސްޓަރު މާރިޔާ އަހުމަދު ދީދީ, އެއްވެސް ފަރާތަކަ ހިއްސާކޮށްފައި ނުވާތީ އެއީ ބަލައިގަނެވޭނެ ކަމެއް ނޫން ކަމަށް ބުނެފައިވޭ. އަދި ހަމަލާ ދޭން އުޅޭކަމުގެ އިޝާރާތެއް ނުލިބިވާ ކަމަށް ގަބޫލު ނުކުރެވޭ ކަމަށް ބުނެފައިވޭ\n• އިންކުއަރީ ރިޕޯޓް ރައްޔިތުންގެ މަޖިލީހުން ފާސްކުރި. އަދި އެ ރިޕޯޓަކީ ފުރިހަމަ ރިޕޯޓެއް ކަމަށް ރައީސް ނަޝީދު ވިދާޅުވި.\n•\tރައްޔިތުންގެ މަޖިލީހުން ހެދި އިންކުއަރީ ރިޕޯޓް ރައީސް ސޯލިހަށާއި އުއްތަމަ ފަނޑިޔާރަށް އެރުވި. ރައީސް ވިދާޅުވީ, އިސްލާހު ކުރުމަށް ހުރި ކަންކަން އިސްލާހު ކުރައްވާނެ ކަމަށް\n• ބޮން ގޮއްވާލި ކަމުގެ ތުހުމަތުގައި ހައްޔަރުކުރި ހަތަރު މީހަކަށް ދައުވާ ކުރަން ފޮނުވި. އަދި އޭގެ ތެރެއިން ތިން މީހަކު ޝަރީއަތް ނިމެންދެން ބަންދުކުރި. އެއީ މުޖާޒާއި އަދުހަމް އަދި ތަހުމީން.\n• ރައީސް ނަޝީދަށް ދިން ހަމަލާގެ އެންމެ އިސް އެކަކު ކަމަށް ތުހުމަތުވާ ހއ. ހޯރަފުށި/ އަލަނާސިގޭ, މުހައްމަދު ތަސްލީމް ހައްޔަރުކުރިކަން ފުލުހުން ހާމަކުރި. އޭނާއަކީ 2017 ވަނަ އަހަރު މާލޭގައި ހިންގަމުން އައި އަމިއްލަ ކުންފުންޏެއް ކަމަށްވާ އެޓިކް އިންޓަނޭޝަނަލް ޕްރައިވެޓް ލިމިޓެޑްގެ އޮފީސްތެރޭގައި ބޮމެއް ހެދުމުގައި އަމަލީ ގޮތުން ހަރަކާތްތެރިވަމުން ދަނިކޮށް އެ އަހަރުގެ އޭޕްރިލް މަހުގެ ތެރޭގައި ހައްޔަރުކުރި މީހެއް.\n• މިއީ ރައީސް ނަޝީދަށް ހަމަލާދޭން އުޅުނު ތިން ވަނަ ފަހަރު ކަމަށް ސީޕީ ހަމީދު ވިދާޅުވި. އަދި ޖާުނުން ފިދާވެގެންވެސް ނަޝީދު އަވަހާރަކޮށްލަން ތިބީ ތައްޔާރަށް ކަމަށް ވިދާޅުވި\n• ރައީސް ނަޝީދަށް ހަމަލާދިން މީހުން އިއުތިރާފުވުގެ އެއްބަސްވުން ހަދަން ބޭނުންވާ ކަމަށް ޕީޖީ ޝަމީމު ވިދާޅުވި\n• ރައީސް ނަޝީދު އަވަހާރަކޮށްލަން ދިން ހަމަލާއަށް ބަޔަކު ފައިސާ ހަރަދު ކުރިކަން ތަހުގީގަށް ފެންނަން ނެތް ކަމަށް ފުލުހުން ބުނި\n•\tރާއްޖޭގައި ކުއްލި ނުރައްކަލުގެ ހާލަތު އިއުލާންކޮށް ގައުމުގައި ހަރަކާތްތެރިވާ ހުރިހާ ޓެރަރިސްޓުން ހައްޔަރުކުރުމުގެ މަގު ތަނަވަސްކޮށްދިނުމަށް ގޮވާލައި ގަރާރެއް އެމްޑީޕީގެ ގައުމީ މަޖިލީހަށް ރައީސް ނަޝީދު ހުށަހެޅުއްވި\n• ރައީސް ނަޝީދު އަވަހާރަކޮށްލަން ގޮއްވާލި ބޮން, ސައިކަލުގައި ހަރުކުރި ކަމަށް ތުހުމަތުކުރާ ނ. މަނަދޫ/ ނޫރީގޭ, އަލީ ހައިޝަމަށް ދައުވާކުރަން ފޮނުވި\n• ބޮން ގޮއްވާލި އަދުހަމާއެކު އިއުތިރާފުގެ އެއްބަސްވުމެއް ހެދި\n•\tގޮއްވާލި އައިއީޑީން ތަހުމީނާއި ހައިޝަމްގެ ޑީއެންއޭ ފެނިފައިވާ ކަމަށް ދައުލަތުން ބުނި\n• ރައީސް ނަޝީދުގެ ވަކީލަކަށް ކޮއްކޯފުޅު އަދި ގާނޫނީ ވަކީލު ނާޒިމް ސައްތާރު ހަމަޖެއްސި\n• ރައީސް ނަޝީދަށް ދިން ހަމަލާއާ ގުޅިގެން ހައްޔަރުކޮށްފައިވާ ކުރީގެ ޕޮލިސް އިންޓެލް އަހުމަދު ފާތިހަށް ދައުވާ ނުކުރަން ނިންމުމުން, އޭނާ ބަންދުން ދޫކޮށްލި\n• ހަމަލާ ރާވައި ހިންގި މީހުން ހައްޔަރު ނުކުރަނީސް ރާއްޖެ ދާން ޖެހިލުންވާ ކަމަށް ރައީސް ނަޝީދު ވިދާޅުވި\n• ރައީސް ނަޝީދު އަވަހާރަކޮށްލަން ބޮން ގޮއްވި މައްސަލަ ބަލަން ތިން ފަނޑިޔާރުންގެ ބެންޗެއް އެކުލަވާލި\n• އިންޓެލިޖެންސް އިދާރާތަކުގެ އޮނިގަނޑު އެކުލަވާލައި މައުލޫމާތު ބަދަލުކުރަން ފެށި\n• ހަމަލާގެ ތަހުގީގަށް އެހީވާން ރައީސް ނަަޝީދުގެ ފަރާތުން ޔޫކޭގެ ވަކީލެއް ކަމަށްވާ ކާސްޓީ ބްރިމިލޯ ހަމަޖެއްސި\n• ރައީސް ނަޝީދަށް ދިން ބޮމުގެ ހަމަލާއާ ގުޅިގެން ދައުވާ އުފުލާފައިވާ އަލީ ހައިޝަމް ޝަރީއަތް ނިމެންދެން ބަންދުކުރަން ކޯޓުން އަމުރުކުރި\n• ބޮމުގެ ހަމަލާއާ ގުޅިގެން ރައީސް ނަޝީދު ބަޔާން ދޭން ނިންމި\n•\tއެމަނިކުފާނު އަވަހާރަކޮށްލަން ދިން ބޮމުގެ ހަމަލާގެ ސަބަބުން ގުނަވަންތަކަށް ލިބިވަޑައިގެންނެވި ޒަހަމްތަކުގެ ބަދަލު ނުވަތަ ދިޔަ ޝަރުއީ މިންގަނޑުން ބޭނުންވާ ކަމަށް ރައީސް ނަޝީދު ވިދާޅުވި\n• ރައީސް ނަޝީދު އަވަހާރަކޮށްލަން ހަމަލާ ދިން މައްސަލައިގައި އިތުރު ތިން މީހަކަށް ދައުވާ އުފުލި. އެ ތިން މީހުންނަކީ, ގއ. ވިލިނގިލި, ހުދުރުވާގެ, ފަހުމީ އަލީ އާއި އއ. މާޅޮސް, އަސަރީގެ, މުހައްމަދު ނާޒިމް އަދި މ. ކުދެހިގެ, އިސްހާގެވެ.\n• ރައީސް ނަޝީދަށް ހަމަލާދިން މައްސަލައިގައި ބޮން ގޮއްވާލި އަދުހަމް އިއުތިރާފުވި.\n• ފަސް މަހަށްފަހު ރައީސް ނަޝީދު ރާއްޖެ ވަޑައިގަތުން. އެމަނިކުފާނަށް މަރުހަބާ ވިދާޅުވީ ރައީސް ސޯލިހު\n• ވީއައިޕީންގެ ސަލާމަތީ ކަންކަމަށް ލަފާ ހޯދަން އެމެރިކާގެ ކޮންސަްޓެންޓެއް ގެނައި\n• ހަމަލާއަށްފަހު ފުރަތަމަ ފަހަރަށް ރައީސް ނަޝީދު މަޖިލީހުގެ ރިޔާސަތަށް\n• ރައީސް ނަޝީދަށް ދިން ހަމަލާގެ މޭސްތިރިން ކަމަށް ބުނާ ތަސްލީމާއި އަލިމަނިކު ޝަރީއަތް ނިމެންދެން ބަންދުކުރި\n• ބޮމުގެ ހަމަލާއާ ގުޅިގެން ރައީސް ނަޝީދު ބަޔާން ފުލުހަށް ދެއްވި\n• ރައީސް ނަޝީދުގެ ކިބައިން އަދުހަމް މައާފަށް އެދުނު. އޭނާގެ މައްޗަށް ހުކުމް އިއްވަން ބޭއްވި ޝަރީއަތުގައި އަދުހަމް ބުނީ, މެއި ހައެއްގައި ދީފައިވާ ހަމަލާއަކީ ކުރެވުނު ކުށެއް ކަމަށް. އަދި އެއީ ދީނީ ގޮތުން ގަބޫލު ކުރެވުނު ކަންތައްތަކާ ގުޅިގެން ކަމަށް ބުނި.\n• އަދުހަމްގެ މައްޗަށް 23 އަހަރުގެ ޖަލު ހުކުމެއް އިއްވި. އޭނާގެ މައްޗަށް އެވަރުގެ ހުކުމެއް އައީ ކުށަށް އިއުތިރާފުވެ, ދައުލަތާއެކު ހަދާފައިވާ އިއުތިރާފުވެ އެއްބަސްވުމެއްގެ ދަށުން. ނަމަވެސް އަދުހަމް ތަންފީޒު ކުރަން ޖެހޭނީ 22 އަހަރާއި ހަތަރު މަހާއި 21 ދުވަހެއް. އެއީ, އޭނާ ތަހުގީގަށް އަދި ޝަރީއަތަށް ބަންދުގައި ހުރި ދުވަސްތައް ކެނޑުމަށްފަހު\nގުޅޭ ޓެގު ކުރީގެ ރައީސް ނަޝީދަށް ދިން ޓެރަރިސްޓް ހަމަލާ ބޮމުގެ ހަމަލާ މަޖިލީހުގެ ރައީސް މުހައްމަދު ނަޝީދު، އެމްޑީޕީގެ ރައީސް


ރިކޯޑް މިންވަރަކަށް ކޯވިޑް ޖެހި ހާލަތު ގޯސްވާން ފަށައިފި - DhiDaily\nރިކޯޑް މިންވަރަކަށް ކޯވިޑް ޖެހި ހާލަތު ގޯސްވާން ފަށައިފި\nއަވަށްޓެރި އިންޑިއާ އިން ފާއިތުވި 24 ގަޑި އިރު 184،372 މީހުންނަށް ކޯވިޑް-19 ބަލި ޖެހިފައިވާ ކަމަށް އެ ޤައުމުގެ ހެލްތް މިނިސްޓްރީިން ހާމަކޮށްފިއެވެ.\nއިންޑިއާއަށް ކޯވިޑްގެ2ވަނަ ރާޅެއް އައިސްފައިވާ އިރު ކޭސްތައް ފެންނަ މިންވަރު އިންތިހާއަށް އަންނަނީ އިތުރުވަމުންނެވެ. މި މަހުގެ2ވަނަ ދުވަހުން ފެށިގެން އެ ޤައުމުގެ ހާލަތު ވަނީ ވަރަށް ބޮޑަށް ގޯސްވެފައެވެ.\nދުނިޔޭގައި މި ވަގުތު ކޯވިޑްގެ ހާލަތު އެންމެ ގޯސްވެފައިވާ ބްރެޒިލް އަދި އެމެރިކާ އިން ދުވާލެއްގެ މައްޗަށް ފެންނަ ކޭސްތަކަށްވުރެ އިންޑިޔާގައި ފެންނަ ކޭސްތަކުގެ އަދަދު2ގުނަ އިތުރެވެ. ނަމަވެސް މީހުން މަރުވާ ރޭޓް އަނެއް2ޤައުމާ އަޅާބަލާ އިރު މަދެވެ.\nއިންޑިއާގައި ކޯވިޑްގެ ކޭސްތައް އިތުރުވަމުން އަންނަ އިރު ވެސް އެ ޤައުމުގައި ކުރިޔަށްގެންދާ ހިންދީ ދީނުގެ ބޮޑެތި ހަރަކާތްތައް ހުއްޓުމެއްނެތި ކުރިއަށް ދާއިރު އެ ހަރަކާތްތަކުގައި 650،000ށް ވުރެ ގިނަ މީހުން ބައިވެރިވެފައިވާ ކަމުގެ މަޢުލޫމާތު ލިބެއެވެ.\nއެ ހަރަކާތްތަކުގައި ގައިދުރުކަމެއް ނޯންނައިރު މާސްކު އެޅުމެއް ވެސް ނޯވެއެވެ. މީގެ އިތުރުން އިންޑއާގެ4ސްޓޭޓުގައި ބޭއްވި އިންތިޚާބުތަކުގެ ކެމްޕެއިން ހަރަކާތްތަކާ ގުޅިގެން ވެސް ކޭސްތައް ވަނީ އިތުރުވެފައެވެ.\nއިންޑިއާ އިން 13.9 މިލިއަން މީހުންނަށް ކޯވިޑް ބަލި ޖެހިފައިވާ އިރު ކޯވިޑް ބަލިގައި 172،085 މީހުން ވަނީ މަރުވެފައެވެ.


August 2017 – Haftha\nއީދުގެ ފިލާވަޅުން އިބްރަތް ހާސިލްކޮށް، ގައުމީ މަސްލަހަތު އިސްކުރަން ރައީސް ޔާމީން އިލްތިމާސް ކުރައްވައިފި\nއަޟްޙާ ޢީދު ދަސްކޮށްދޭ އަގުހުރި ފިލާވަޅުން ޢިބްރަތް ހާސިލުކުރައްވައި، ކޮންމެ ކަމެއްގައިވެސް ޤައުމީ މަޞްލަޙަތު އިސްކުރެއްވުމަށް ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް އިލްތިމާސްކުރައްވައިފިއެވެ. އެމަނިކުފާނު މިގޮތަށް އިލްތިމާސްކުރެއްވީ، ބަރަކާތްތެރި އަޟްޙާ ޢީދުގެ މުނާސަބަތުގައި ރާއްޖޭގެ ރައްޔިތުންނަށް ފޮނުއްވި ތަހުނިޔާގެ ޚިޠާބުގައެވެ.\nރައީސުލްޖުމްހޫރިއްޔާގެ ޚިޠާބުގައި، ބަރަކާތްތެރި އަޟްޙާ ޢީދުން އަޅުގަނޑުމެންނަށް ދަސްވާ ފިލާވަޅަކީ، ތިމާގެ އަމިއްލަ މަޞްލަޙަތަށްވުރެ އަނެކުންގެ މަޞްލަޙަތު އިސްކުރުންކަމަށް އެމަނިކުފާނު ވިދާޅުވިއެވެ. މިގޮތުން، އެމަނިކުފާނު ވިދާޅުވިގޮތުގައި، މި ފިލާވަޅުން އަޅުގަނޑުމެންނަށް ހާމަވެގެންދަނީ އެހެން ފަރުދުންގެ މަޞްލަޙަތާއި، ޤައުމުގެ މަޞްލަޙަތު އިސްކުރުމަށް، މާތްވެގެންވާ އިސްލާމް ދީނުގައި ދެއްވާފައިވާ އަހަންމިއްޔަތުގެ ބޮޑުކަމެވެ.\nމިއަދު އަޅުގަނޑުމެންގެ މުޖުތަމަޢުގެ ބައެއް ކަންކަން އޮތް ޙާލަތަށް އިޝާރާތްކުރައްވަމުން، ރާއްޖޭގެ ސިޔާސީ މަސްރަޙު ހަލަބޮލިވެގެން ދިޔުމަކީ، އެކަމުގެ ސަބަބުން ޤައުމުގެ ރައްޔިތުންގެ އެއްބައިވަންތަކަން ރޫޅި، ރައްޔިތުންގެ ހިތްތަކަށް ނުތަނަވަސްކަން ވެރިވެ، މުޅި ޤައުމަށް ބޮޑެތި ގެއްލުންތަކެއް ލިބި އަދި ޤައުމީ މަޞްލަޙަތަށް ލޮޅުން އަރާނެ ކަމެއްކަމަށް ރައީސުލްޖުމްހޫރިއްޔާ ވިދާޅުވިއެވެ.\nރައީސުލްޖުމްހޫރިއްޔާގެ ޚިޠާބުގައި، ސަރުކާރުގެ އަމާޒަކީ، ރައްޔިތުންނަށް ބޭނުންވާ ތަރައްޤީ، ރައްޔިތުން ހިތްހަމަޖެހޭ ފެންވަރެއްގައި ގެނެސްދިނުންކަމަށްވާއިރު، އެ ތަރައްޤީ ގެނެސްދެވޭނީވެސް ޤައުމުގައި ހަމަޖެހުމާއި އެއްބައިވަންތަކަމާއި އެކުވެރިކަން އޮވެގެންކަމަށް އެމަނިކުފާނު ވިދާޅުވިއެވެ. އަދި، ރާއްޖޭގެ ޤާނޫނު އަސާސީއާއި ޤާނޫނުތަކާއި އެ ޤާނޫނުތަކުގެ ދަށުން ހަދާފައިވާ ގަވާއިދުތަކަށް އެންމެން އިޙްތިރާމު ކޮށްގެން، އެއަށް ބޯލަނބައިގެންކަމުގައި އެމަނިކުފާނު ވިދާޅުވިއެވެ.\nދިވެހިރާއްޖެއަކީ، އަޅުގަނޑުމެން އެންމެންގެ ޤައުމުކަން އަބަދުވެސް ހަނދާނުގައި ބަހައްޓަވައިގެން، ޤައުމުގެ ކުރިއެރުމަށް އެންމެން ގުޅިގެން މަސައްކަތް ކުރެއްވުމަށްވެސް ރައީސުލްޖުމްހޫރިއްޔާ ގޮވާލައްވާފައިވެއެވެ.\nAuthor ޝަހީދާPosted on August 31, 2017 Categories ޚަބަރު\nސަރުކާރުން އެ ކުރީ ޝަރުތެއް ނޫންބާ: ޢަބްދުﷲ ޝާހިދު\nސަރުކާރާއެކު މަޝްވަރާކުރަން އެއްވެސް ޝަރުތެއްކޮށްގެން ނުވާނެ ކަމަށް ވިދާޅުވެ މަޝްވަރާއަށް އިދިކޮޅު ފަރާތްތަކަށް ދައުވަތު ދެއްވިއިރު، ސަރުކާރުން ޝަރުތެއް ކުރިކަމަށް ރައްޔިތުންގެ މަޖިލީހުގެ ހެންވޭރު އުތުރު ދާއިރާގެ މެމްބަރު އަބްދުﷲ ޝާހިދު ސުވާލު އުފައްދަވައިފިއެވެ.\nމިއަދު ކުރެއްވި ޓްވީޓެއްގައި ޝާހިދު ވަނީ މަޝްވަރާއަށް ދާންވާނީ އެއްވެސް ޝަރުތަކާ ނުލައި ކަމަށް ބުނުމަކީ ސަރުކާރުން ޝަރުތެއް ކަނޑައެޅުން ނޫންބާއޭ ވިދާޅުވެ ސުވާލު އުފައްދަވާފައެވެ.\nކުރީގެ ރައީސް މައުމޫން އަބްދުލް ގައްޔޫމް ވެސް ހިމެނިވަޑައިގަންނަވާގޮތަށް އިދިކޮޅު ސިޔާސީ ޕާޓީތަކުގެ ލީޑަރުންނާއެކު މަޝްވަރާކުރަން ސަރުކާރުން ދައުވަތު އެރުވީ އިއްޔެއެވެ.\nސަރުކާރުން އެ ދައުވަތު ދިންކަން ހާމަކުރެއްވީ ރައީސް އޮފީހުގައި އިއްޔެ ބޭއްވި ނޫސްވެރިންގެ ބައްދަލުވުމެއްގައި ފިޝަރީޒް މިނިސްޓަރ ޑރ. މުހައްމަދު ޝައިނީއެވެ.\nޝައިނީ ވިދާޅުވީ ރާއްޖެއަށް އިސްލާހީ ބަދަލުތަކެއް ގެންނަން ބޭނުންވާ ވާހަކަ އިދިކޮޅު ފަރާތްތަކުން ބުނަމުން އަންނަ ކަމަށެވެ. ނަމަވެސް މިފަހަރު ޝަރުތުތަކެއް ކުރަމުން އަންނަތަނެއް ނުފެންނަ ކަމަށާއި އެހެންކަމުން ސަރުކާރަށް ގަބޫލު ކުރެވުނީ މަޝްވަރާތައް ކުރިއަށްގެންދަން ކަމަށެވެ.\nއޭނާ ވިދާޅުވީ އިދިކޮޅު ފަރާތްތަކާއެކު މަޝްވަރާކުރުމުގެ ފުރުސަތު އެއްވެސް އިރެއްގައި ސަރުކާރުން ބަންދުނުކުރާ ކަމަށެވެ.\nއެހެން ފަހަރުތަކާ ޚިލާފަށް މިފަހަރު ރައީސް މައުމޫނަށް ދައުވަތުދެއްވީ އިދިކޮޅު ހަރަކާތްތަކުގައި އިސްކޮށް އުޅުއްވާތީ ކަމަށް ޝައިނީ ވިދާޅުވިއެވެ.\nއެ މަޝްވަރާތަކުގައި ޖަލު ހުކުމްތަކުގެ ވާހަކަ އާއި ދައުލަތަށް ދައްކަންޖެހޭ ފައިސާގެ ވާހަކަ އައިސްފިނަމަ އެއީ އިޚްލާސްތެރި މަޝްވަރާއަކަށް ނުވާނެ ކަމަށް ވެސް އޭނާ ވިދާޅުވިއެވެ.\nސައުދީން ޓެރަރިސްޓުންނަށް އެހީތެރިވާކަމަށް އިރާނުގެ ރައީސް ވިދާޅުވެއްޖެ\nސައުދީ އަރަބިއްޔާއިން ޔަމަނުގައި ހިނގަމުންދާ ދާހިލީ ހަނގުރާމައިގައި ޓެރަރިސްޓުންނަށް އެހީތެރިވާކަމަށް ތުހުމަތުކޮށް މިކަން ވަގުތުން ހުއްޓާލުމަށް އިރާނުގެ ރައީސް ހަސަން ރޫހާނީ ގޮވާލައިފިއެވެ.\nސައުދީ އަރަބިއްޔާއާއި އިރާނުން ޔަމަނަށް ބާރުފޯރުވުމަށް ވާދަކުރަމުންދާއިރު މި ދެ ގައުމުން ދަނީ ޔަމަނުގެ އިތުރުން އިރާގު، ސީރިޔާ އަދި ލުބްނާން ފަދަ ގައުމުތަކުގެ ދާހިލީ ކަންކަމުގައިވެސް ސަޕޯޓްކޮށް އެހީތެރިވަމުންނެވެ. އިރާނުގެ ރައީސް ހަސަން ރޫހާނީ ވަނީ ސައުދީ އަރައްބިއްޔާއިން ޔަމަން ފަދަ ގައުމުތަކުގައި ކުރިއަށް ގެންދާ ހަރަކާތްތަކަކީ އެގައުމާއި އިރާނާއި ދެމެދު އޮންނަ ގުޅުން ރަނގަޅު ނުކުރެވޭ މައިގަނޑު ސަބަބުގެގޮތުގައި ސިފަކުރައްވައިފައެވެ.\nޔަމަނުގައި ހިނގަމުންދާ ދާޙިލީ ހަނގުރާމައިގައި އިރާނުން އެހީތެރިވަމުންދާ ހޫތީ ހަނގުރާމަވެރިން ވަނީ އެގައުމުގެ ވެރިރަށް ސަންއާގެ ކޮންޓްރޯލް ސަރުކާރުގެ އަތުން އަތުލައި ޔަމަނުގެ ދެވަނައަށް އެންމެ ބޮޑު ރަށްކަމުގައިވާ އަދަން ހިފުމަށްވެސް މިސްރާބުޖަހައިފައެވެ. އިރާނުން އެހީތެރިވަމުންދާ ހޫތީ ހަނގުރާމަވެރިންނާއި ދެކޮޅަށް ސައުދީ އަރައްބިއްޔާ އިސްވެ އޮވެ އުފެއްދި ކޯލިޝަނަކުން ދަނީ އަސްކަރީ މަތިންދާބޯޓު ބޭނުންކޮށްގެން ވަރުގަދަ ވައިގެ ހަމަލާތަކެއްވެސް ދެމުންނެވެ.\nޔަމަނުގެ ދާޙިލީ ހަނގުރާމަ ވަރުގަދަޔަށް ކުރިޔަށްދާއިރު އެގައުމަށް ވަނީ ނުރައްކާތެރި ބައްޔެއްކަމުގައި ކޮލެރާ ހަލުވި ސްޕީޑްއެއްގައި ފެތުރެން ފެށުމާއި އެކު އެކަމާއި ދެކޮޅަށްވެސް ހަނގުރާމަކުރަން މަޖުބޫރުވެފައެވެ.\nޔަމަނުގައި ކޮންމެ ދުވަހަކުވެސް ކޮލެރާ އަށް ޝައްކުކުރެވޭ 5000އެއްހާ މީހުން ރިޕޯޓްކުރަމުންދާކަމަށް ހަބަރުލިބިފައިވާއިރު ހިގަމުންދާ ދާޚިލީ ހަގުރާމައިގެ ސަބަބުން އެގައުމުގައި ސިއްހީ ފަރުވާދޭ ތަންތަނަށް ވަނީ އެންމެ އެދެވޭގޮތުގައި މި ބަލި ޖެހިފައިވާ މީހުންނަށް ފަރުވާކުރުމަށް އަދި މި ބަލި އިތުރަށް ފެތުރުނަ ނުދިނުމަށް މަސައްކަތްކުރުމަށްވެސް ބޮޑެތި ދަތިތަކަކާއި ކުރިމަތިވެފައެވެ.\nAuthor .Posted on August 31, 2017 September 1, 2017 Categories ދުނިޔެ\nޔޯގާގެ ސަބަބުން ހަށިގަނޑަށް އެތަށް އެތަށް ފައިދާތަކެއް\nޔޯގާއަކީ މީހާގެ ހަށިގަނޑު ހަމަޖައްސައިދީ މީހާއަށް އެތައް ގޮތަކުން އެތައް ފައިދާއެއް ލިއްބައިދޭ ކަސްރަތުގެ ބާވަތެކެވެ. ޔޯގާއަކީ އޭގެ ސަބަބުން މީހާގެ ހަށިގަނޑުގެ ކަށިތައް ވަރުގަދަކޮށްދޭ ކަސްރަތެކެވެ. މިގޮތުން ޔޯގާގައި އަމިއްލަ ބަރުދަން އުފުލަންޖެހޭފަދަ އެކްސަސައިޒްތަކުގެ ސަބަބުން ކަށިތައް ވަރުގަދަކޮށްދީ އޮސްޓިއޮޕޮރޮސިސް ފަދަ މައްސަލަތަކާއި މީހާ ދުރުކޮށްދޭކަމަށް ތަޖުރިބާކާރުން ވަނީ ބުނެފައެވެ.\nއެމެރިކާގެ ކެލިފޯނިއާރ ސްޓޭޓް ޔުނިވާރސިޓީ،ގެ އިތުރުން ލޮސް އެންޖެލިސް ގެ ޔުނިވަރސިޓީއަކުންވެސް ކުރިއަށް ގެންދިޔަ ދިރާސާއަކުން ކޮންމެ ދުވަހަކުވެސް ޔޯގާ ހަދާ މީހުންގެ ހަށިގަނޑުގެ ކަށިތައް ވަރުގަދަވެ ކަށިތަކުގެ ޑެންސިޓީ ލެވެލްތައް އިތުރުވާކަމަށް ފާހަގަ ކުރެވިފައިވާ ކަމަށް ވަނީ ބުނެފައެވެ.\nމީގެ އިތުރުންވެސް ޔޯގާ އަކީ މީހާގެ ނިދުމަށްވެސް ފަސޭހަކޮށްދޭ ކަސްރަތެކެވެ. މިގޮތުން ދުވާލުގެ ބުރަތައް ނިދުމުގެ ކުރިން ޔޯގާ ނިޑްރާ ފަދަ އެކްސަސައިޒްތައް ކުރުމުން މީހާގެ ހިއްސުތައް ފަސޭހަކޮށްދީ ސިނކުޑިން ހާސްކަން ފިލުވައިލައިދެއެވެ.\nއަދި ހަށިގަނޑުގެ ނާވަސް ސިސްޓަމްއަށްވެސް ލުއިފަސޭހަތަކެއް ޔޯގާއިން ގެނުވައިދޭއިރު މިއީ މީހާ ނިދުމަށް ފަސޭހަކޮށްދީ އަރާމު ފުން ނިންޖެއް މީހާއަށް ގެނުވަދޭކަމެއްކަމަށް ތަޖުރިބާކާރުން ވަނީ ބުނެފައެވެ. ޔޯގާއަކީ ނޭދެވޭ ގޯސް އަމަލަކާއި ދުރުވުމަށްވެސް ވަރަށް ރަނގަޅު ކަމެކެވެ. މިގޮތުން މަސްތުވާތަކެތި އަދި ދުންފަތުގެ އިސްތިއުމާލުކުރުން ފަދަ ކަންކަން ހުއްޓާލާ ބައެއް ފަރާތްތަކުން ވަނީ ޔޯގާ ހަދަން ފެށުމާއިއެކު މިފަދަ ނޭދެވޭ އަމަލުތަކާއި މުޅިން ދުރުވުމަށް ފަސޭހަވެގެންދާކަމަށްވެސް ހާމަކޮށްފައެވެ.\nAuthor .Posted on August 31, 2017 Categories މަޢުލޫމާތު\nދުނިޔޭގެ އެކިކަންކޮޅުތަކުން ދެ މިލިޔަން މުސްލިމުން ހައްޖުގެ މަތިވެރި އަޅުކަންއަދާކުރުމަށް މައްކާގައި\nހައްޖުގެ މަތިވެރި އަޅުކަން އަދާކުރުމަށް ދުނިޔޭގެ އެކިކަންކޮޅުތަކުން މިއަހަރު ސައުދީ އަރަބިއްޔާއަށް ދެމިލިޔަނަށް މުސްލިމުން އައިސްފައިވާ ކަމަށްސައުދީ ސަރުކާރުން ހާމަކޮށްފިއެވެ.\nސައުދީ ކަމާއި ބެހޭ އިދާރާތަކުން އާންމުކޮށްފައިވާ ހިސާބުތައް ދައްކާގޮތުން އެންމެ ގިނައިން ހައްޖަށް މީހުން އައިސްފައިވަނީ ވައިގެ މަގުންނެވެ.ވައިގެ މަގުން މިއަހަރު 1,483,522ހައްޖުވެރިން ސައުދީއަށް އެތެރެވެފައިވާއިރު އެއްގަމު މަގުން 86,149އަދި ކަނޑުމަގުން 14,598ހައްޖުވެރިން ސައުދީއަރަބިއްޔާއަށް އައިސްފައިވާކަމަށްވެސް ހިސާބުތަކުން އެގިފައިވެއެވެ.\nމިއަހަރުވެސް އެންމެ ގިނައަދަދަކަށް މުސްލިމުން ހައްޖަށް އައިސްފައިވަނީ މުސްލިމުންގެ އާބާދީ އެންމެ ބޮޑު އެއްގައުމުކަމުގައިވާ އިންޑޮނޭސިއާއިންނެވެ.އޭގެ އިތުރުން އިންޑިޔާ،ޕާކިސްތާން އަދި ބަންގްލަދޭޝްއިން ވެސް ސައުދީއަށް މިއަހަރު ދިޔަ ހައްޖުވެރިންގެ އަދަދު އެހެން އަހަރުތަކަށް ވުރެ އިތުރު ވެފައިވާކަމަށް ވެއެވެ.\nހައްޖުގެ މަތިވެރި އަޅުކަމަށް ދުނިޔޭގެ ކަންކޮޅުތަކުން މުސްލިމުން ސައުދީއަށް އައިސްފައިވާއިރު ހައްޖުވެރިން މި އޮގަސްޓްމަހުގެ 30ވަނަދުވަހުންފެށިގެން އަންނަ ސެޕްޓެމްބަރ މަހުގެ 4ވަނަދުވަހާއި ހަމަޔަށް ސައުދީގައި މަޑުކުރާނެކަމަށްވެސް ވެއެވެ.\nއެހެން އަހަރުތަކެކޭ އެއްގޮތަށް މިއަހަރުވެސް ހައްޖުގެ މަތިވެރި އަޅުކަން އަދާކުރުމަށް މައްކާއަށްދިޔަ ހައްޖުވެރިންނަށް ސައުދީ ސަރުކާރުންވަނީ ވަރަށް ފުރިހަމަ މަރުހަބާއެއް ކިޔާފައެވެ. އަދި ހައްޖުގެ އެންމެހާކަންކަން ކުރީއަހަރުތަކަށް ވުރެ ފުރިހަމަ ކުރުމަށްވެސް ސައުދީސަރުކާރުން ބޮޑެތި މަސައްކަތް ތަކެއް ކޮށްފައިވާނެކަމަށް ސައުދީއަރަބިއްޔާގެ ހައްޖުގެ ކަންތަށްތަކާއި ބެހޭ އޮފީހުންވަނީ ބުނެފައެވެ.\nމިއަހަރު ހައްޖުވެރިންގެ ސަލާމަތީ ކަންކަން ބެލެހެއްޓުމަށް ވެސް ސައުދީސަރުކާރުންވަނީ 100،000 ސިފައިން ނެރެފައެވެ.އަދި ސަލާމަތީ ކަންކަމަށް ތައްޔާރު ވުމަޓަކައި މިނާ،މުސްދަލިފާގެ އިތުރުން އަރަފާތުގައި ވަނީ މިލިޓަރީ ސިފައިންގެ ޚާއްސަ ޕެރޭޑެއް ބާއްވާފައެވެ. މިހަރަކާތްތަށް ސައުދީ އަރަބިއްޔާގެ ކްރައުން ޕްރިންސް މުހައްމަދު ބިން ސަލްމާން ވަނީ ބައްލަވާލައްވާފައެވެ.\nAuthor .Posted on August 31, 2017 Categories ޚަބަރު\nހައްޖުވެރިންގެ ސަލާމަތީ ކަންކަން ބެލެހެއްޓުމުގައި އެއްލައްކަ ސިފައިން ހަރަކާތްތެރިވާނެ\nހައްޖުވެރިންގެ ސަލާމަތީކަންކަން ބެލެހެއްޓުމަށްޓަކައި މިއަހަރު މައްކާގައި 100،000 ސިފައިން ހަރަކާތްތެރިވާނެކަމަށް ސައުދީސަރުކަރުން ބުނެފިއެވެ.\nސައުދީން ބުނެފައިވަނީ މިއަހަރުގެ ސަލާމަތީކަންކަން ބެލެހެއްޓުމަށް ނެރެފައިވާ އެއްލައްކަ ސިފައިން ވަނީ އަރަފާތު އަދި މިނާ ގެ އިތުރުން މުޒްދަލިފާގައި ޚާއްސަ ފަސް ޑްރިލް ބާއްވައިފަ އެވެ. އަދި ސައުދީގެ ކްރައުން ޕްރިންސް މުހައްމަދު ބިން ސަލްމާން ވަނީ ހައްޖުވެރިންގެ ސަލާމަތީ ކަންކަން ހުރިނެތް ގޮތް ބައްލަވާލައްވާފައެވެ.\nސައުދީގެ ޑިފެންސް އިން ބުނެފައިވަނީ ސަލާމަތީކަންކަން ޕްލޭންކުރެވިފައިވާ ގޮތަށް ކުރިޔަށްދާކަމަށާއި އަދި މިޕްލޭންތައް ތަންފީޒު ކުރުމުގައި ސައޫދީގެ ކަމާބެހޭ ހުރިހާ އިދާރާތަކުން އެއްބާރުލުން ލިބޭކަމަށެވެ. ހައްޖުވެރިންގެ ސަލަމަތަށްޓަކައި ހަރަކާތްތެރިވާ އެއްލައްކަ ސިފައިންގެ ތެރޭގައި ޙައްޖާއި އުމުރާގެ އަމަނުގެ ނަމުގައި އުފައްދާފައިވާ ޚާއްސަ ބާރުތަކުގައި ހިމެނޭ 45 ހާސް މީހުންވެސް ހިމެނެ އެވެ.\nކުރީ އަހަރުތަކާ އަޅާބަލާއިރު މިއަހަރު ހައްޖުގެ އަޅުކަން އަދާކުރުމަށް ފުރުސަތު ދިން މީހުންގެ އަދަދު އިތުރުވެފައިވާއިރު ސައުދީން މިފަހަކަށް އައިސް ގުޅުންކަޑާލާފައިވާ އަވައްޓެރި ގަތަރުން މިއަހަރުގެ ހައްޖުގެ އަޅުކަމަށް ސައުދީއަށް އެތެރެވެފައިވަނީ ވިހިހާސް މީހުންނެވެ.އެކަން ވަނީ ގަތަރުގެ އިސްލާމިކް އެފެއާރޒް މިނިސްޓްރީންވެސް ކަށަވަރުކޮށްފައެވެ.\nޙައްޖުގެ އެންމެ މުހިންމު އަޅުކަމަކީ ޢަރަފާތު ބިމުގައި މާތް ﷲ އަށް ނިކަމެތިވެ މަޑުމޮޅި ކަމުގައި ތިބޭ ތިބުމެވެ\nޙައްޖުގެ އެންމެ މުހިންމު އަޅުކަމަކީ ޙައްޖުމަހުގެ9ވަނަ ދުވަހު ޢަރަފާތު ބިމުގައި މާތް ﷲ އަށް ނިކަމެތިވެ މަޑުމޮޅި ކަމުގައި ތިބޭ ތިބުމެވެ. ޢަރަފާތު ދުވަހަށް ޙައްޖު ދުވަހޭ ކިޔެނީ މިހެން ވެގެންނެވެ. އެ ދުވަހު މާތްﷲ އެކަލާނގެ އަމުރުފުޅަށް ކިޔަމަން ގަނެގެން ޙައްޖަށް ދިޔަ މީހުންނާމެދު ފަޚްރުވެރިވެ ވޮޑިގަންނަވާނެއެވެ. ކީރިތި ރަސޫލާ ހަދީސްކުރައްވަނީ انْظُرُوا إِلَى عِبَادِى جَاءُونِى شُعْثًا غُبْرًا – [ތިމަން ރަސްކަލާނގެ އަޅުން ތިމަން ރަސްކަލާނގެ އަމުރުފުޅަށް އިޖާބަދީ ދަތުރުފަތުރުކުރުމުގެ ވަރުބަލިކަމާ އެކު، މިތަނަށް އައިސްތިބިގޮތް، ތިޔަބައިމީހުން، ފަހެ، ދެކެ ބަލާށެވެ.] އެކަލާނގެ އެކަލާނގެ މަލާއިކަތުންނަށް ވަޙީ ކުރައްވާނެއެވެ.\nއަދި އެކަލާނގެ އެކަލާނގެ މަލާއިކަތުން ހެކި ކުރައްވާ އެކަލާނގެ އަޅުންނަށް ފާފަ ފުއްސަވާ ދެއްވާނެއެވެ. މިކަމުގެ ސަބަބުން ޙައްޖުވެރިން އެމީހުންގެ މައިންގެ ބަނޑުން އުފަންވި ދުވަސް ފަދައިން އެއްވެސް ފާފައެއްނެތް ޠާހިރު ބަޔަކަށް ވެގެންދާނެއެވެ. އެހެންކަމުން ޙައްޖަކީ އަލުން އުފަންވުމެކެވެ. مَنْ حَجَّ وَلَمْ يَرْفُثْ وَلَمْ يَفْسُقْ رَجَعَ مِنْ ذُنُوبِهِ كَيَوْمِ وَلَدَتْهُ أُمُّهُ – ފާޙިޝް ޢަމަލެއް އަދި ފާސިޤު ޢަމަލެއް ނުކޮށް ޙައްޖުވި މީހާ، ފަހެ، އޭނާގެ މަންމަ އޭނާ ވިހޭދުވަސް ފަދައިން (ޠާހިރުކަމަށް) އެނބުރި ހިނގައްޖެއެވެ.]\nއަލުން އުފަންވުމަކީ ބާއްޖަވެރި ރަނގަޅުފެށުމެކެވެ. ޙައްޖުވެރިޔާ އަލަށް އުފަންވި މީހަކާ އެއްފަދަ ކުރެއްވުމުގެ މާނައަކީ؛\n1- އޭނާއަކީ ސަލާމަތް ހިތެއްގެ ވެރިއެކެވެ.\n2- އޭނާއަކީ ސަލާމަތް ހަށިގަނޑެއްގެ ވެރިއެކެވެ.\n3- އޭނާއަކީ ސަލާމަތް ފިޠުރަތެއްގެ ވެރިއެކެވެ.\n4- އޭނާއަކީ އާޚިރަތާ ދިމާއަށް ރަނގަޅަށް މިޞްރާބު ހިފާފައިވާ މީހެކެވެ.\nއެހެންކަމުން ޙައްޖުގެ މަނާސިކުތައް އަދާކޮށް ހެޔޮ ރަނގަޅު ގޮތުގައި އަލަށް އުފަންވެގެން އައިމީހާ މިދަންނަވާ ކަންތައްތަކުގައި ތެދުމަގަށް އެނބުރި ގަންނަން ޖެހޭނެއެވެ.\nމާތްﷲ ވަޙީ ކުރައްވަނީ ” أَيُّهَا الَّذِينَ آمَنُوا اتَّقُوا اللَّـهَ وَقُولُوا قَوْلًا سَدِيدًا – އޭ އީމާންވެއްޖެ މީސްތަކުންނޭވެ! ތިޔަބައި މީހުން ﷲއަށް ތަޤްވާވެރިވެ ސީދާވެގެންވާ ބަހަކުން ބަސްބުނާށެވެ. ” މިގޮތަށް ޢަމަލުކުރާމީހުންނަށް މާތްﷲ ދެއްވާ ސަވާބާއި ދަރުމަ ބަޔާންކޮށްދެއްވައި ވަޙީކުރައްވަނީ ” يُصْلِحْ لَكُمْ أَعْمَالَكُمْ وَيَغْفِرْ لَكُمْ ذُنُوبَكُمْ – (އޭރުން) ތިޔަބައިމީހުންނަށްޓަކައި، ތިޔަބައިމީހުންގެ ޢަމަލުތައް އެކަލާނގެ އިޞްލާޙު ކޮށްދެއްވާނެތެވެ. އަދި ތިޔަބައިމީހުންނަށްޓަކައި، އެކަލާނގެ ތިޔަބައިމީހުންގެ ފާފަތައް ފުއްސަވައިދެއްވާނެތެވެ. اللَّه އަށާއި، އެކަލާނގެ ރަސޫލާއަށް ކިޔަމަންވާ މީހާ (ދަންނާށެވެ!) ފަހެ، ހަމަކަށަވަރުން، ބޮޑުވެގެންވާ ނޞީބު ލިބުމަކުން އެމީހާއަށް ނަޞީބު ލިބިއްޖެއެވެ. “\nމާތް ﷲވަޙީ ކުރައްވަނީ ” مَنْ عَمِلَ صَالِحًا مِّن ذَكَرٍ أَوْ أُنثَىٰ وَهُوَ مُؤْمِنٌ فَلَنُحْيِيَنَّهُ حَيَاةً طَيِّبَةً – އީމާންވެގެންވާ ޙާލު، ޞާލިޙު ޢަމަލުކުރާ މީހާ، އެއީ ފިރިހެނަކަށް ވިޔަސް ނުވަތަ އަންހެނަކަށް ވިޔަސް، ފަހެ ތިމަން ރަސްކަލާނގެ އެމީހަކު ރަނގަޅު ވެގެންވާ ޙަޔާތެއްގައި ދިރުއްވަވާ ހުށީމެވެ.”\nއޭނާގެ ޙާލު އަޙްވާލު:\nމާތް ﷲ ވަޙީ ކުރައްވަނީ ” فَاسْتَقِمْ كَمَا أُمِرْ‌تَ وَمَن تَابَ مَعَكَ وَلَا تَطْغَوْا ۚ إِنَّهُ بِمَا تَعْمَلُونَ بَصِيرٌ ފަހެ، ކަލޭގެފާނަށް އަމުރު ކުރެއްވުނު ފަދައިން ކަލޭގެފާނުގެ އަރިހުގައި އީމާންވެ، ތަވްބާވެގެންތިބި މީހުންނާ އެކު، ކަލޭގެފާނު ސީދާވެވަޑައިގަންނަވާށެވެ! އަދި ތިޔަބައި މީހުން ޙައްދު ފަހަނަޅާ ނުދާށެވެ. ހަމަކަށަވަރުން އެކަލާނގެއީ ތިޔަބައިމީހުން ކުރާ ޢަމަލުތަކަށް މޮޅަށް ބައްލަވާވޮޑިގެންވާ ރަސްކަލާނގެއެވެ. “\nއިސްވެ ދެންނެވި ކަންތައްތައް ކުރެވޭނީ މާތްﷲ އަށް ކިޔަމަން ގަތުމާއި މުންކަރާތްތަކާ ދުރުހެލިވުމަށް ދަހިވެތިވެ ގަދައަޅާ މަސައްކަތް ކުރުން މަތީގައި ދެމިހުރެގެންނެވެ.\nޙައްޖަކީވެސް ޖިހާދެކެވެ. އެކަމަކުއެއީ އެކަމުގެ ތެރޭގައި ހަނގުރާމައެއް ނެތް، ކުރިމަތިލުމެއް ނެތް ޖިހާދެކެވެ. އެހެންކަމުން ޙައްޖުން އަވަދިވެގެން ޤައުމަށް އެނބުރި އައިސް ޖިހާދުގެ މަތީގައި ދެމިހުންނަން ވާނެއެވެ. ޖިހާދުގެ ތެރޭގައި ނަފްސާ ދެކޮޅަށް ކުރެވޭ ޖިހާދާއި، ޝައިޠާނާއާ ދެކޮޅަށް ކުރެވޭ ޖިހާދާއި ، ޤައުމަށްޓަކައި ކުރެވޭ ޖިހާދު ހިމެނެއެވެ. އޭގެ ތެރޭގައި އުއްމަތުގެ އެއްބައިވަންތަ ކަމަށްޓަކައި ކުރެވޭ ޖިހާދުވެސް ހިމެނެއެވެ.\nޙައްޖުގެ މަނާސިކު ތަކަކީ އުއްމަތުގެ އެއްބައެއްވަންތަކަން ކަށަވަރު ކޮށްދޭ ކަމެކެވެ. ޙައްޖުގެ މަނާސިކުގެ ތެރޭގައި ޙައްޖުވެރިންގެ އަޅުކަންތަކާއި ތަލްބިޔާއާއި އިޙްރާމު ހެދުމުން ފެނިގެންދަނީ މިއުއްމަތުގެ މަތިވެރިކަމާއި އެއްބައިވަންތަކަމެވެ. ޙައްޖުގެ އަޅުކަންތަކުގެ ތެރޭގައި ޤައުމުތަކުގެ ތަފާތުކަމާއި، ނަސްލުތަކުގެ ތަފާތު ކަމާއި، ބަހުގެ ތަފާތު ކަމާއި ،ކުލައިގެ ތަފާތުކަންވަނީ ނެތިގެން ގޮސްފައެވެ.\nއިސްލާމީ އުއްމަތުގެ ކާމިޔާބީތަކާއި ،މަތިވެރިކަމާއި ،އައުދާނަކަން އޮތީ މި އެއްބައި ވަންތަކުގެ މަތީގައެވެ. ﷲ ތަޢާލާ ވަނީ އަޅުގަނޑުމެންނަށް ބައިބައިވެގެން ނުދިއުމަށް އަންގައިފައެވެ. މާތް އަންގަވަނ ” وَلَا تَنَازَعُوا فَتَفْشَلُوا وَتَذْهَبَ رِ‌يحُكُمْ – ތިޔަބައިމީހުން ދެބަސްވެ އަރާރުންނުވާށެވެ. އޭރުން ތިޔަބައިމީހުން ނާކާމިޔާބު ވެދާނެއެވެ. އަދި ތިޔަބައި މީހުންގެ ބާރު ނެތި ހިނގައިދާނެއެވެ.”\nއިސްލާމްދީނުގެ ދުޝްމަނުން އެމީހުންގެ ރޭވުންތަކާއި މަޝްރޫޢުތައް ތަންފީޒު ކުރުމަށްޓަކައި މި އެއްބައިވަންތަކަށް ނަގައިލުމަށް ފިޔަވަޅު އަޅައިފައިވެއެވެ. މުސްލިމުންގެ އެއްބައިވަންތަކަމުގެ ބާރާއި ނުފޫޒު އެމީހުންނަށް ފެނިފައިވާތީއެވެ. މިހެންވެ ހުރިހާ ޒަމާނެއްގައިވެސް އިސްލާމްދީނުގެ ދުޝްމަނުން މަސައްކަތްކޮށްފައިވަނީ މުސްލިމުންގެ ސަފުތައް ބައިބައިކުރުމަށެވެ. އެމީހުންގެ މެދުގައި ފިތުނައިގެ އަލިފާން ރޯކުރުމަށެވެ. މުސްލިމުން ޣާފިލުކަމާއި ޖާހިލުކަންމަތީ ބައި ތިއްބުމަށް ޓަކައެވެ. އެމީހުންގެ ވެރިކަމާއި ސިޔާދަތު ދެމެހެއްޓުމުގެ ބޭނުމުގައެވެ.\nޢަރަފާތުގައި ޙައްޖުވެރިން ހޭދަކުރާ ވަގުތުކޮޅަކީ މިއެއްބައިވަންތަކަމުގެ ޢަމަލީ ތަމްރީނުތައް ލިބިގަންނަ ވަގުތުކޮޅެކެވެ. ޙައްޖުވެރިޔާ ޤައުމަށް އެނބުރި ގޮސް ޙައްޖު މޫސުމުގައި އުޅުނު ރިވެތި އަދި މާތް އަޚްލާޤުގެ މަތީގައި އުޅެވޭތޯ ބަލަން ޖެހޭނެއެވެ. ޙައްޖުގެ އަޚްލާޤުން ގަހަނާ އަޅައިގެންނެވެ. އޭނާގެ ހުރިހާ މުޢާމަލާތުތަކާއި ސުލޫކެއްގައި ލެވިފައި ހުންނަން ޖެހޭނީ މިއަޚްލާޤުގެ ދަވާދެވެ.\nAuthor .Posted on August 31, 2017 September 1, 2017 Categories ދީން\nއާސެނަލް އިން ޗެމްބަލެއިން ބަހައްޓަން ބޭނުންނުވޭ\nއާސެނަލްގެ އެލެކްސް އޮކްސްލޭޑް ޗެމްބަލެއިން ޗެލްސީއަށް ބަދަލުވުމަށް ދެ ކުލަބުގެ ދެމެދުގައި އެއްބަސްވުމަކާއި ހަމަޔަށް އާދެވިފައިއޮތުމަށްފަހު އެ އެއްބަސްވުމަށް އިންކާރުކުރުމުން އާސެނަލްއިން ޗެމްބަލެއިން ބަހައްޓަން ބޭނުންނުވާކަމަށް ބުނާ ރިޕޯޓްތަކެއް އާންމުވެއްޖެއެވެ.\nބެލެވޭގޮތުގައި އާސެން ވެންގާރ ޗެމްބަލެއިންއަށް ކުރާ އިތުބާރު ގެއްލިފައިވާއިރު އާސެނަލްގައި ޗެމްބަލެއިންއަށް އިތުރަށް ހުރުމުގެ ފުރުސަތު ކުލަބުން ދޭކަށް ބޭނުމެއް ނުވެއެވެ. ދެން ޗެމްބަލެއިންއަށް އޮތް ހަމައެކަނި ފުރުސަތަކީ ޕްރެމިއާރ ލީގުގެ ވާދަވެރި ލިވަޕޫލްއެވެ.\nޗެލްސީއާއި އާސެނަލްއިން ޗެމްބަލެއިންގެ ޓްރާންސްފާރ ނިންމައިގެން ތިބިނަމަވެސް ހަބަރުލިބޭގޮތުގައި އެންމެ ފަހު ވަގުތުގައި މި ޓްރާންސްފާރއަށް އިންކާރުކުރީ ޗެމްބަލެއިންއެވެ. ޗެމްބަލެއިން ޗެލްސީއަށް ބަދަލުނުވި ވަކި ސަބަބެއް އަދި އޭނާ ހާމަކޮށްފައެއް ނުވެއެވެ.\nލިވަޕޫލްއިންވެސް ޗެމްބަލެއިން ގަތުމަށް ޝައުގުވެރިވާކަމަށް އެތައް ފަހަރެއްގެ މަތިން ރިޕޯޓްކުރެވިފައިވާއިރު ލިވަޕޫލްއިން ޗެމްބަލެއިންއަށްޓަކައި ހަރަދުކުރަން ތައްޔާރަށް އޮތީ ޗެލްސީއިންވެސް ހުށަހެޅި 35 މިލިއަން ޕައުންޑް ނުވަތަ އެއަށްވުރެވެސް ދަށް އަގެކެވެ.\nޗެމްބަލެއިންއަކީ އިނގިރޭސިވިލާތުގައި މިވަގުތު ހުރި އެންމެ ހުނަރުވެރި ޒުވާން އެއް ކުޅުންތެރިޔާގެ ގޮތުގައި ގިނަ ބަޔަކުދެކޭއިރު ލިވަޕޫލްއަކީ ޗެލްސީއަށްވުރެ ޗެމްބަލެއިންއާއި މާގުޅޭނެ ކުލަބެއްކަމަށް ފުޓުބޯޅަ ދިރާސާ ކުރާ ބައެއް ފަރާތްތަކުން ވަނީ ބުނެފައެވެ.\nAuthor .Posted on August 31, 2017 September 1, 2017 Categories ކުޅިވަރު\nގާސިމް ބޭސްފަރުވާ އަށް ބޭރަށް ނުފޮނުވަން އެތަށް ބަހަނާތަކެއް\nޖުމްހޫރީ ޕާޓީގެ ލީޑަރ ގާސިމް އިބްރާހީމްގެ ބޭސްފަރުވާގެ މައްސަލަ އަކީ މިހާރު އެންމެ ކަންބޮޑުވުމާއެކު ގިނަ ބަޔަކު ފާހަގަކުރަމުން އަންނަ އެއްކަމެވެ. އެމަނިކުފާނު ބޭސްފަރުވާއަށް ފޮނުވުމަށް ދައުލަތުގެ މުއައްސަސާތަކުގެ މައްޗަށް ލާޒިމްކޮށް ކްރިމިނަލް ކޯޓުން އަމުރެއް ނެރެފައިވާއިރު، އެ އަމުރު ތަންފީޒު ކުރަމުން އަންނަ މަންޒަރެއް ނުފެނެއެވެ.\nގާސިމް އިންރާހީމް ބޭސްފަރުވާއަށް ނުފޮނުވަން ސަރުކާރުން ނިންމާފައިވާ ކަމަށް މިދިޔަ ހަފްތާގައި “ހަފުތާ” އަށް މައުލޫމާތު ހިއްސާކުރި ސަރުކާރުގެ އޮފިޝަލަކު ވަނީ ވިދާޅުވެފައެވެ. އެގޮތުން އެއޮފިޝަލް އެދުވަހު ހިއްސާކުރި މައުލޫމާތާއި ގުޅޭ ކަންތައްތައް މިހާރު ވަނީ ފެންމަތިވާން ފަށާފައެވެ.\nގާސިމް ބޭސްފަރުވާއަށް ފޮނުވުމުގެ ބަދަލުގައި އެމަނިކުފާނު ބޭސްފަރުވާއަށް ފޮނުވުން ލާޒިމްކޮށް ނެރެފައިވާ އަމުރު ދައުލަތުން އިސްތިއުނާފުކުރީއެވެ. އެއީ ކުރެވޭނެ އަމުރެއް ނޫން ކަމަށް ކަނޑައަޅައިދިނުމަށެވެ.\nޖުމްހޫރީޕާޓީންވެސް މިއަދު ވިދާޅުވީ އަމުރު އިސްތިއުނާފު ކުރުމަކީ ގާސިމް ރާއްޖޭން ބޭރަށް ފޮނުވުން ލަސްކުރަން ޖެހޭ ސަަބަބެއް ނޫން ކަމަށެވެ. އަދި ކްރިމިނަލް ކޯޓުގެ އަމުރު އެގޮތަށް އޮތުމުން ގާސިމް އިބްރާހީމް ބޭސްފަރުވާއަށް ރާއްޖެއިން ބޭރަށް ފޮނުވަން ޖެހޭނެ ކަމަށެވެ. އެހެން ނަމަވެސް އެކަން ލަސްވަމުން ދަނީ ހޯމް މިނިސްޓްރީއާއި ކަރެކްޝަނަލް ސާވިސްގެ އިހުމާލުން ކަމަށް ވެސްޖުމްހޫރިޕާޓީން ވިދާޅުވިއެވެ.\nގާސިމް ބޭސްފަރުވާއަށް ނުފޮނުވައި، ބޭސްފަރުވާއަށް ފޮނުވާނެ ކަމުގެ ދަޅަ ދައްކައިގެން އެކި އެކި ބަހަނާތައް ސަރުކާރުން މިހާރުވެސް ދައްކަމުން އަންނައިރު، ކުރިއަށް އޮތްތަނުގައި ދައްކާނެ ބަހަނާތައް އިތުރުވާނެ ކަމަށްވެސް މައުލޫމާތު ލިބިފައިވެއެވެ.\nސަރުކާރުން އެގޮތަށް ނިންމިނަމަވެސް މޯލްޑިވްސް ކަރެކްޝަނަލް ސާވިސް އިން އުޅެނީ އެކަން ސިއްރުކޮށްގެނެވެ. ނޫސްތަކުން ސުވާލުކުރުމުން ވެސް އެކަމުގައި ސާފު ޖަވާބެއް އެ ސާވިސް އިން ނުދެއެވެ.\nކަރެކްޝަނަލް ސާވިސްގެ އިންފޮމޭޝަން އޮފިސަރު އަހުމަދު ލުގުމާން ވިދާޅުވީ ގާސިމް ރާއްޖެއިން ބޭރަށް ފޮނުވުމުގެ ކުރިން ފުރިހަމަކުރަންޖެހޭ އިޖުރާއަތުތައް ދަނީ ފުރިހަމަކުރަމުންނެވެ.\nނަމަވެސް ކްރިމިނަލް ކޯޓުން ކުރި ހުކުމްގައި ގާސިމް ބޭސްފަރުވާއަށް ރާއްޖެއިން ބޭރަށް ފޮނުވުމަށް ވަނީ ކަމާބެހޭ ފަރާތްތަކުގެ މައްޗަށް އަމުރުކޮށްފައެވެ.އިޖްރާތްތަކެއްގެ ވާހަކަތަކެއް ނެތެވެ.\nގާސިމް ބޭސްފަރުވާ އަށް ފޮނުވުމުގައި ފުރިހަމަކުރަންޖެހެނީ ކޮން އިޖުރާއަތުތަކެއް ކަމެއް މީޑިއާތަކާއި އާންމު ރައްޔިތުންނަށް ސާފުކޮށްދިނުމަކީ ވެސް ކަރެކްޝަނަލް ސާވިސް އިން ކުރާނެ ކަމެއް ނޫން ކަމަށާއި ހަމައެކަނި އިޖުރާއަތުތައް ފުރިހަމަ ކުރަނީއޭ ކިޔައިގެން، ގާސިމް ބޭސްފަރުވާއަށް ފޮނުވަން އުޅޭކަން ދައްކަން އެ ސާވިސް އުޅޭ ކަމަށް މައުލޫމާތު ހިއްސާކުރި ފަރާތުން އެދުވަހުވެސް ބުނެފައިވެއެވެ. އެހެންކަމުން މިއަދު މިދަނީ އެހުރިހާވާހަކަތަކެއް ހަގީގަތަކަށްވެ ސަރުކާރަށް ކުރާ އިތުބާރު އިތުރަށް ގެއްލެމުންނެވެ.\nAuthor ޝަހީދާPosted on August 30, 2017 September 1, 2017 Categories ރިޕޯޓް\nރައީސް މައުމޫންގެ ދެކަނބަލުން ފާރިސްއާ ބައްދަލުކުރައްވައިފި\nކުރީގެ ރައީސް މައުމޫން އަބްދުލް ގައްޔޫމާއި އެމަނިކުފާނުގެ އަނބިކަނބަލުން ނަސްރީނާ އިބްރާހީމް، ޖަލުގައި އޮންނެވި ދަރިކަލުން އަހުމަދު ފާރިސް މައުމުނާ ބައްދަލުކުރައްވައިފިއެވެ.\nފާރިސްއާ ބައްދަލުކުރެއްވުމަށްފަހު ރައީސް މައުމޫން ކުރެއްވި ޓްވީޓެއްގައި ވިދާޅުވީ ފާރިސްގެ ހާލު ރަނގަޅު ކަމަށާއި ކަރެކްޝަނަލް ސާވިސްގެ މުވައްޒަފުން ވެސް އެހީތެރިވަމުން އަންނަ ކަމަށެވެ.\nއިންސާފެއް ނެތް މައްސަލައެއްގައި އީދުގައި ވެސް ފާރިސް އޮންނަން ޖެހިފައި ވަނީ ޖަލުގައި ކަމަށް އެމަނިކުފާނު ވިދާޅުވިއެވެ.\nރައީސް މައުމޫންގެ ޓްވީޓުގައި ފާރިސް މިނިވަން ކުރުމަށް ވެސް ވަނީ ގޮވާލައްވައިފައެވެ.\nޝަރީއަތް ނިމެންދެން ފާރިސް ބަންދުގައި ބަހައްޓާފައި ވަނީ ރައްޔިތުންގެ މަޖިލީހުގެ މެމްބަރުންނަށް ރިޝްވަތުދިން ކަމުގެ ތުހުމަތުގައެވެ. ރިޝްވަތު ދިނުމުގެ ދައުވާ މިހާރު ވަނީ އޭނާގެ މައްޗަށް އުފުލާފައެވެ.\nAuthor ޝަހީދާPosted on August 30, 2017 August 30, 2017 Categories ޚަބަރު


SunOnline: BREAKING - Afrasheem ge Maruge Report ge Hoadhunthah Majlis in miadhu aanmu kuranee\nއަފްރާޝީމްގެ މަރުގެ ރިޕޯޓްގެ ހޯދުންތައް މަޖިލީޙުން މިއަދު އާންމު ކުރަނީ\n17 Nov 2019, 07:41\nވަރަށް އަނިޔާވެރި ގޮތަކަށް 2012 ވަނަ އަހަރު ގަތުލުކޮށްލި ރައްޔިތުން މަޖިލީހުގެ އުނގޫފާރު ދާއިރާގެ އޭރުގެ މެންބަރު އަދި ދީނީ އިލްމުވެރިޔާ ޑރ. އަފްރާޝީމް އަލީގެ މަރާ ގުޅޭ ގޮތުން ރިޔާސީ ކޮމިޝަނުން އެކުލަވާލި ރިޕޯޓްގެ މުހިންމު ހޯދުންތައް މިއަދު ރައްޔިތުން މަޖިލީހުން އާންމު ކުރަން ނިންމައިފި އެވެ.\nރައްޔިތުން މަޖިލީހުގެ ރަސްމީ ޓްވިޓާ އެކައުންޓުން ކުރި ޓްވީޓެއްގައި ބުނީ މިއަދު ބާއްވާ މަޖިލީހުގެ ޖަލްސާގައި ޑރ. އަފްރާޝީމް އަލީގެ މަރާ ގުޅޭ ގޮތުން ރިޔާސީ ކޮމިޝަނުން އެކުލަވާލި ރިޕޯޓްގެ ހުލާސާއެއް ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދު މިއަދު މަޖިލީހުގެ ޖަލްސާ ފެށުމުގެ ގޮތުގެ އިއްވަވާނެ ކަމަށެވެ.\nމިއަދުގެ މަޖިލީހުގެ ޖަލްސާ ފަށާނީ ހެނދުނު 9:00ގަ އެވެ.\nޑރ. އަފްރާޝީމް އަލީ ގަތުލުކޮށްލުމާ ގުޅޭ ހޯދުންތަކުގެ ރިޕޯޓް ރައީސް އިބްރާހިމް މުހައްމަދު ސޯލިހު މަޖިލީހާ ހިއްސާކުރެއްވީ މިދިޔަ ބުރާސްފަތި ދުވަހު އެވެ. ހަމަ އެ ދުވަހު އެ ރިޕޯޓް ވަނީ ފުލުހުންނާއި، ޕްރޮސިކިއުޓާ ޖެނެރަލްއާ ވެސް ހިއްސާ ކުރައްވައިފަ އެވެ.\nއެ ރިޕޯޓްގެ ބައެއް މުހިންމު ހޯދުންތައް މިހާރުވެސް މީޑިއާއަށް އާންމުވެފައިވާ އިރު، އެ ރިޕޯޓްގައިވާ ގޮތުގައި ޑރ. އަފްރާޝީމް އަވަހާރަކޮށްލީ ދީނީ ގޮތުން އެމަނިކުފާނާ ހިޔާލު ތަފާތު ބަޔަކު ރާވައިގެން އެވެ. އަދި އެމަނިކުފާނު ގަތުލުކޮށްލި ރޭ އެކަން ހިންގި ދެމީހުން ކަމަށްވާ ހުސެއިން ހުމާމް އާއި، އަލީ ޝާން (ސަޓޯ)ގެ އިތުރުން އެހެން ބަޔަކު ވެސް އެގޭގެ ސިޑި މަތީގައި ހަރަކާތްތެރިވި އެވެ.


އެއް އަހަރު ވަންދެން ފިނިކޮށްފައި ހުރި ނޫޑްލިސްތަކެއް ކައިގެން އާއިލާއަކަށް ބޮޑު ހިތާމައެއް – Dhen.mv\nޢާލިމް އަބްދުއްލަތީފް October 22, 2020 - 8:20 pm\nނޫޑްލީހަކީ ގިނަ ބަޔަކު ވަރަށް ލޯބި ކުރާ ކެއުމެކެވެ. އެހެން ނަމަވެސް ނޫޑްލިސް ކައިގެން އާއިލާއަކަށް މިފަހަރު މިވަނީ ބޮޑު ހިތާމައެއް ކުރިމަތިވެފައެވެ. އެެއް އާއިލާއެއްގެ9މީހަކު ވަނީ ނޫޑްލިސް ކައިގެން ކާނާވިހަވެ މަރުވެފައެވެ.\nމިކަން ހިނގާފައިވަނީ ޗައިނާގައެވެ. ރިޕޯޓްތައް ބުނާގޮތުގައި މިމީހުން ކެއީ އެއް އަހަރު ވަންދެން ފިނި ކޮށްފައި ހުރި ނޫޑްލިސްތަކެކެވެ. ޗައިނާގެ ހެއިލޯންޖިއަންގްއަށް ނިސްބަތްވާ 12 މީހުންގެ މި އާއިލާއިން މި ނޫޑްލިސް ކެއީ އޮކްޓޯބަރު5ވަނަ ދުވަހުގައެވެ.\nނޫޑްލިސް ގިނަ ދުވަސްތަކެއް ވަންދެން އައިސް އަލަމާރީގައި ބެހެއްޓުމުގެ ސަބަބުން ކުނިވަސް ވެސް ދުވާ ކަމަށާއި އެހެންކަމުން އާއިލާގެ އެންމެ ހަގު3މީހުން އެ ނޫޑްލިސް ކާން ދެކޮޅު ހެދިކަމަށް ރިޕޯޓްތައް ބުނެއެވެ. އެހެން ނަމަވެސް އާއިލާގެ ބާކީ9މީހުން ނޫޑްލިސް ކެއީ ކަމަށް ރިޕޯޓްތައް ބުނެއެވެ.\nހަމަ އެހެންމެ ރިޕޯޓްތައް ބުނާ ގޮތުގައި އޮކްޓޯބަރު5ގައި7މީހަކު މިއާއިލާއިން ވަނީ ނިޔާވެފައެެވެ. އަދި އޭގެ ދެ ދުވަސް ފަހުން އިތުރު ދެމީހަކު ވަނީ މިއާއިލާއިން ނިޔާވެފައެވެ.\nޗައިނީޒް ހެލްތު ކޮމިޝަނުން ވަނީ އެގޮތަށް ފުރިޖުގައި ބަހައްޓައި އެހާ ގިނަ ދުވަސް ކުރުމަށްފަހު ނޫޑްލިސް ނުކެއުމަށް އިންޒާރެއް ވެސް ނެރެފައެވެ.\nކާނާ ވިހަވުން މަރު ޗައިނާ\nފައްޓަރުބައި ވިއްކާފަ ފައިސާ ދޭން ޗައިނާއިން ދަނީ އާދޭސް ކުރަމުން- ރައީސް ނަޝީދު\nފާހާނާ ސާފުކުރާ ކެމިކަލް ބޮއެގެން ކުޑަކުއްޖެއް މަރުވެއްޖެ\nދެ ދަރިން ވިހެއި ގޮތަށް ކޮތަޅަކަށް ލައި މަރާލި އަންހެނަކަށް 40 އަހަރުގެ ޖަލު ހުކުމެއް\nހޯރަފުށީ އެއާޕޯޓު ހުޅުވުން މިމަހުގެ 19 އަށް ފަސްކޮށްފި\nކަންކަން ރަނގަޅު ނުކުރެވޭ ކޮންމެ ފަހަަރަކު ކޮނޑުގައި އޮންނަ މަކުނު ރައީސް ޔާމީނަށް އެއްލުމަކީ ދެރަވަރުކަމެއް: ތަޖޫބެ\nގާޒީ ބާރީ ފަނޑިޔާރުކަމުގެ މަގާމުން ވަކި ކުރުމަށް މަޖިލިހަށް ހުށަހަޅައިފި\nތިމާ ނަފްސާނީ ބަލިމަޑު ކަމެއްގެ ޝިކާރައަކަށް ވެފައި ވާކަން ދެނެގަންނާނީ ކިހިނެއް؟


Roadha mahu Umra ah gendhaa agu hajju corporation in heyo koffi | Mihaaru\nރޯދަ މަހު އުމްރާއަށް ގެންދާ އަގު ހައްޖު ކޯޕަރޭޝަނުން ހެޔޮކޮށްފި\n14 ނޮވެމްބަރ 2017 - 15:402comments\nއަންނަ އަހަރުގެ ރޯދަ މަހު އުމްރާ އަށް ގެންދާ އަގު ހައްޖު ކޯޕަރޭޝަނުން ހެޔޮކޮށްފި އެވެ.\nހައްޖު ކޯޕަރޭޝަނުން މިއަދު ބުނި ގޮތުގައި އެ ކުންފުނިން ކުރިއަށް އޮތް ރޯދަ މަހު އޮންނަ އުމްރާ ދަތުރަށް ނަގާނީ ބޮލަކަށް 37،965ރ. އެވެ. މިއީ މި އަހަރުގެ ރޯދަ މަހު އުމްރާ އަށް ދިއުމަށް ނެގި އަގަށްވުރެ 2000ރ. ކުޑަ އަދަދެއް ކަމަށް ވެސް ހައްޖު ކޯޕަރޭޝަނުން ބުންޏެވެ.\nހައްޖު ކޯޕަރޭޝަނުން ބުނީ އުމްރާ ދަތުރުގައި ބައިވެރިވާ ހަތަރު މީހުންގެ ގްރޫޕަކުން ނުވަތަ އާއިލާއެއް ރަޖިސްޓްރީ ކުރާނަމަ، ކޮންމެ މީހަކަށް 1000ރ. ގެ ޑިސްކައުންޓެއް ލިބޭނެ ކަމަށެވެ. އަދި 10 މީހުންގެ ގްރޫޕެއް ނަމަ، އުމްރާ އަގުގެ 50 ޕަސަންޓުގެ ޑިސްކައުންޓެއް ލިބޭނެ ކަމަށް އެ ކުންފުނިން ބުންޏެވެ.\nމީގެއިތުރުން އުމްރާ ކިޓް ބޭނުން ނުވާނަމަ، 1000ރ. އުމްރާ ކިޓްގެ ޑިސްކައުންޓްގެ ގޮތުގައި ލިބޭނެ ކަމަށް ވެސް ހައްޖު ކޯޕަރޭޝަނުން ވަނީ ބުނެފަ އެވެ.\nރޯދަ މަހު އުމްރާ އަށް ދާން ބޭނުންވާ މީހުން ރަޖިސްޓްރީ ވާން ޖެހޭނީ އަންނަ އޭޕްރީލް 15 ގެ ކުރިންނެވެ. ރަޖިސްޓްރީ ކުރެވޭނީ ފޯމާއެކު 5000ރ. ދެއްކުމުން ކަމަށް ހައްޖު ކޯޕަރޭޝަނުން ބުންޏެވެ. އަދި ބާކީ ފައިސާ 15 އޭޕްރީލްގެ ކުރިން ދައްކާ ހަލާސް ކުރަން ޖެހެ އެވެ.\nރޯދަ މަހުގެ އުމްރާ ދަތުރުގެ އިތުރުން ހައްޖު ކޯޕަރޭޝަނުން ގެންދަނީ އަހަރުގެ އެކި ދުވަސްވަރަށް ބަހާލައިގެން ތަފާތު އުމްރާ ދަތުރުތަކެއް ބާއްވަމުންނެވެ.